
Ovidiu Podaru Anca Boariu 


DREPT ADMINISTRATIV 


ADMINISTRAȚIA PUBLICĂ. ACTUL ADMINISTRATIV 


Note de curs și seminar 


Ediţia a 2-a, revizuită și adăugită 


INTRODUCERE 
ÎN DREPTUL ADMINISTRATIV 


Tema I. Funcţia administrativă și raporturile 
sale cu celelalte funcţii ale puterii publice 


A. Teoria. Fundamentele legale 


1. Cele trei funcţii ale puterii publice. Autorităţile publi- 
ce care exercită aceste funcţii. Scopul fiecăreia dintre ele. 
Actul juridic fundamental prin care se exercită funcţiile 
puterii publice. Delimitări și interferenţe 


Orice stat presupune 3 elemente esenţiale: (i) teritoriul, (ii) 
populaţia și (iii) puterea publică (sau autoritatea publică, ori „de 
stat”). Acest ultim element (singurul juridic dintre cele trei) implică, 
în accepțiunea tradiţională a principiului separaţiei puterilor în stat, 
exercițiul a trei funcţii esenţiale (în această ordine): 

(i) cea legislativă; 

(ii) cea executivă (sau administrativă); 

(iii) cea judecătorească (sau jurisdicțională / judiciară). 


(a) Funcţia legislativă: este exercitată de către organul legislativ 
(parlamentul) — art. 61 alin. (1) din Constituţie, de regulă, dar, prin 
excepţie, și de către puterea executivă (guvernul), prin procedeul 
numit „delegare legislativă”. Principalul act juridic emis în exerciţiul 

acesteia este legea (art. 67, art. 73 din Constituţie), iar scopul său se 
circumscrie ideii de „reglementare“/,„legiferare” (funcţia care cre- 
ează reguli de conduită). O societate fără reguli nu poate funcţiona. 


(b) Funcţia executivă (administrativă): este exercitată de către 
puterea executivă sau, mai exact, de către administraţia publică 
(art. 102, 108 din Constituţie). Actul fundamental (reprezentativ) este 
actul administrativ [art. 2 alin. (1) lit. c) LCA]. Scopul acestei funcţii 
se circumscrie ideii de „aplicare” a legii (funcţia care aplică în situații 
concrete regulile create de funcţia legislativă). 


De exemplu: Art. 204 alin. (2) lit. j) C. adm. prevede că man- 
datul unui consilier local încetează atunci când acesta și-a 
pierdut calitatea de membru al partidului politic pe listele 
căruia a candidat. La un moment dat, consilierului local X i-a 
fost retras sprijinul politic de către Partidul Y, X pier- 
zându-și și calitatea de membru al partidului. În consecinţă, 
prefectul județului, prin ordin, ia act de încetarea manda- 
tului de consilier al lui X, punând, deci, în aplicare preve- 
derile legii menţionate. 


(c) Funcţia jurisdicțională (judiciară, judecătorească): este exerci- 
tată, potrivit art. 125 alin. (1) din Constituţie, de către Înalta Curte de 
Casaţie și Justiţie și instanţele judecătorești (sistemul judiciar). Actul 
reprezentativ îl constituie hotărârea judecătorească. Scopul funcţiei 
este acela de a „soluţiona litigii”. 

Dreptul administrativ reglementează sfera de acţiune a funcţiei 
executive (funcţia legislativă fiind studiată la dreptul constituțional 
(anul 1), iar cea jurisdicţională în cadrul procedurilor — civilă și 
penală — (sau drepturilor procesuale) — anii III-IV de facultate. 

2. Asemănări și deosebiri între cele trei funcţii ale statului 


(a) Asemănări 

Toate cele trei se aseamănă prin aceea că toate organele statului 
care le exercită pot utiliza, în mod direct, manus publica (forța de 
constrângere a statului). Tocmai de aceea, disciplinele care le stu- 
diază fac parte, în principiu, din dreptul public. 


(b) Particularitatea funcţiei legislative 

Funcţia legislativă se deosebește de celelalte două prin caracterul 
ei originar (primar), caracter care conferă forță juridică superioară 
actelor emise în exercitarea acestei funcţii. Astfel, legea nu se subor- 
donează niciunui alt tip de act juridic (Constituţia este un tip de lege). 
Dimpotrivă, actele administrative și hotărârile judecătorești au un 
caracter derivat, fiind subordonate și trăgându-și forţa juridică din 
lege. De asemenea, ambele pun, în cele din urmă, în aplicare, legea, 
însă funcţia jurisdicțională presupune existența prealabilă a unui 
litigiu. 

(c) Particularitatea funcţiei jurisdicționale 

Funcţia jurisdicțională se deosebește de celelalte două prin carac- 
terul ei apolitic. Judecătorii trebuie să fie independenţi și imparţiali. 
Dimpotrivă, atât legislativul, cât și executivul sunt prin excelenţă 
politice. 

În fine, actele legislative sunt întotdeauna normative, cele jurisdic- 
ţionale sunt întotdeauna individuale, iar cele executive (administrati- 
ve) pot fi atât individuale, cât și normative. 


(d) interferenţe. Raporturile dintre actele autorităţilor publice și 
actele juridice ale particularilor 

Actele juridice ale autorităţilor publice au în comun faptul că ele 
sunt emise/adoptate/pronunţate în exercițiul puterii publice. Ele sunt 

unilaterale, de principiu. În opoziţie, actele juridice ale particularilor 
sunt bilaterale: de regulă, voinţa privată produce efecte juridice doar 
în momentul în care se întâlnește cu o altă voinţă privată, for- 
mându-se un acord de voințe. 

Pe de altă parte însă, aceste delimitări nu sunt absolute, existând 
anumite interferenţe între triada autorităţilor publice (legiuitor — 
administraţie — justiţie) și cea a actelor lor (lege — act administrativ — 
act jurisdicțional), anumite autorităţi publice ajungând, în anumite 
situaţii, să exercite o altă funcţie a puterii publice decât aceea care le 
este caracteristică. În plus, uneori autoritățile publice se comportă ca 
simpli particulari. De asemenea, uneori particularii dobândesc exer- 
cițiul puterii publice. 


B. Aplicaţii practice/Verificarea cunoștințelor 


Noţiunea de „autoritate“. Sensuri. Clasificări. Interferenţe. Rapor- 
turile cu particularii 


1. În limbajul comun: 


(a) autorităţi legislative: 

(b) autorităţi administrative: 


(c) autorităţi judecătorești: 


2. Aceeași autoritate poate exercita funcţii diferite ale puterii 
publice? („comportament cameleonic”)? Exemple: 


Criteriul de diferență (sau consecinţa, depinde de perspectivă): 
actul juridic caracteristic fiecărei ramuri (stabilit de fiecare dată de 
prevederile legii, de regulă ale Constituţiei). 


3. Particularii se pot manifesta ca autorităţi publice? 
(a) Care este actul pe care aceștia îl încheie în mod uzual? 

(b) Discuţii: 
— Particularul posibil emitent al unui act legislativ: 


— Particularul posibil emitent al unui act jurisdicţional: 


Tema II. Noţiunile de „administraţie 
publică” și „drept administrativ” 


A. Teoria. Fundamente legale 


1. Administraţia publică. Etimologie 


Etimologic, termenul de „administraţie” provine de la cuvintele 
latinești ad — la, către și minister — servitor, supus. Prin urmare, 
termenul administer semnifică un ajutor al cuiva, un executant, iar 
noţiunea de administrație semnifică o activitate subordonată, sub 
comandă, fapt care, evident, sugerează caracterul derivat (din lege) al 
funcției executive. 

2. Sensurile termenului „administraţie” 


Termenul are mai multe sensuri, în funcţie de ramura de drept în 
care este utilizat. Astfel: 

(a) în dreptul privat: o activitate a unei persoane, de gestionare a 
lucrurilor care aparţin altei persoane (de exemplu, administrarea 
bunurilor minorului de către părinţi); 

(b) în dreptul public: o anumită activitate a statului sau a unui 
titular de putere publică, în interesul unei colectivități publice. 

În dreptul public, termenul comportă, totuși, două sensuri diferite: 

(i) în sens organic, administraţia publică cuprinde totalitatea orga- 
nelor de stat sau locale cu atribuţii executive: președintele României, 
Guvernul, ministerele, instituţiile subordonate acestora, prefecţii, 
administraţia publică locală; 

(ii) în sens material, prin administraţie publică se înţelege ansamblul 
activităţilor înfăptuite de organele evocate mai sus prin care, în regim 
de putere publică, se aduc la îndeplinire legile (1) sau, în limitele legii, 
se prestează servicii publice (2) — art. 5 pct. 2 lit. b) C. adm. 

Puterea publică constă în prerogativele sau drepturile speciale, 
exorbitante pe care le are un organ administrativ pentru a reprezenta 
și apăra interesul public, care, întotdeauna trebuie să prevaleze faţă 
de interesul privat. — art. 5 pct. 38 lit. jj) C. adm. 

De asemenea, serviciul public semnifică o activitate organizată 
sau autorizată de un organ administrativ pentru a satisface nevoi 
sociale în interes public. — art. 5 pct. 39 lit. kk) C. adm. 


3. Raportul dintre noţiunile executiv (putere executivă) și 


administraţia publică (în sens organic) 


Pornind de la sensul material al administraţiei, vom constata că 
aceasta are două componente: 
(a) unul politic și deci schimbabil; 

(b) altul tehnico-profesional, continuu (apolitic) — de aceea, unii 
funcţionari publici (armata, poliţia etc.) nu pot face parte din partide 
politice. 


| pă |” 


În opoziţie cu „legislativul”, „executivul” cuprinde: Președintele 
României, Guvernul, ministerele și autoritățile subordonate acestora, 
desemnate politic (de exemplu, prefecţii), la care se adaugă, în teri- 
toriu, și organele administraţiei publice locale alese: Consiliile jude- 
ţene și președinții acestora, consiliile locale și primarii. Administraţia 
publică este însă mult mai cuprinzătoare. În consecință, executivul 
reprezintă conducerea administraţiei și partea politică a acesteia, 


între cele două noţiuni existând o relaţie de la gen la specie. 
4. Dreptul administrativ. Noţiune 


(a) Definiţie. Reprezintă acea ramură a dreptului public care 
cuprinde totalitatea normelor juridice care reglementează, pe de o 
parte, relaţiile sociale din sfera administraţiei publice (organizarea și 
funcţionarea administraţiei publice și raporturile dintre diferitele 
autorităţi administrative), respectiv raporturile sale cu diferitele per- 
soane fizice ori juridice de drept privat. Aceste raporturi pot fi 
neconflictuale pe de o parte (de exemplu, cele care reglementează 
obținerea unei autorizații, organizarea unei licitaţii publice etc.) și, pe 
de alta, cele de natură conflictuală dintre administraţia publică și par- 
ticularii vătămațţi în drepturile lor prin acte administrative (cele din 
urmă purtând denumirea de „contencios administrativ”). 

(b) Obiectul de reglementare al acestei ramuri îl reprezintă rapor- 
turile juridice administrative, adică acele raporturi sociale, regle- 
mentate de normele dreptului administrativ, care intervin în cadrul și 
pentru realizarea funcţiei executive a statului. 

(c) Comparaţie cu raportul de drept privat (civil) 

(i) părţile se pot afla pe poziţie de egalitate (colaborare, de exem- 
plu: două ministere), de inegalitate (de exemplu: primarul și un par- 
ticular) sau de subordonare (de exemplu: Guvernul și prefectul); 

(ii) cel puţin unul dintre subiecți este titular de putere publică; în 
consecinţă, dacă celălalt subiect al raportului nu-și execută obligaţiile 
impuse de lege sau alte acte normative, acest deţinător de putere 
poate să exercite singur forța coercitivă a statului asupra lui; 

(iii) scopul unui raport administrativ este întotdeauna satisfacerea 
unui interes public. 

(d) Raportul cu dreptul constituțional și știința administraţiei 

(i) Ca regulă, dreptul constituţional se ocupă cu studiul principiilor, 


| pd 


fiind mai general și mai „perisabil”, adică supus schimbărilor politice. 
Dimpotrivă, dreptul administrativ este mai concret și mai stabil. Execu- 
tivul (și mai ales autorităţile centrale) țin de dreptul constituţional mai 
degrabă decât de cel administrativ. Anibal Teodorescu: „Dreptul consti- 
tuțional organizează (are rol conducător), iar cel administrativ lucrează 
(este subordonat)”. 

(ii) În ce privește raportul cu ştiinţa dreptului administrativ, res- 
pectiv știința administraţiei, trebuie remarcat că, dacă primul repre- 
zintă o colecţie de norme, celelalte două cuprind totalitatea unor opi- 
nii doctrinare exprimate cu privire la dreptul administrativ, respectiv la 
administraţia publică în ansamblul său, cu toate realităţile sale, în 
scopul îmbunătățirii structurii și activităţii sale, pentru o mai rațională 
și eficientă satisfacere a nevoilor sociale. Întrucât studiază fenomenul 
administrativ din mai multe puncte de vedere: politic, psihologic, 
sociologic, demografic etc. ultima are un caracter multidisciplinar. 

Cele trei se completează reciproc, depinzând una de cealaltă. 

B. Aplicaţii practice/Verificarea cunoștințelor 


1. Raporturile dintre noţiunile de „administraţie“ și „executiv”. 
Cum funcţionează „paradoxul Constituţiei”, care apare în cazul 
revoluțiilor? 


2. Contenciosul administrativ (dreptul administrativ procesual): 
totalitatea litigiilor între administraţie și particulari care pun în 
discuţie valabilitatea unui act administrativ (a), un refuz nejustificat al 
unei autorităţi de a satisface o cerere (b), sau o pretenţie a unui 
particular întemeiată pe un contract administrativ (c). Deci: 


- părţile sunt: SPECII DE af ca aaa doc tal a o dati ada cae 
DOL, cioaciza des dala dica aaa că dida ; 
- obiectul este: - un act administrativ. Exemplu: 


..c.c.scoseocnceseecoonsacsenoesooesessosseosascsoanssacsnssocececosssssnsaonosssessnocsscansecsesoasacsososenocoseee 


- un contract administrativ. Exemplu: 


3. Raporturile dreptului administrativ cu dreptul constituţional. 

(a) Care dintre ele este mai stabil și care este mai „perisabil” din 
punctul de vedere al normelor care le compun i) și din cel al situaţiei 
juridice a persoanelor care ocupă funcţii de ordin constituţional, 
respectiv administrativ (ii)? 

(b) Identificați textele constituţionale care stabilesc raporturi juri- 


dice de drept administrativ sau care au legătură cu dreptul adminis- 
trativ. 


4. Raporturile dreptului administrativ cu știința dreptului admi- 


nistrativ și știința administraţiei. 


(a) Dreptul administrativ reprezintă 


......cscscocoossoeseoesnsocsssecseocensnssonsoososossseasecesoansacesscoecoscensooncosnonosneesscestasesnoenooansosseosae 


Caracter: 23 ici iata zeii a d aut dd a aie ada aa a as 

Tema III. Trăsăturile dreptului administrativ 


A. Teoria. Fundamente legale 


1. Caracterul de mobilitate față de dreptul privat 


Primul Cod civil datează de la 1865 și a fost abrogat în 2011 de 
Noul Cod civil (foarte puține modificări în acest interval lung de timp). 
În schimb, în materia achiziţiilor publice (materie administrativă), în 
perioada 1990-2016 s-au adoptat 7 reglementări diferite. Explicaţia: 
influenţa politicului. 


2. Lipsa de codificare (inutilitatea/imposibilitatea codificării) 


Este o consecinţă a trăsăturii anterioare: munca pentru elaborarea 
unui cod administrativ, respectiv a unuia de procedură administra- 
tivă, este deosebit de anevoioasă și nu rentează în condiţiile insta- 
bilităţii politice și doctrinare. Începând cu anul 2019 avem un Cod 
administrativ. Însă foarte multă „materie e înafara acestuia”: legisla- 
ţia achiziţiilor publice, regimurile domeniale speciale (domeniul mari- 
tim, domeniul aerian, domeniul silvic, bunurile de patrimoniu cultural 
etc.), legislaţia exproprierii, serviciile de utilități publice etc. Pe de 
altă parte, rămâne de văzut cât de frecvent va fi modificat acesta în 
următoarea perioadă. 


B. Aplicaţii practice/Verificarea cunoștințelor 


1. Prin ce se deosebește Codul administrativ — prin raportare la Drep- 
tul administrativ, față de Codul civil — prin raportare la Dreptul civil? 


2. O consecinţă a acestei diferenţe: „Codurile administrative speciale”. 


MARILE PRINCIPII ALE 
DREPTULUI ADMINISTRATIV 


Tema I. Respectarea actelor cu forţă juridică 
superioară — piramida izvoarelor de drept 


A. Teoria. Fundamentele legale 


Principiul legalităţii (art. 6 C. adm.) — Potrivit acestuia, întreaga 
activitate a autorităţilor administrative se desfășoară pe baza legii și 
în conformitate cu aceasta, urmărindu-se organizarea și executarea în 
concret a acesteia. Acest principiu se concretizează (cel puţin) în 
două aspecte: 

(a) orice organ administrativ are o competenţă, și orice activitate 
înfăptuită cu încălcarea acesteia atrage, în principiu, nevalabilitatea 
ei, precum și sancţiuni pentru persoana răspunzătoare. 

(b) toate actele administrative trebuie să fie în conformitate cu 
legea și cu actele normative cu forţă juridică superioară. Altfel spus, 
fiecare act are locul său bine stabilit în cadrul „piramidei izvoarelor de 
drept”: 

. LEGEA („blocul legislativ”): 
— constituțională; 


— organică [art. 73 alin. (3) din Constituţie]; 
— ordinară. 
II. ACTELE ADMINISTRATIVE („blocul infralegislativ”): 
— Hotărârile Guvernului, Decretele Președintelui României; 

— Ordinele miniștrilor; 

— Ordinele prefecților; 

— Hotărârile Consiliilor Judeţene / Dispoziţiile Președintelui Con- 
siliului Judeţean; 

— Hotărârile Consiliilor Locale / Dispoziţiile primarului; 

— Hotărârile Consiliilor de Sector / Dispoziţiile primarilor de 
sector. 

Cu cât ne apropiem de baza piramidei, actele juridice sunt tot mai 
numeroase, dar cu forță juridică tot mai slabă. Potrivit principiului, o 
dispoziţie a primarului, de exemplu, pentru a fi legală, trebuie să res- 
pecte toate HCL, respectiv toate actele normative cu forță superioară 
(inclusiv legile) adoptate în același domeniu. 

Veriga de legătură între cele două domenii o reprezintă O.G. și 
O.U.G. care, din punct de vedere material, al forţei juridice, sunt acte 
legislative, iar din punct de vedere organic (al autorităţii emitente) 
sunt acte administrative. 


B. Aplicaţii practice/Verificarea cunoștințelor 


1. Dezvoltarea principiului legalităţii: Orice act administrativ tre- 
buie să respecte, la emiterea sa toate actele juridice care: 


Exemplu: O hotărâre de Guvern în domeniul pensiilor trebuie să 
respecte un ordin al ministrului muncii și protecţiei sociale care regle- 
mentează același domeniu? 

Exemplu: Dacă tulburarea ordinii și a liniștii publice se sancţio- 
nează prin lege cu amendă de la 50 la 800 de lei, iar prin hotărâre de 
Guvern cu amendă de la 100 de lei la 1500 de lei, agentul constatator 
trebuie să respecte ambele acte atunci când redactează un pro- 
ces-verbal de constatare a contravenţiei și aplicare a amenzii? 


Exemplu: Un agent constatator care face parte din Direcţia Jude- 
țeană a Vămilor, dacă trebuie să redacteze un proces-verbal de apli- 
care a amenzii, este obligat să ţină cont, atunci când stabilește aceas- 
tă amendă, de un alt proces-verbal redactat, pentru o contravenţie 
asemănătoare, de câtre un agent constatator din cadrul Direcţiei 
Generale a Vămilor? 


Exemplu: O dispoziţie a primarului municipiului Ploiești, prin care 
G.B. a primit titlul de cetățean de onoare a municipiului, trebuie să 
respecte legea petrolului? 

2. Natura juridică a ordonanţelor de Guvern și a ordonanţelor de 
urgenţă ale Guvernului. 


3. Stabilind domeniul de aplicare al abrogării, arătaţi și argumen- 
taţi pe scurt care din următoarele acte pot fi abrogate prin hotărâre 
de Guvern: 

(a) o hotărâre a consiliului judeţean prin care se stabilesc contra- 
venții; 

(b) un ordin al prefectului prin care X este numit în funcţia de 
director al unei regii autonome judeţene; 

(c) o hotărâre de Guvern prin care se majorează pensiile cu 3%; 

(d) o ordonanţă de Guvern prin care se stabilesc chiriile minime și 
maxime pe care statul și unităţile administrativ-teritoriale le pot 
practica la apartamentele pe care le au în proprietate. 


4. Arătaţi și explicaţi care din următoarele acte administrative are 
forță juridică superioară: 
(a) o hotărâre normativă a consiliului local sau un ordin individual 
al prefectului (ambele producându-și efectele în același domeniu)? 
Sugestie: v-aţi putea gândi la o HCL care reglementează o 
anumită conduită impersonală și la un ordin al prefectului prin 
care X este exonerat de efectele HCL; 
(b) o dispoziţie semnată de primar sau o dispoziţie semnată de 
viceprimar? 
(c) o dispoziţie a primarului sau o hotărâre de consiliu local? 
5. Potrivit dispoziţiilor art. 2 alin. (1) din O.G. nr. 2/2001 privind 


stabilirea și sancţionarea contravenţiilor, prin hotărâre de Guvern se 
pot reglementa contravenţii în toate domeniile, iar potrivit art. 2 

alin. (2), prin hotărâre de consiliu local se pot reglementa contra- 
venţii numai în domeniile în care acestea au atribuţii, în măsura în 
care în domeniile respective nu sunt stabilite contravenţii prin hotă- 
râre de Guvern. 

Potrivit art. 15 din H.G. nr. 102/201711l, în domeniul protecției spa- 
ţiilor verzi din zonele urbane, constituie contravenţie aruncarea de 
gunoaie sau deșeuri pe aceste spaţii, sancționându-se cu amendă de 
la 100 la 1000 de lei. Potrivit dispoziţiilor HCL Cluj-Napoca nr. 151/2016, 
constituie contravenţii în același domeniu de reglementare: (a) arun- 
carea de resturi menajere pe spaţiile verzi, respectiv (b) ruperea flo- 
rilor de pe rondouri, ambele sancţionându-se cu amendă de la 50 la 
200 de lei. 

Comentaţi HCL nr. 151/2016 din punctul de vedere al legalităţii 
sale, respectiv al eventualelor consecinţe în caz de ilegalitate. 


Tema II. Prioritatea interesului public 
faţă de cel particular (sau privat) 


A. Teoria. Fundamentele legale 


Principiul priorităţii interesului public (art. 9 și art. 10 C. adm.) — 
Este rațiunea pentru care administraţia publică, în ocrotirea acestui 
interes, are acces direct la forța de constrângere a statului. 

Totuși, această prioritate nu înseamnă ignorarea/vătămarea drep- 
turilor ori intereselor legitime ale particularilor căci, în cazul în care 
un drept subiectiv a fost lezat printr-o acţiune a administraţiei, parti- 
cularul are la îndemână acţiunea în contencios administrativ pentru 
restabilirea dreptului. 


] Hotărârea de guvern, la fel ca hotărârea de consiliu local din speţă 
sunt acte fictive. 

B. Aplicaţii practice/Verificarea cunoștințelor 


1. Analizaţi incidenţa principiului priorităţii interesului public în 
următoarele situaţiilil: 

a) Prin HCL nr.31/13.05.2023 Municipiul Cluj-Napoca aprobă 
coridorul viitoarei centuri ocolitoare a municipiului, printre parcelele 
ce fac obiectul coridorului fiind și parcela aflată în proprietatea priva- 
tă a lui X. Propriatu; 

b) Prin Decretul prezidenţial din 16 martie 2020 s-a aprobat 
rechiziția echipamentelor de protecţie, a dezinfectanţilor și a medica- 
mentelor în scopul tratării virusului COVID-19; 

c) Prin Regulamentul Local de Urbanism al Municipiului Cluj-Napoca 
se stabilește că în zona aflată în apropierea aeroportului înălțimea 
maximă a clădirilor nu poate depăși 30 m; 


2. Prin Legea nr. 33/2023 s-a stabilit că orice persoană care ocupă 
o funcţie publică ori este angajată ca personal auxiliar în cadrul 
structurilor funcţionale ale autorităţilor publice locale trebuie să aibă 
studii universitare. Persoanele aflate în funcţie ori angajate ca perso- 
nal auxiliar până la data intrării în vigoare a legii care nu îndeplinesc 
această condiţie au dreptul să obțină o diplomă universitară în 
domeniu în maxim 4 ani de la data intrării în vigoare a legii. 

DI Paz Nicu, ocupând funcţia de paznic în cadrul Primăriei din 
Caracal, deși dorește să își păstreze funcţia în cadrul primăriei, totuși, 
nu cunoaște nicio universitate care să asigure studii în domeniul în 
care activează. 

Comentațţi situaţia din speţă. 


[1] Actele din următoarele exemple sunt acte fictive. 

Tema III. Garanţiile particularului 
în fața puterii publice 


A. Teoria. Fundamentele legale 


1. Principiul egalităţii cetățenilor în faţa autorităţilor publice 
[art. 16 alin. (1) din Constituţie, art. 7 C. adm.] — Reprezintă princi- 
piul care stă la baza organizării concursurilor pentru ocuparea tuturor 
funcţiilor publice, a licitaţiilor pentru atribuirea bunurilor, serviciilor 
ori lucrărilor administraţiei publice etc. 


2. Principiul transparenţei decizionale (art.8 C.adm., Legea 
nr. 52/2003 privind transparenţa decizională) — Acesta presupune 
cel puțin două aspecte: (a) cetăţenii trebuie să fie consultaţi în luarea 
deciziilor administraţiei publice; (b) ședințele și dezbaterile autori- 
tăților administrative sunt publice. 


3. Principiul formalismului. Reglementat în materia formei activi- 
tăților administraţiei publice, în opoziţie cu principiul consensualis- 
mului din dreptul privat, acesta stabilește în primul rând faptul că 
orice manifestare de voinţă provenind de la un organ administrativ 
trebuie să îmbrace forma scrisă. 


B. Aplicaţii practice/Verificarea cunoștințelor 


1. Prin HCL nr. 1/2023 Consiliul Local al Municipiului Medgidia, a 
hotărât că pentru ocuparea posturilor din compartimentul relaţii cu 
publicul din cadrul aparatului de specialitate al primarului este obli- 
gatorie cunoașterea de către candidaţi a limbii tătare. 

Stabiliți dacă o asemenea măsură respectă principiul egalităţii 
cetăţenilor în faţa autorităţilor publice. 

2. Analizaţi incidenţa principiului transparenţei decizionale în 
următoarele situaţii: 

a) art. 314 C. adm. privind procedura licitaţiei în materia atribuirii 
contractului de concesiune de bunuri; 

b) art. 138 C. adm. privind desfășurarea ședinţelor consiliului local. 


3. Cu ocazia unei audienţe programate în fața Primarului Munici- 
piului Cluj-Napoca, în temeiul art. 7 din Legea nr.554/2004, V. Cinul 
formulează verbal cerere de revocare a Autorizaţiei de construire 
emisă de către primar în favoarea vecinului său, argumentând că 
autorizația a fost emisă cu încălcarea regimului maxim de înălțime 
permis în zona respectivă. 

Primarul îi răspunde pe loc că cererea de revocare formulată 
verbal este inadmisibilă pentru lipsa formei scrise. 

Analizaţi susținerile primarului raportându-vă la principiul forma- 
lismului. 


Tema IV. Autonomia locală 


A. Teoria. Fundamentele legale 


Principiul autonomiei locale [art. 120 alin. (1) din Constituţie, 
art. 75 alin. (1) lit. b) C. adm.] — acesta stabilește practic că nu există 
raporturi de subordonare (a) între autoritățile publice centrale și cele 
locale — de exemplu: Guvernul și Consiliul local, respectiv (b) între 
diferitele autorităţi locale — de exemplu: Consiliul judeţean și Consiliul 
local. 

B. Aplicaţii practice/Verificarea cunoștințelor 


1. Ținând cont și de dispoziţiile art. 85 alin. (2) C. adm,, printr-o 
hotărâre a Consiliului județean Cluj se poate abroga o hotărâre a 
Consiliului local Cluj-Napoca? Explicaţi pe scurt. 


2. Având în vedere și principiile autonomiei locale și descentra- 
lizării teritoriale, care dintre următoarele acte trebuie să le respecte 
pe celelalte, existente în momentul emiterii lor, în același domeniu: 

(a) o dispoziție a primarului, raportată la unele norme metodo- 
logice emise de către Guvern; 

(b) o hotărâre a unui consiliul local, raportată la anumite instruc- 
ţiuni ale ministrului agriculturii; 

(c) un ordin individual al prefectului, raportat la un decret indivi- 
dual al Președintelui României. 


INSTITUŢII ADMINISTRATIVE 


Tema 1. Sisteme de organizare administrativă 


A. Teoria. Fundamentele legale 


Orice Stat presupune existența unei administrații publice (în sens 
organic) adică a unei structuri administrative bine închegate, alcătuită 
dintr-o sumă de autorităţi administrative organizate sub forma unei 
ierarhii în care regulile de subordonare, colaborare sau autonomie 
sunt bine stabilite. De asemenea, orice organ administrativ presupu- 
ne o structură internă, alcătuită din funcţionari. 

De-a lungul timpului, în istoria universală au fost utilizate trei 
tehnici de guvernare: 


1. Centralizarea 


(a) Prezentare generală. Acest sistem presupune concentrarea 
întregii puteri de decizie în mâinile unui centru politic. Aceasta este 
specifică regimurilor totalitare și, în forma sa pură, exacerbată, este 
aproape imposibil de întâlnit în practică întrucât nici un conducător, 
oricât de autoritar ar fi, nu poate fi pretutindeni în fiecare moment, 
decât dacă statul pe care îl conduce are dimensiuni liliputane. Tocmai 
de aceea, în practica statelor care au utilizat acest sistem existau unii 
agenți care transmiteau ordinele venite de la centru și le aplicau în 
teritoriu. De remarcat însă faptul că acești agenţi nu aveau nici o 

putere de decizie, ci numai una de a le pune în practică, de a le aplica 
(putere de executare). 

(b) Avantaje și dezavantaje. Sistemul centralizării are prea puţine 
avantaje (o aplicare uniformă a legislaţiei în teritoriu) și prea multe 
dezavantaje (pericolul sufocării centrului, dezinteresul forțat pentru 
problemele minore, ignorarea diferenţelor de dezvoltare și cultură 
între diferitele regiuni ale statului etc.), astfel încât el nu a rezistat în 
istorie. 


2. Deconcentrarea 


(a) Prezentare generală. Modul de transmitere a puterii publice. 
Reprezintă un corectiv al centralizării, o variantă îmbunătăţită a aces- 
tuia care se caracterizează prin transmiterea unor puteri decizionale 
agenților numiţi de centru în teritoriu (propagarea puterii de sus în 
jos). Este evitat astfel pericolul imediat al supraaglomerării centrului 
cu decizii mărunte deși se păstrează ierarhia rigidă având în vârf cen- 
trul de comandă și coborând până la treptele inferioare ale acesteia, 
agenţii cei mai mărunți, dar și cei mai numeroși. Specific acestui 
sistem de organizare este multiplul recurs ierarhic, existând întot- 
deauna posibilitatea ca cel vătămat într-un drept al său să se 
adreseze, în cele din urmă, cu plângere până la organul central, deci 
există totuși, indirect, posibilitatea ce acest centru să fie bombardat 
cu cereri pe care să nu le poată soluţiona. Așadar, modalitatea de 
control al activităţii organelor inferioare îl constituie controlul ierar- 
hic, a cărui trăsătură principală este aceea că nu trebuie prevăzut 
expres de lege, rezultând din natura lucrurilor (din existența rapor- 
tului de subordonare), fiind unul foarte larg, de vreme ce poartă atât 
asupra legalităţii, cât și asupra oportunității activității inferiorului. 
Exercitat asupra actelor, el constă în puterea organului superior de a 
revoca sau, în forma extremă a controlului chiar reforma (modifica) 

actele inferiorului. Dar controlul ierarhic poate fi exercitat și asupra 
persoanei inferiorului, aceasta putând fi controlată, sancţionată și, la 
extrem, chiar demisă din funcţie de către organul superior. 

(b) Organizarea administrativ-teritorială. De asemenea, deși teri- 
toriul statului astfel organizat este divizat în unități administrativ-teri- 
toriale (cu diverse denumiri: comune, judeţe, departamente, raioane, 
regiuni etc., în funcţie de stat), acestea nu au personalitate juridică și 
patrimoniu propriu, astfel încât, într-un litigiu în care s-ar solicita des- 
păgubiri pentru prejudiciile cauzate de activitatea unui organ admi- 
nistrativ, poate fi chemat doar statul pentru a răspunde patrimonial 
(de vreme ce organul administrativ nu are personalitate juridică). De 
altfel, toate autoritățile administrative sunt, într-un asemenea 
sistem, organe ale statului. 

(c) Avantaje și dezavantaje. Dezavantajul major al acestui sistem 
este acela că aplică o reglementare uniformă pe întreg teritoriul sta- 
tului, fără a ţine seama de particularităţile regiunilor acestuia. Și acest 
sistem este specific regimurilor totalitare, fiind prezente și astăzi în 
țările comuniste sau în cele conduse de un regim militar. 


3. Descentralizarea 


(a) Prezentare generală. Modul de transmitere a puterii publice. 
Spre deosebire de sistemul deconcentrat, „agenţii” nu sunt numiţi 
de la centru, ci aleși de populaţie, „de jos în sus”, prin vot universal, 
direct, egal, secret și liber exprimat. Organele astfel formate, indife- 
rent de nivelul de putere (naţional, intermediar sau local) „aleșii 
locali” au autonomie decizională și de gestiune, actele lor neputând fi 
anulate de către organele centrale. Totuși, un anumit control al 
acestora din urmă ar trebui să existe, altfel ar exista pericolul unui 
haos, a unei dezvoltări regionale nu doar eterogene, ci chiar diforme. 
Așadar, chiar dacă acest sistem are foarte multe avantaje, aplicat în 


SEMINARELE 3-4 25 


mod strict el poate ignora necesitatea unei dezvoltări armonioase a 
teritoriului statului. De aceea, există cel puţin două limite care i-au 
fost trasate: 

(i) pe de o parte, a fost reglementat controlul de tutelă admi- 
nistrativă, în care un anumit organ central sau deconcentrat nu poate 
anula sau reforma, dar poate ataca în instanţa de contencios admi- 
nistrativ actele autorităţilor locale considerate ilegale. Așadar, acest 
tip de control vizează doar legalitatea, nu și oportunitatea actelor 
administrative; 

(ii) pe de alta, autonomia nu este totală. Astfel, unităţile admi- 
nistrativ-teritoriale nu au puterea de legiferare, actele administrative 
normative emise de acestea fiind emise secundum legem (prin 
aceasta ele se deosebesc de statele federate — membre ale unei 
federaţii — care au și o autonomie legislativă, trebuind să respecte 
numai dispoziţiile Constituţiei federale). Mai mult, chiar dacă nu 
există o ierarhie organică, există totuși o ierarhie a actelor adminis- 
trative. De aceea, o dispoziție a primarului, de pildă, care încalcă o 
hotărâre de guvern, poate fi atacată de prefect în instanța de 
contencios administrativ și anulată de către aceasta din urmă. 

(b) Organizarea administrativ-teritorială. Fiind sistemul de orga- 
nizare cel mai răspândit astăzi, el presupune organizarea teritoriului 
statal în unități administrativ-teritoriale care au personalitate juridică 
proprie, distinctă de cea a statului și, prin urmare, și un patrimoniu 
distinct, un buget propriu. Ele se bucură de o autonomie locală, care 
este decizională, financiară și electorală. 


B. Aplicaţii practice/Verificarea cunoștințelor 


1. Arătaţi care sunt diferenţele fundamentale dintre un sistem 
administrativ deconcentrat și unul descentralizat, avantajele acestuia 

din urmă, dar și dezavantajele care au determinat necesitatea unui 
corectiv al acestuia, împrumutat tocmai din sistemul deconcentrat. 


2. Imaginaţi-vă că sunteţi un particular vătămat printr-un act 
administrativ emis (a) într-un sistem centralizat, respectiv (b) într-un 
sistem deconcentrat. 

Care sunt mijloacele dvs. de acţiune administrative și/sau judiciare 
împotriva unui asemenea act vătămător? 


Tema Il. Sistemul autorităților 
administrative în România 


A. Teoria. Fundamentele legale 


În general, în prezent, în statele care funcţionează pe baze demo- 
cratice, pentru armonizarea intereselor centrale cu cele locale, în 
teritoriu vor exista atât autorități deconcentrate, cât și organe locale 
alese, așadar veritabil descentralizate. Prin urmare, sistemele actuale 
zise „descentralizate”) sunt, în realitate, o combinaţie între cele două 
modele analizate anterior. Este și situaţia prezentă în România. 

După adoptarea Codului administrativ, regulile după care este 
organizată administrația publică se regăsesc în acest cod, completat 
cu o serie de legi, cum ar fi Legea nr. 47/1994 privind serviciile din 
subordinea Președintelui Românieil!l, ori reglementărilor speciale 
care au ca obiect autoritățile administrative autonome. Desigur, re- 
glementările de principiu se află în Constituţia României. Potrivit 
tuturor acestor prevederi legale, vom diviza autoritățile administra- 
tive în două mari grupe: 


1 A se vedea Anexa nr. 1 — Legea nr. 47/1994 privind serviciile din 
subordinea Președintelui României. 

1. Autorităţile administrative organizate pe principiile centra- 
lizării și deconcentrării 

Vorbim așadar despre organele centrale și cele deconcentrate. Le 
vom trata pe rând. 


(a) Președintele României 

Această autoritate publică ţine în mod preponderent de dreptul 
constituţional și prea puţin de cel administrativ. Și chiar dacă, tradi- 
ţional, el este considerat unul dintre capii executivului „bicefal”, e/ nu 
are un rol deosebit în ceea ce privește administrația publică. Acest 
lucru este vizibil și din analiza funcţiilor pe care le îndeplinește în stat: 
de garant, de reprezentare și de mediere. 

(i) Trăsături: Președintele este un organ (a) unipersonal, fiind 
înlocuit, în situaţii excepţionale, de Președintele Senatului, al Camerei 
Deputaţilor sau Primul ministru; (b) ales, prin vot universal, direct, 
egal, secret și liber exprimat; (c) fără o structură subordonată în 
teritoriu; (d) cu mandat limitat în timp, dar stabil (maximum 10 ani); 
(e) cu o competență centrală şi specializată. 

(ii) În ce privește actele emise de președinte, trecând în revistă 
atribuţiile acestuia, vom remarca următoarele: (a) semnează tratate 
internaţionale în numele României, însă în acestea el nu este „parte”, 
ci numai un simplu mandatar de drept constituţional al statului; 
(b) adresează mesaje Parlamentului sau naţiunii, însă acestea unt 
acte politice, iar nu juridice, prin urmare nu produc efecte juridice și 
nu pot fi atacate în contencios administrativ; (c) ca acte juridice, sunt 
decretele. De principiu, ele ar putea fi atacate în contencios adminis- 
trativ însă majoritatea acţiunilor vor fi respinse pe motivul că decre- 
tele se încadrează într-unul dintre finele de neprimire prevăzute de 
art. 5 din Legea nr. 554/2004 (fie stabilește un raport cu parlamentul, 
fie reprezintă un act de comandament cu caracter militar — emis în 

calitatea sa de președinte CSAT). Bunăoară, Președintele numește în 
funcţie Primul-ministru, precum și pe ceilalți membri ai Guvernului, și 
îi revocă din funcţie, prin decret. Aceste decrete nu pot fi atacate în 
contencios administrativ, întrucât, pe de o parte, se încadrează în 
finele de neprimire iar, pe de alta, dau expresie unei puteri discrețio- 
nare a Președintelui; or, oportunitatea unor acte administrative nu 
poate fi controlată de către instanţa de contencios administrativ; (d) 
de asemenea, Președintele adoptă Regulamentul de funcţionare a 
Administraţiei Prezidenţiale, adică a aparatului de funcţionari care 
sunt subordonați Președintelui (art. 2 din Legea nr. 47/1994). 

(iii) Ca autoritate publică, Președintele României nu are perso- 
nalitate juridică proprie; în schimb, Administraţia Prezidenţială are o 
asemenea personalitate juridică [art. 1 alin. (1) din Legea nr. 47/1994]. 


(b) Guvernul 

Reprezintă celălalt „cap” al executivului sau funcţiei adminis- 
trative, dar de data aceasta cel efectiv. 

(i) Acest lucru se poate observa și din analiza funcţiilor sale 
(art. 15 C. adm.): 

i.1. funcţia de strategie, prin care Guvernul elaborează strategia 
de punere în aplicare a Programului de guvernare; 

i.2. funcţia de implementare, prin care se urmărește punerea în 
aplicare a Programului de guvernare; 

i.3. funcţia de reglementare, prin care se asigură elaborarea cadru- 
lui normativ și instituțional necesar în vederea realizării obiectivelor 
strategice ţine parţial de dreptul constituțional (atunci când Guvernul 
emite ordonanţe) și parţial de dreptul administrativ (hotărâri), prin 
care se organizează punerea în aplicare a legilor; 

i.4. funcţia de administrare a proprietății statului, prin care se 
asigură administrarea proprietăţii publice și private a statului, precum 
și gestionarea serviciilor pentru care statul este responsabil (ţine de 

dreptul administrativ, dar și de dreptul civil, statul fiind o persoană 
juridică, iar Guvernul, reprezentantul său legal); 

i.5. funcţia de reprezentare (prin care se asigură, în numele sta- 
tului român, în condiţiile legii, reprezentarea pe plan intern și extern, 
în domeniul său de activitate) — ţine de domeniul dreptului inter- 
naţional și constituțional în exterior, administrativ și civil în interior; 

i.6. funcţia de autoritate de stat, prin care se asigură controlul 
funcţionării anumitor instituţii în domenii vitale pentru statul român: 
apărare naţională, ordine publică, siguranță naţională, economie, 
domeniul social etc. Ține de domeniul dreptului administrativ. 

(ii) Trăsături. Guvernul este un organ: (ii.1.) pluripersonal, fiind 
alcătuit din primul ministru, miniștrii și, posibil, miniștrii delegați cu 
însărcinări speciale pe lângă primul ministru; (ii.2.) numit, în urma 
propunerii Președintelui României și învestirii de către Parlament; 
(ii.3.) cu reprezentanți în teritoriu: Prefecţii; (ii.4.) caracterizat prin 
precaritatea funcţiei — miniștrii pot fi revocaţi din funcţie de către 
Președinte, iar primul ministru poate înlăturat din funcţie înainte de 
termen prin adoptarea de către Parlament a unei moţiuni de cenzură. 
Deci gradul de precaritate a miniștrilor este mai mare; (ii.5.) cu com- 
petenţă centrală și generală (are astfel, în principiu, orice atribuţie 
care nu este dată în competenţa exclusivă a altui organ central). 

(iii) Guvernul are în alcătuire un aparat de lucru, care este la rân- 
dul său format din aparatul de lucru al primului ministru, Secretaria- 
tul general al Guvernului și diferite departamente, fiecare având atri- 
buţii specifice, stabilite prin hotărâre a Guvernului. Guvernul nu are 
personalitate juridică, el fiind reprezentat în instanţă prin Secreta- 
riatul său general [care are asemenea personalitate juridică — art. 1 
alin. (1) din H.G. nr. 137/2020 privind organizarea, funcţionarea și 
atribuţiile unor structuri din cadrul aparatului de lucru al Guvernului]. 

(iv) Actele Guvernului. Sunt cel puţin trei categorii distincte: 

iv.1. de la Guvern propriu zis, provin hotărârile și ordonanţțele. 
Primele pot fi atacate în contencios administrativ, dar numai dacă au 
caracter individual. Celelalte, numai în contenciosul constituțional 
(obiecția sau excepţia de neconstituţionalitate); 

iv.2. primul-ministru (care, de asemenea nu are personalitate 
juridică) emite decizii, atacabile în contencios în măsura în care nu se 
încadrează în art.5 al Legii nr.554/2004 a contenciosului admi- 
nistrativ; 

iv.3. conducătorii departamentelor (demnitari) emit ordine care 
au numai caracter individual și pot fi atacate în contencios admi- 
nistrativ. 


(c) Ministerele și organele de specialitate 

(i) Comparaţie. Este greșit să spunem că ministerele fac parte din 
Guvern. Doar miniștrii (deci conducătorii ministerelor) intră în alcă- 
tuirea Guvernului. Însă ministerele, potrivit art. 54 C. adm., au perso- 
nalitate juridică, prin urmare ele sunt entități juridice de sine stătă- 
toare. Totuși, Guvernul este organul ierarhic superior acestora. De 
aceea, în exercitarea controlului ierarhic, potrivit art. 26 alin. (2) el 
are dreptul să revoce actele administrative ilegale sau inoportune ale 
miniștrilor sau prefecţilor. Textul este criticabil, întrucât Guvernului 
trebuie să-i aparțină prerogativa de revocare, nu de propunere a 
revocării. 

Guvernul mai are în subordinea sa și organe (centrale) de speciali- 
tate. Prin urmare, se pune problema distincţiei între aceste organe și 
ministere. Astfel, pe de o parte, ministerele se pot înfiinţa numai în 
subordinea Guvernului, pe când organele de specialitate și în subor- 
dinea ministerelor (acest lucru se întâmplă atunci când între un 
asemenea organ și un minister există o legătură foarte puternică). 
Ministerele se înfiinţează prin lege, organele de specialitate și prin 
hotărâre a guvernului. În fine, ministerele se înființează în domenii de 

importanţă mare pentru statul român, pe când organele de specia- 
litate în alte domenii (de pildă, Comisia Naţională de Prognoză, Admi- 
nistraţia naţională de Meteorologie). 

(ii) Organele subordonate ministerelor. Ministerele! au în subor- 
dine servicii publice deconcentrate (de pildă, Inspectoratul Școlar 
Judeţean) și unităţi subordonate (de pildă UBB). Diferenţa dintre cele 
două este aceea a specificului activităţii lor. Astfel, dacă serviciile pu- 
blice deconcentrate au același specific de activitate cu cel al ministe- 
rului căruia i se subordonează (ele organizează serviciul public), 
unităţile subordonate au un specific aparte (ele prestează serviciul 
public). Ministerul exercită asupra acestor autorităţi administrative 
un control ierarhic (este adevărat, atenuat), iar nu unul de tutelă. 
Spunem atenuat, întrucât ambele autorități se bucură de o oarecare 
autonomie (mai pronunţată în cazul unităţilor subordonate), con- 
trolul ierarhic al ministerelor cuprinzând puterea de anulare (sau 
revocare) a actelor ilegale, dar nu și pe aceea de reformare (modi- 
ficare) a acestora, întrucât există un domeniu de competenţă exclu- 
sivă a organelor subordonate. 

(iii) Trăsături: Ministrul este un organ: (1) unipersonal; (2) numit și 
precar; (3) cu competenţă centrală și specializată; (4) subordonat 
Guvernului; (5) cu structură subordonată în teritoriu (SPD), organele 
din subordine având, în principiu, personalitate juridică. 

(iv) Structura ministerelor. Ministerul este condus de un mi- 
nistru. Acesta reprezintă autoritatea, fiind organul emitent al actelor 
administrative (ordinele miniștrilor), în vreme ce ministerul este 
persoana juridică titulară a patrimoniului. Ministrul este secondat de 
secretarul general al ministerului, funcţionar public de carieră care 
asigură continuitatea conducerii ministerului. De asemenea, ministru 
are în subordinea sa cabinetul ministrului, precum și aparatul de lucru 
al ministerului. 

(v) Actele miniștrilor. Miniștrii emit ordine (cu caracter normativ și 
individual) și instrucţiuni (care, în mod normal, nu pot avea decât 
caracter normativ). Ele pot fi atacate în contencios administrativ ca 
oricare act administrativ. 


(d) Autorităţile administrative autonome 

Reglementarea lor de principiu se regăsește în art. 69-74 C. adm. 
Intră în această categorie: Banca Naţională a României (BNR), Servi- 
ciul Român de Informaţii (SRI), Serviciul de Informaţii Externe (SIE), 
Serviciul de Protecţie și pază (SPP), Curtea de Conturi, Consiliul 
Suprem de Apărare a Ţării (CSAT) etc. 

Trăsături: (1) sunt autonome; deci acestea se află în raporturi de 
colaborare cu Guvernul; (2) se înfiinţează și funcţionează în baza unor 
legi organice; (3) au, de regulă, o structură proprie în teritoriu, dar 
aceasta nu are, în principiu, personalitate juridică; (4) au o compe- 
tență centrală și specializată; (5) au personalitate juridică și patrimo- 
niu propriu. Sunt conduse de o persoană care ocupă o funcţie cu 
diverse denumiri (guvernator, director, președinte etc.). Acesta este, 
de regulă, emitentul actelor administrative (ordine, circulare, decizii 
etc., de la caz la caz). 


(e) Prefectul 

În mod tradiţional, acesta este tratat la administraţia publică 
locală. Acest lucru este însă inexact, într-o oarecare măsură, întrucât 
prefectul funcţionează pe ideea de deconcentrare, fiind numit de 
către primul ministru, iar nu ales în baza autonomiei locale de către 
locuitorii cu drept de vot dintr-o unitate administrativ-teritorială. 
Reglementare: art. 249-276 C. adm. 

(i) Trăsături. Prefectul este un organ administrativ: (1) uniper- 
sonal. Este înlocuit de către subprefect, în situaţii speciale. Atât pre- 
fectul, cât și subprefecții trebuie să aibă studii superioare, însă pre- 

fectul este numit și eliberat din funcţie prin hotărâre a Guvernului, pe 
când subprefecţii, prin decizie a primului ministru; (2) subordonat 
ierarhic Guvernului, care exercită asupra actelor prefecților controlul 
ierarhic, acesta însă fiind limitat la dreptul de revocare a actelor 
acestuia; (3) cu o competență județeană și specializată; (4) 
tradițional, dreptul său la funcţie este precar (poate fi revocat din 
funcţie oricând consideră primul ministru, prin hotărâre de guvern). 

(ii) Atribuţiile principale ale prefectului. Fiind împărţite în 4 cate- 
gorii prin art. 252-259 C. adm,., cele mai importante sunt cele legate 
de (ii.1.) conducerea și coordonarea serviciilor publice descentralizate 
(la nivel județean) ale ministerelor și celorlalte organe centrale de 
specialitate, respectiv (ii.2.) exerciţiul controlului de tutelă asupra 
actelor administraţiei publice locale. Astfel, potrivit dispoziţiilor 
art. 123 alin. (5) din Constituţie și art. 3 alin. (1) din Legea nr. 554/2004, 
prefectul poate ataca în contencios administrativ actele administra- 
ţiei publice locale, dacă le consideră ilegale. 

(iii) Terminologie. Trebuie să facem distincţie între: (1) prefectul — 
care este organul administrativ unipersonal emitent al ordinelor; (2) 
instituția prefectului — care este persoana juridică de drept public cu 
patrimoniu propriu, condusă de prefect — art. 265 alin. (2) C. adm; 
(3) prefectura — care este sediul prefectului și al Instituţiei prefec- 
tului — art. 265 alin. (5) C. adm. 


2. Autorităţi administrative care funcționează după principiul 


descentralizării (autonomiei locale) 


Potrivit art. 5 lit.j) C. adm., „Prin autonomie locală se înţelege 
dreptul și capacitatea efectivă a autorităţilor administraţiei publice 
locale de a soluţiona și de a gestiona, în numele și în interesul colec- 
tivităţilor locale pe care le reprezintă, treburile publice, în condiţiile 
legii”. Potrivit art. 106 C. adm., „Acest drept se exercită de consiliile 

locale și primari, precum și de consiliile județene, autorităţi ale admi- 
nistraţiei publice locale alese prin vot universal, egal, direct, secret și 
liber exprimat”. 

Vom trata pe rând aceste autorități administrative, punând accent 
pe conflictul contencios dintre acestea și autoritățile centrale. 


(a) Consiliul local 

Reprezintă autoritatea deliberativă a comunei, orașului, munici- 
piului. Este alcătuit dintr-un număr de consilieri direct proporţional 
cu numărul locuitorilor unității administrativ-teritoriale respective. 

(i) Trăsături: Consiliul local este un organ: (1) ales, în condiţiile 
legii alegerilor locale; (2) pluripersonal, numărul consilierilor stabi- 
lindu-se în funcţie de numărul locuitorilor din comună; (3/ autonom 
(nu are organe ierarhic superioare); (4) cu o competenţă generală, 
dar la nivel local. Competența sa nu este absolută, însă în măsura în 
care legea nu dă în competenţa exclusivă a unui alt organ o anumită 
atribuție, aceasta aparţine consiliului local; (5) deliberativ, în sensul 
că ocupă locul central în procesul decizional; (6) compus din consilieri 
sunt aleși pentru un mandat de 4 ani, funcţia lor fiind stabilă (nu 
poate înceta decât în cazurile expres prevăzute de lege). 

(ii) Actele Consiliului local. Acestea se numesc hotărâri, de la caz 
la caz pot fi luate cu majoritate simplă, absolută sau calificată. Ele pot 
fi normative sau individuale. 

(iii) Organizarea și funcţionarea consiliilor locale are ca repere 
următoarele: (1) se întrunesc o dată pe lună, în ședințe ordinare, sau, 
ori de câte ori este nevoie, în ședințe extraordinare, la convocarea 
primarului; este necesar cvorumul de prezenţă de 1/2 plus 1 din 
numărul consilierilor; (2) ședințele sunt conduse de un președinte de 
ședință, ales cu majoritate simplă, pe maximum 3 luni; (3) nu pot lua 
parte la deliberare și la vot consilierii interesaţi personal (sau soțul ori 
rudele apropiate); altfel, hotărârile în cauză sunt nule [art. 138 

alin. (4) C. adm.]; (4) consilierii fac parte din anumite comisii de 
specialitate, al căror aviz este obligatoriu pentru votarea hotărârilor 
din domeniul respectiv. 

(iv) Încetarea mandatului de consilier poate fi, potrivit legii, de 
două feluri: 

(1) colectivă, atunci când chiar consiliul local își încetează activi- 
tatea în compunerea respectivă, art. 204 C. adm. reglementând două 
asemenea modalităţi: a) de drept, o situaţie cu trei ipoteze distincte: 
dacă consiliul nu se întrunește timp de două luni consecutiv, deși a 
fost convocat în mod legal; dacă acesta nu a adoptat în 3 ședințe 
ordinare consecutive nicio hotărâre; dacă numărul consilierilor se 
reduce sub jumătate plus unul și nu se poate completa prin supleanți. 
În aceste situaţii, orice persoană interesată poate sesiza instanţa de 
contencios administrativ care, analizând situaţia, constată prin hotă- 
râre dizolvarea consiliului local, hotărâre pe care o comunică 
prefectului; b) prin referendum local. Acesta se organizează în urma 
cererii adresate prefectului de cel puţin 25% din electoratul local și va 
fi valabil dacă s-a prezentat la urne cel puţin jumătate din electorat. 
Activitatea consiliului încetează dacă se pronunţă în acest sens 
jumătate plus unu din numărul total de voturi exprimate. 

În ambele situaţii, Guvernul organizează noi alegeri în termen de 
maximum 90 de zile. 

(2) individuală; este vorba despre anumite cazuri speciale arătate 
în art. 204 C. adm.: deces, demisie, schimbarea domiciliului, incompa- 
tibilitate, incapacitate, condamnare definitivă, pierderea calităţii de 
membru al partidului din care face parte. 

De asemenea, mandatul de consilier — privit individual, poate fi și 
suspendat pe durata arestării preventive a acestuia. Dacă este găsit 
nevinovat, are dreptul la despăgubiri (art. 203 C. adm.). 

(b) Primarul 

Primarul este autoritatea executivă a comunei care, prin urmare, 
îndeplinește treburile curente ale unităţii administrativ-teritoriale. 
Prin urmare, esenţială este, la nivel local, relaţia dintre primar și 
consiliul local, relaţie care ar putea fi sintetizată astfel: primarul 
propune -— consiliul local hotărăște (aprobă propunerea) — primarul 
execută (hotărârea). 

(i) Trăsături: Primarul este un organ: (1) ales, în condiţiile legii 
alegerilor locale; (2) unipersonal, (fiind ajutat ori înlocuit de vicepri- 
mar); (3) autonom (căci nu are organe ierarhic superioare); (4) cu o 
competență cvasigenerală (specială, în realitate), dar la nivel local. 
Competența sa nu este generală, întrucât, la nivel local, acest tip de 
competenţă aparţine consiliului local; (5) executiv, în sensul că nu el 
ia hotărârile majore ale comunei, ci doar le pune în aplicare; (6) 
primarii sunt aleși pentru un mandat de 4 ani, funcţia lor fiind stabilă 
(nu poate înceta decât în cazurile expres prevăzute de lege). 

(ii) Actele primarului se numesc dispoziţii și pot fi normative sau 
individuale. Pe lângă acestea însă, primarul emite, la nivel local, și dife- 
ritele autorizaţii prevăzute de lege [art. 155 alin. (5) lit. g) C. adm.]. 

(iii) Suspendarea și încetarea mandatului de primar. Mandatul 
de primar se suspendă în aceleași condiţii ca și cel de consilier. În ce 
privește încetarea lui, legea distinge două situaţii: (1) de drept (prin 
ordin al prefectului de constatare a situaţiilor enumerate de lege): (a) 
cazurile din art. 160 C.adm.; (b) boală gravă certificată care nu 
permite exercițiul normal al funcţiei timp de 6 luni/an calendaristic; 
(c) neexercitarea mandatului, în mod nejustificat, timp de 45 de zile 
consecutive, respectiv (2) prin referendum local. Procedura este 
identică cu aceea întâlnită în cazul consiliului local (art. 160 C. adm.). 

(c) Secretarul unităţii administrativ teritoriale 

Scopul oricărei funcţii de secretar este acela de a asigura conti- 
nuitatea gestionării problemelor unui organ administrativ condus de 
persoane alese sau numite în mod periodic. Tocmai de aceea secre- 
tarii sunt funcţionari de carieră, având specializare în drept sau științe 
administrative. 

(i) Trăsăturile funcţiei: (1) este unipersonală (nu are locţiitor 
specializat); (2) are la bază o numire pe criterii profesionale (concurs), 
nelimitat în timp (funcţionar de carieră); (3) se bucură de stabilitate 
în funcţie; (4) are competenţă specializată și la nivel local. 

(ii) Atribuţii principale: (1) avizează pentru legalitate actele 
consiliilor, ale primarilor și președinților consiliului județean; (2) orga- 
nizează convocarea ședinţelor consiliilor judeţene și locale și le orga- 
nizează problemele administrative; (3) organizează arhiva unităţii 
administrativ-teritoriale și comunică particularilor, la solicitare, copii 
de pe actele din această arhivă. 


(d) Consiliul judeţean 

În principiu, rolul Consiliului judeţean este, la nivelul judeţului, 
același cu cel al Consiliului local la nivelul comunei, orașului, munici- 
piului. Prin urmare, facem trimitere la cele arătate la paragraful con- 
sacrat consiliilor locale. 

Ca deosebiri faţă de acesta însă putem remarca: 

(i) numărul consilierilor este mai mare și se calculează în concret 
potrivit art. 171 C. adm; 

(ii) Consiliul judeţean are un președinte și doi vicepreședinți, spre 
deosebire de consiliile locale care nu au decât președinte de ședință 
(funcţie pur organizatorică). 

(e) Președintele Consiliului judeţean 

În raport cu județul, președintele consiliului judeţean preia atribu- 
ţiile primarului, exercitate de acesta pe plan local. Prin urmare, atri- 
buţiile și actele președintelui consiliului judeţean sunt identice cu 
cele ale primarului. În raport cu consiliul judeţean, președintele aces- 
tuia preia atribuţiile (organizatorice) ale președintelui de ședință al 
consiliului local, conducând ședințele acestuia, semnând hotărârile 
consiliului judeţean etc. 

Consiliul judeţean are și doi vicepreședinți; prin urmare, preșe- 
dintele trebuie să desemneze, prin dispoziţie pe vicepreședintele care 
îi va ţine locul. Atât președintele, cât și vicepreședinţii își păstrează și 
calitatea de consilieri judeţeni. 


(f) Precizări terminologice finale 

(i) La nivel local: 

(1) comuna (orașul, municipiul) este persoana juridică de drept 
public, cu personalitate juridică, buget și patrimoniu propriu; aceasta 
trebuie chemată în judecată pentru despăgubiri în cazul acţiunilor în 
contencios administrativ când actul vătămător este emis de autori- 
tăţile locale; 

(2) primarul și consiliul local sunt organele administrative locale, 
dar fără personalitate juridică; ele sunt chemate în judecată pentru 
anularea actelor lor ilegale; 

(3) primăria este o structură funcţională [art.5 pct. 36 lit.hh) 
C. adm.], un conglomerat de servicii publice locale, cu atribuţii stricte 
de execuție, fără personalitate juridică. Ea nu poate fi chemată nicio- 
dată în judecată, căci nu are capacitate procesuală. 

(ii) La nivel judeţean: 

(1) Judeţul este persoana juridică de drept public, cu personali- 
tate juridică, buget și patrimoniu propriu; aceasta trebuie chemată în 

judecată pentru despăgubiri în cazul acţiunilor în contencios admi- 
nistrativ când actul vătămător este emis de autorităţile judeţene; 

(2) Consiliul judeţean și Președintele consiliului judeţean sunt orga- 
nele administrative locale, dar fără personalitate juridică; ele sunt 
chemate în judecată pentru anularea actelor lor ilegale. 


B. Aplicaţii practice/Verificarea cunoștințelor 


1. Stabiliți, explicând pe scurt, organele supraordonate și organele 
subordonate următoarelor autorităţi publice, oferind și scurte expli- 
cații acolo unde este cazul: (a) Consiliul judeţean Bistrița-Năsăud; (b) 
Guvernul României; (c) Banca Naţională a României; (d) Ministerul 
Educaţiei și Cercetării; (e) Primarul municipiului Cluj-Napoca; (f) Pre- 
fectul judeţului Timiș; (g) Inspectoratul Școlar Judeţean Cluj; (f) Con- 
siliul General al municipiului București; (g) Avocatul Poporului; (h) 
Universitatea de Petrol și Gaze din Ploiești. 


2. Asemănări și deosebiri între: (a) revocarea prefectului din 
funcţie și invalidarea primarului; (b) funcţia de consilier local și cea de 
ministru; (c) președintele de ședință al consiliului local și viceprimar; 
(d) primul-ministru al României și președintele de ședință al Consiliu- 
lui local Cluj-Napoca; (e) primar și prefect (1/4); (f) viceprimar și sub- 
prefect (2/2); (e) primul ministru și președintele Consiliului județean 
Teleorman (2/2); (h) funcţia de primar și cea de viceprimar (minim 5 
în total); (i) funcţia de prim-ministru și cea de ministru (5 în total); (j) 
raporturile juridice stabilite legal între (1) prefect și subprefect pe de 
o parte, respectiv (2) primar și viceprimar pe de altă parte (2/2) 
[Observaţii: (1) se punctează doar asemănările/deosebirile esenţiale 
sau, cel puţin importante între elementele care trebuie comparate; 
(2) între paranteze este numărul acestora]. 

3. Arătaţi care sunt deosebirile fundamentale dintre Guvernul 
României și un consiliu local din perspectiva compunerii lor (dovă 
deosebiri) și a actelor pe care le adoptă (două deosebiri). 


4. Care dintre următoarele acte pot fi atacate în contencios admi- 
nistrativ de câtre prefect: 

(a) un ordin al Rectorului UBB prin care se stabilește că toate ca- 
drele didactice care se vor deplasa în străinătate vor trebui să-și 
suporte toate cheltuielile ocazionate cu deplasarea; 

(b) un contract de concesiune încheiat prin fraudă de către un 
consiliu local cu o persoană privată; 

(c) o hotărâre de consiliu județean prin care X este demis din 
funcţia de director general al unei societăți comerciale aflate în 
subordinea consiliului în cauză. 

Argumentaţi pe scurt. 


5. Atunci când un act administrativ vatămă drepturile unui parti- 
cular, acesta poate alege pe cine să cheme în judecată pentru obţine- 
rea despăgubirilor: funcţionarul care a emis actul sau persoana juridi- 
că de drept public al cărei reprezentant e organul emitent. Din punct 
de vedere practic, care dintre aceste două variante este mai bună? 


6. Prin Dispoziţia nr. 123/2019 a primului-ministru, prefectul jude- 
ţului Cluj a fost demis din funcţie, pe considerentul că a lipsit, 
într-una din zile, de la sediul prefecturii, nemotivat. Cum, în acea zi, 
prefectul a suferit un atac de panică, fiind spitalizat 24 de ore, el 
dorește să introducă o acțiune în contencios administrativ împotriva 
dispoziţiei de demitere. Comentaţi speța. 


7. La 12 iulie 2020, în urma alegerilor locale, Consiliul judeţean 
Cluj (judeţul având o populaţie de 640.000 de locuitori la 1 iulie 2020 
și 660.000 de locuitori la 1 ianuarie 2020), a fost convocat de către 
prefectul județului pentru ședința privind ceremonia de consti- 

tuire. Cum s-au prezentat numai 19 consilieri (doar aceștia fuseseră 
între timp validaţi de către tribunal), prefectul a făcut o nouă convo- 
care, la 3 august. La aceasta s-au prezentat 31 de consilieri care au 
depus jurământul. În consecință, pe de o parte prefectul a declarat 
consiliul ca fiind legal constituit iar, pe de alta, analizând absenţele, 
prefectul declară vacante, prin ordin, locurile numiţilor Gigi Pierde- 
vremea și Lulu Plimbăursu care au lipsit de la primele două ședințe. 
Aceștia vă angajează ca avocat și arată că: 

(a) primul a fost plecat în concediu de odihnă în străinătate și, prin 
urmare, nu a putut fi de faţă; 

(b) al doilea a fost bolnav (migrene puternice), astfel încât nu s-a 
putut prezenta la ultimele două ședințe. 


Răspundeţi motivat la următoarele întrebări, indicând totodată și 
textele legale aplicabile: (1) Câţi consilieri are, în urma alegerilor lo- 
cale, Consiliul judeţean Cluj? (2) A fost legală prima convocare? (3) 
Poate fi considerată motivată absenţa celor doi consilieri? (4) Pot fi 
declarate vacante de către Prefect cele două locuri de consilier local? 


8. Întrucât 'primarul comunei Bonţida a adoptat un număr de 
dispoziţii ilegale, Guvernul, fiind sesizat asupra acestui fapt, a trans- 
mis prefectului judeţului Cluj să le atace în contencios administrativ. 
Întrucât acesta a refuzat, Guvernul a atacat el însuși aceste hotărâri în 
contencios. 

(a) Ce aţi decide dacă aţi fi judecător în instanța de contencios 
administrativ? 

(b) Ce aţi fi decis dacă ați fi fost prim-ministru? 


FORMELE DE ACTIVITATE 
ALE ADMINISTRAȚIEI PUBLICE 


A. Teoria. Fundamentele legale 


1. Distincția „act — operaţiune”, „act administrativ — act civil” 


(a) Actele juridice sunt acele manifestări de voinţă — ale unui organ 
administrativ, în cazul nostru — făcute cu scopul de a produce efecte 
juridice. O autorizaţie de construire, o hotărâre de Guvern de in- 
dexare a pensiilor, un titlu de proprietate emis în vederea reconsti- 
tuirii dreptului de proprietate al unui particular, o hotărâre de 
consiliu local de acceptare a unei donaţii etc. se încadrează în această 
categorie. 

(b) Faptele material-juridice sunt acele forme de activitate a admi- 
nistraţiei publice care, deși nu sunt făcute cu scopul de a produce 
efecte juridice, produc asemenea efecte în temeiul legii. Ca exemple 
sunt oferite în general o abatere sau o contravenţie a unui funcţio- 
nar, nesoluţionarea unei cereri în termenul legal etc. 

(c) Operațiunile material-tehnice (sau administrative ori tehni- 
co-materiale) reprezintă acele forme de activitate care nu produc, în 
sine, niciun efect juridic, ele pregătind un act administrativiil, 


Tocmai de aceea unii autori le denumesc acte preparatorii (a se 
vedea, spre exemplu, C.G. RARincEscu, Contenciosul administrativ român, 
ed. a 2-a, Ed. „Universala” Alcalay & Co., București, 1936, pp. 249-251. 
Autorul le amintește în contextul analizei obiectului acţiunii în contencios 

conferindu-i caracter executoriul!! sau servind la îndeplinirea forma- 
lităţilor de publicitate a actului deja emis: avizele, adresele de comu- 
nicare, acordul dat de un particular în vederea emiterii unei auto- 
rizaţii de construire sunt exemple, de asemenea, de operaţiuni 
materiale. 

(d) Actele politice sunt manifestări de voinţă ale unui organ admi- 
nistrativ, emise (adoptate) cu scopul de a produce efecte exclusiv 
politice (deci nu și juridice): mesajul Președintelui României adresat 
Parlamentului (art. 88 din Constituţie), declarația prim-ministrului 
privitoare la politica generală a Guvernului [art. 107 alin. (1) din 
Constituţie] etc. După cum se poate observa și din exemplele oferite, 
actele politice provin de la autorităţi aflate la vârful piramidei 
administrative. 


2. Definiţia 


Actul administrativ este manifestare unilaterală de voință, emisă 
cu scopul de a produce efecte juridice, în regim de putere publică, prin 
care aplicarea legii este organizată ori, după caz, realizată în concret. 


B. Aplicaţii practice/V erificarea cunoștințelor 


1. Arătaţi care sunt cele două diferențe esenţiale între faptul 
material-juridic și operaţiunea administrativă, ca forme de realizare a 
activităţii administraţiei publice. 


administrativ, care trebuie să fie un act administrativ veritabil, iar nu 
unul preparatoriu). 

1] Este vorba despre acele formalități (operaţiuni administrative) care 
conduc la formarea de acte administrative complexe: acordul administra- 
tiv, aprobarea propriu-zisă, confirmarea, ca sinonim al acesteia din urmă. 

2. Arătaţi care sunt principalele asemănări (două) și principala 
deosebire dintre un act administrativ și un act civil unilateral 
aparţinând unei autorităţi publice. 


3. Arătaţi care dintre următoarele înscrisuri sunt acte administra- 
tive și care sunt operaţiuni administrative. Argumentaţi pe scurt: 

(a) un înscris întitulat „adresa nr. 123/13.03.1013” cu următorul 
conţinut: „prin prezenta vă comunicăm faptul că prin dispoziţie a 
primarului aţi fost revocat din funcţia de fochist al primăriei”; 

(b) un înscris întitulat „HCL nr. 18/18.08.2008” cu următorul con- 
ţinut: „Se acceptă oferta de vânzare a tabloului Car cu Boi semnat 
N. Grigorescu, depusă de numitul R. Chinu. Fiind un bun din patri- 
moniul cultural național, se trece în proprietatea publică a Comunei 
Tunari”; 

(c) un înscris întitulat „avizul Natura 2000 nr. 345/20.02.2012”, 
emis de Autoritatea Judeţeană de Mediu, cu următorul conţinut: „se 
permite solicitantului D. Frișatu să treacă la punerea în aplicare a 
proiectului de edificare a unui hotel în Pădurea Letea”; 

(d) o dispoziţie a primarului cu următorul conţinut: „dispun înain- 
tarea dosarului dlui A. Nostu către Consiliul local în vederea obţinerii 
calității de Cetăţean de onoare al Municipiului”; 

(e) un certificat de înmatriculare a unui autoturism în România; 

(f) actul de concesionare a unei mine de uraniu de către Guvernul 
României către SC Cernobâlu SRL; 

(g) o adresă semnată de către secretara primarului cu următorul 
conținut: „vă informăm că, prin dispoziţia verbală dată în data de 
10 mai 2013 de primarul Comunei Ciorogârla, aţi fost eliberat din 
funcţia de șef serviciu din primărie, pe care aţi deținut-o”; 

(h) o adresă prin care un organ administrativ arată unui particular 
că acesta are, potrivit unui text de lege, anumite drepturi și obligaţii; 

(i) unui înscris numit „adresă”, prin care secretarul șef al UBB îi 
comunică lui Ș.M. Cherașu, student în anul | la Facultatea de Drept 
că: „aţi fost exmatriculat de către Rectorul UBB pentru că aţi copiat la 
examenul de drept administrativ cu ajutorul căștilor și al telefonului 
mobil”; 

(j) un înscris întitulat „Invitaţie“, semnat de Primarul comunei 
Jalea Mare, cu următorul conţinut: „Stimate concetăţean, Prin 
prezenta sunteți invitat la inaugurarea și sfinţirea Capelei mortuare a 
comunei, care va avea loc în [...] După slujbă, masa la care aveţi 
dreptul să participaţi se va organiza la Căminul Cultural”; 

(k) o chitanţă de plată a unui impozit, emisă de primăria comunei 
și remisă cetățeanului X; 

(|) o decizie a ministrului finanţelor prin care Ghini lon este 
declarat câștigătorul tombolei bonurilor fiscale pe luna august 2019; 

(m) o dispoziţie a Primarului Comunei Nemiluita prin care i se 
desface lui R. Belu contractul de muncă pe motive disciplinare; 

(n) O hotărâre de Guvern prin care se înființează o nouă distincţie 
onorifică „Ordinul, Sânge Rece”, cu precizarea că, ulterior urmează a 
se stabili situaţiile și persoanele cărora li se va acorda această 
distincţie, printr-o altă hotărâre”; 

(0) un înscris numit „Decizie de informare” prin care numitul Moș 
Nelu este chemat la Casa de pensii Cluj pentru a primi actul de 
majorare a pensiei; 

(p) o hotărâre de Guvern cu următorul conţinut: „Se stabilește o 
pensie specială de 40.000 de lei/lună în favoarea Avocatului Poporu- 
lui”; 

(q) un înscris denumit „înștiințare”, semnat de primar și de secre- 
tarul comunei, cu următorul conţinut: „Vă informăm că în cursul zilei 
de ieri, 18 iunie 2018, am emis dispoziția de revocare a dvs. din 
funcţia de Șef centrală termică administrată de primărie”. 

4. Fiind în fața unui înscris numit „hotărâre” și care provine de la 
Guvern, cum stabiliţi dacă aceasta este un act administrativ sau unul 
civil? 


5. Arătaţi prin ce se aseamănă, respectiv prin ce se deosebește un 
act de drept privat al administraţiei publice de o operaţiune admi- 
nistrativă. 


6. Gestul salvamarului aflat pe mal, dublat de fluierat, prin care 
cheamă la mal o persoană care s-a aventurat prea în larg pe o mare 
agitată, reprezintă sau nu un act administrativ? Explicaţi. 


7. Reclamantul, persoană fizică, a cerut instanţei anularea unei 
adrese emise de un primar și obligarea acestuia la emiterea unui act 
(„certificatul de existență a construcţiei”) la care, potrivit legii, 
reclamantul avea dreptul. Astfel, acesta a arătat că primarul i-a 
comunicat printr-o adresă că nu-i eliberează acest certificat necesar 
la intabularea imobilului construit în condiţiile legii, până nu 
demolează gardul împrejmuitor al terenului, care, în opinia sa, este 
situat pe terenul statului. 

Ce va decide instanţa cu privire la anularea adresei respective? 
Este ea un act administrativ? Dar certificatul de existenţă a 
construcției? 


8. Reclamanta, SC Constructorul SA, cu sediul în Timișoara și 
beneficiară, în 2016, a unui contract de împrumut încheiat cu Banca 
X, a solicitat, în 2017, anularea unui înscris numit „circulară” și emis 
de BNR prin care a fost majorată rata dobânzii de referinţă, înscris în 
temeiul căruia banca a modificat unilateral dobânda contractuală. 

Stabiliți natura juridică a „circularei” și consecinţele asupra admi- 


sibilităţii acţiunii. 

9. B.B. Lușu, persoană fizică, dorind să edifice un pod peste un râu 
pentru a putea accede la locuinţa proprietate personală, a solicitat 
primarului emiterea autorizaţiei de construire. La rândul său, acesta a 
cerut Agenţiei Judeţene de Mediu Cluj avizele de gospodărire a 
apelor și de amplasament. Acest organ de specialitate, fără a se docu- 
menta asupra problemei, le emite, iar pe baza acestora, primarul 
emite și el autorizaţia solicitată. 

Ministerul Mediului atacă în contencios administrativ avizele res- 
pective pe motiv de ilegalitate. Comentaţi situaţia. 


EXORBITANŢA ACULUI ADMINISTRATIV 
FAŢĂ DE DREPTUL COMUN 


(trăsăturile actelor administrative) 


A. Teoria. Fundamentele legale 


1. Unilateralitatea: aptitudinea actului administrativ de a produce 
efecte juridice față de destinatarii săi, fiind irelevant consimțământul 
acestora. Unilateralitatea este un privilegiu general specific tuturor 
actelor administrative, fără excepție. 


2. Obligativitatea: actul administrativ este obligatoriu atât faţă de 
destinatarii săi, cât și faţă de administraţie, indiferent că este vorba 
despre organul emitent ori alte organe administrative în ceea ce 
privește obligaţiile pe care le instituie (nu și în ceea ce privește 
drepturile). 


3. Caracterul executoriu (privilegiul prealabilului): spre deosebire 
de dreptul comun, controlul judiciar al legalităţii actului administrativ 
va fi posterior începerii executării; o asemenea caracteristică este 
recunoscută numai anumitor acte administrative individuale. 


4. Privilegiul de jurisdicție. Fiind emis în regim de putere publică, 
actul administrativ se bucură totodată de reguli speciale de proce- 
dură precum: (a) obligativitatea îndeplinirii de către persoana inte- 
resată a procedurii administrative prealabile, (b) necesitatea respec- 
tării unor termene scurte pentru introducerea acţiunii în contencios 
administrativ, (c) judecarea cauzelor de către o instanţă specializată 

după o procedură specială caracterizată, în primul rând, prin cele- 
ritate. 


B. Aplicaţii practice/Verificarea cunoștințelor 


1. Arătaţi ce s-ar întâmpla dacă în dreptul administrativ nu ar 
exista principiul unilateralităţii actelor administraţiei, respectiv dacă 
acestea nu s-ar bucura de privilegiul prealabilului. 


2. Este posibil ca un act administrativ obligatoriu să nu aibă 
caracter executoriu? Dar un act administrativ executoriu să nu aibă 
caracter obligatoriu? Explicaţi pe scurt. 


3. Explicaţi pe scurt principiul „regula trebuie respectată așa cum 
a fost ea făcută”. 


4. Explicaţi, concret, ce înseamnă că o autorizaţie de construire 
are caracter obligatoriu, atât pentru administraţie, cât și pentru parti- 
culari. 


5. Arătați care dintre următoarele acte administrative, viciate din 
perspectiva procedurii de emitere, se bucură de privilegiul preala- 
bilului: 

(a) Ordin al ministrului sănătăţii de destituire a unui manager de 
spital din funcţie, de pe care lipsește ștampila ministerului; 

(b) Hotărâre de Guvern de majorare a pensiilor militare căreia îi 
lipsește numărul actului; 

(c) o hotărâre a Senatului UBB prin care bursele studenţilor se 
majorează cu 100 de lei; 

(d) cartea de identitate a lui B.B;; 

(e) o decizie ANAF prin care lui X i se restituie suma de 1000 de lei 
plătită în plus la buget; 

(f) Decret al Președintelui României, necontrasemnat de pri- 
mul-ministru; 

(g) O hotărâre de Consiliu local prin care P-ţa Unirii din Cluj-Napo- 
ca se va numi în continuare P-ţa Untold. 


6. Prin testamentul său, M. Ortu-Popii lasă întreaga sa moștenire 
municipiului Cluj-Napoca. Reunit în ședință ordinară, Consiliul local 
Cluj-Napoca, prin Hotărârea nr. 50/2017, acceptă succesiunea. Cum 
însă A. Ortu-Popii, fratele defunctului, refuză să predea bunurile care 
făceau parte din moștenire, consiliul local se adresează unui executor 
judecătoresc pentru a pune în aplicare hotărârea de mai sus, potrivit 
căreia bunurile în cauză aparțin municipiului Cluj-Napoca. Cum 
trebuie să procedeze acest executor? 


7. Consiliul local al comunei Huligani emite o hotărâre prin care 
stabilește că anumite fapte sunt considerate contravenţii, precum și 
limitele sancţiunilor pentru acestea. Prefectul județului, săvârșind o 
contravenţie în raza comunei respective, refuză să achite amen- 
da. Astfel, el consideră că actul consiliului local este ilegal, acesta 
depășindu-și atribuţiile în emiterea lui. Mai mult, el susține că este 
organ ierarhic superior consiliului local, și că, în această calitate, el 
nici nu trebuie să respecte actele emise de un organ inferior, căci le 
poate revoca oricând. 

Comentaţi susţinerile prefectului. Va fi obligat acesta să achite 
amenda? Argumentaţi. 


C. Doctrină suplimentară 


DIANA IULIANA PASĂRE, „Executarea din oficiu a actelor administra- 
tive. Repere doctrinare și jurisprudenţiale franceze și comunitare în 

materie. Scurte consideraţii referitoare la sistemul juridic românesc”, 
în RDP, nr. 1/2006; 

OVIDIU PODARU, „Actul civil unilateral vs.actul administra- 
tiv. Reflecţii asupra delegării către particulari a exerciţiului puterii 
publice/L'acte civil unilateral c. L'acte administratif — Reflexions sur la 
delegation de l'exercice du pouvoir public aux particuliers”, articol 
bilingv în SUBB, nr. 4/2013. 


CLASIFICĂRI ALE ACTELOR 
ADMINISTRATIVE 


A. Teoria. Fundamentele legale 


1. Clasificări ale acte administrative: 


a) după autorul de la care emană (al raporturilor dintre acesta și 
exerciţiul puterii publice): (i) Acte administrative-scop — provin direct 
de la administraţie, (ii) acte administrative-mijloc — sunt emise de 
celelalte două puteri tradiţionale, cea legislativă și judecătorească, 
(iii) acte administrative „prin delegaţie” — provin de la structuri 
nestatale care au fost autorizate să exercite puterea publică; 

b) după numărul de voințe angrenate în procedura emiterii actu- 
lui: (i) acte administrative simple — presupun o singură manifestare 
de voință provenind de la un singur organ administrativ, (ii) acte 
administrative complexe — presupun cel puţin două manifestări de 
voințe provenind de la cel puţin două organe administrative, a căror 
contribuţie este esenţială pentru emiterea actului administrativ, iar 
nu întâmplătoare; 

c) după modul în care actul îşi produce efectele juridice: (i) acte 
administrative pure și simple — efectele se produc imediat, necon- 
diționat și fără limită în timp, (ii) acte afectate de modalităţi (terme- 
nul suspensiv și termenul extinctiv; condiţia suspensivă, rezolutorie și 
extinctivă, sarcina); 

d) după raportul existent între organul emitent și destinatari: 
(i) acte externe — când efectele îi vizează pe particularii-utilizatori ai 
serviciului public, (ii) acte interne — când sunt destinate a produce 
efecte doar în interiorul administraţiei publice; 

e) după determinabilitatea persoanelor cărora li se aplică: (i) acte 
normative — aplicabilitate generală asupra unui număr nedeterminat 
de persoane (destinatari determinabili), (ii) acte individuale — aplica- 
bilitate limitată la un număr relativ restrâns și determinat de persoa- 
ne (problemele speciale ale actelor particulare — a treia categorie de 
acte administrative; actele așa-zise „mixte”; actele colective). 


2. Subclasificări ale actelor normative: 


a) după gradul de autonomie: (i) acte emise pentru aplicarea unei 
legi; (ii) acte administrative autonome; 

b) după gradul de generalitate: (i) acte care vizează toţi subiecţii 
de drept; (ii) acte care vizează doar persoanele fizice ori doar per- 
soanele juridice; (iii) acte care vizează o categorie (relativ largă) de 
persoane fizice ori de persoane juridice; (iv) acte care vizează o 
categorie restrânsă de subiecţi de drept; (v) acte care vizează într-un 
moment individualizat în timp o singură persoană. 


3. Subclasificări ale actelor individuale: 


a) după obiectul actului: (i) acte subiective — creează o situaţie 
juridică individuală, în opoziţie cu actele reglementare, (ii) acte-con- 
diție — aplică la un caz individual un statut general, condiţionând în 
fapt și în drept această aplicare; 

b) după modul de executare: (i) acte care se emit și se consumă 
spontan, (ii) acte pentru a cărora executare este necesară trecerea 
unei perioade de timp determinate, (iii) acte care creează situaţii 

continue cu condiţia reînnoirii lor periodice; (iv) acte care creează 
situații continue fără obligativitatea reînnoirii lor; 

c) după aptitudinea de a crea drepturi subiective: (i) acte creatoa- 
re de drepturi subiective, (ii) acte creatoare de obligaţii (acte care 
creează un avantaj și acte care instituie o sarcină); 

d) după aptitudinea administraţiei de a avea sau nu iniţiativa 
emiterii actului: (i) acte emise „din oficiu”, (ii) acte emise „la cerere”, 
ultimele putând fi subclasificate în (a) acte pozitive, (b) decizii de 
refuz (negative); 

e) după forma de manifestare a voinţei: (i) acte exprese, (ii) acte 
implicite. 


B. Aplicaţii practice/Verificarea cunoștințelor 


1. În cazul unor acte administrative precedate sau succedate de 
operațiuni material tehnice, care este criteriul după care veţi recu- 
noaște formarea unui act administrativ complex? Daţi trei exemple 
de operaţiuni material tehnice care conduc întotdeauna la formarea 
de acte administrative complexe. 


2. Este corectă afirmaţia „un act complex, întrucât cuprinde mai 
multe manifestări de voinţă, nu este unilateral"? Explicaţi. 


3. Arătaţi care este asemănarea, respectiv deosebirea esenţială 
între un act administrativ complex și un act bilateral încheiat de 
administrația publică. 


4. Un act complex poate fi un act mixt? Explicaţi. 


5. Arătaţi care este diferenţa între acte simple și acte pure și 
simple, respectiv între acte complexe, acte „mixte” și acte colective. 
Explicaţi. 

6.Un act administrativ cu doi autori, trei destinatari și patru 
prevederi, poate fi: (a) complex; (b) mixt; (c) colectiv; (d) normativ? 
Explicaţi pe scurt. 


7. Arătaţi cum este afectată legalitatea, respectiv eficacitatea unui 
act administrativ individual prin inserarea în conţinutul său a unui 
termen extinctiv (a), respectiv a unei condiţii suspensive (b). 


8. Daţi un exemplu concret (chiar imaginar) de act administrativ 
prin delegaţie, afectat de un termen extinctiv și favorabil particu- 
larului, respectiv de unul complex, extern și pozitiv. 


9. Având în vedere definiţia legală a actului administrativ, exis- 
tentă în art. 2 alin. (1) lit. c) din Legea nr. 554/2004 a contenciosului 
administrativ, arătaţi: (a) ce este inexact în această definiţie; (b) care 
este diferența dintre „organizarea executării” și „executarea în 
concret” a legii, despre care vorbește această definiţie. 


10. O hotărâre de consiliu local prin care se adoptă bugetul co- 
munei este un act normativ sau unul individual? Argumentaţi pe 
scurt. 


11. 0 hotărâre de consiliu local conţinând una sau mai multe 
prevederi (articole) poate fi totodată un act administrativ normativ și 
individual? Explicațţi. 


12. Arătaţi ce se înţelege prin noţiunea de regulament (act nor- 
mativ) autonom, care este diferenţa față de cealaltă categorie de 
acte a clasificării actelor normative care o conţine, și importanţa 
practică a distincţiei. Oferiți un exemplu (diferit de cel dat la curs), 
chiar imaginar, de regulament autonom. 


13. Care este diferenţa dintre un act administrativ tacit și un act 
administrativ negativ? 

14. Încadraţi următoarele acte în clasificarea: 

I. Acte administrative-scop, mijloc sau prin delegaţie: (a) permis 
de vânătoare emis de Asociaţia Generală a Vânătorilor și Pescarilor 
din România; (b) hotărârea Judecătoriei Urlaţi de validare în funcţie a 
primarului din comuna Tăcuta; (c) ordinul Rectorului UBB prin care i 
se permite dlui R.C. să se deplaseze în Franţa, în scopuri științifice; 
(d) hotărârea RATB de majorare a preţurilor biletelor pe mijloacele 
de transport în comun din București cu 1 leu. 

II. Actelor creatoare de drepturi/acte creatoare de obligaţii 
(urmând ca în cazul primei categorii să arătaţi dacă drepturile sunt 
precare sau intangibile): (a) o hotărâre a consiliului local prin care se 
atribuie în folosință o suprafaţă de teren din domeniul privat al unei 
persoane pentru a-și construi o locuinţă; (b) o hotărâre de Guvern 
prin care se majorează salariile plătite de la buget cu 6%; (c) ordinul 
prefectului de numire a unei persoane în funcţia de secretar al 
comunei; (d) decizia conducătorului unităţii prin care un funcţionar 
este sancţionat cu 10% din salariu, pe o perioadă de 3 luni, pentru o 
abatere disciplinară. 

Argumentaţi pe scurt. 


15. Hotărârea de Guvern prin care subprefectul judeţului Cluj este 
schimbat din funcţie este un act: (a) pozitiv sau negativ; (b) creator 
de drepturi subiective intangibile sau precare; (c) pur și simplu sau 
afectat de modalităţi; (d) legal sau ilegal? Explicaţi fiecare răspuns. 


16. Hotărârea Senatului Universităţii Babeș-Bolyai prin care, de la 
1 octombrie 2012, bursele studenţilor din UBB se majorează cu 10% 
este un act: (a) pur și simplu sau afectat de modalităţi; (b) creator de 
drepturi intangibile sau drepturi precare; (c) legal sau ilegal, știind că 
asemenea hotărâri se iau cu votul majorităţii simple a membrilor 
senatului UBB și că acest organ are 121 membri, din care: au absentat 
23, au votat contra 35, iar 14 s-au abținut. 

17. Arătaţi dacă prevederea din regulamentul local de urbanism, 
aprobat prin hotărârea consiliului local, potrivit căreia pe parcelele X, 
Y și Z se poate construi doar în regim de înălțime parter plus un etaj 
(sau mansardă), cu condiţia să nu se depășească înălțimea totală de 
7 m, este un act: (a) simplu sau complex; (b) normativ sau individual; 
(c) simplu sau afectat de modalităţi; (d) favorabil sau nefavorabil 


destinatarilor. Explicaţi pe scurt. 


18. Arătaţi, în cazul fiecărei perechi din cele patru de mai jos, dacă 
cele două caracteristici ale actelor administrative sunt compatibile 
(între ele) sau incompatibile. În caz afirmativ, daţi câte un exemplu de 
act concret care le întrunește pe amândouă. În caz negativ, explicaţi 
de unde vine incompatibilitatea dintre ele: a) negativ și favorabil; 
b) normativ și pozitiv; c) complex și tacit; d) defavorabil, prin 
delegație; e) pozitiv și nefavorabil; f) particular și colectiv; g) act con- 
diție, afectat de termen extinctiv, nu de condiţie extinctivă; h) indivi- 
dual și bilateral. 


19. Încadraţi decizia emisă de Rectorul UBB prin care Gicu Spate 
este declarat câștigător al unui concurs și, în consecinţă, este numit în 
funcţia de Entrance's Senior Manager (Șeful Portarilor) din Clădirea 
Avram lancu 11, iar Ticu Pespate este clasat pe locul 2 și, în conse- 
cință, respins, în toate clasificările și subclasificările actelor admi- 
nistrative, explicând pe scurt alegerea făcută. 


20. Stabiliţi dacă decizia APIA (Agenţia de Plaţi și Intervenţie 
pentru Agricultură), autoritate aflată în subordinea Ministerului 
Agriculturii, prin care lui V. Codreanu i se retrage subvenţia pentru 
pășuni aferentă anului 2015, pe care acesta a încasat-o deja, este un 
act administrativ (i) scop, mijloc sau prin delegaţie; (ii) pur și simplu 
sau afectat de modalităţi; (iii) subiectiv sau condiţie; (iv) colectiv, mixt 
sau particular. Explicaţi alegerile făcute. 

21. Încadraţi în toate subclasificările actelor individuale Decizia 
nr. 43/2018 prin care titularul cursului de drept administrativ sta- 
bilește că, dintre A, B și C, trei studenţi din anul | care s-au prezentat 
la un concurs în vederea obţinerii unei burse de 500 de lei/lună 
acordate de UBB timp de 3 luni, a obținut bursa A, pe motiv că, deși 
cele 3 lucrări scrise pe care cei trei candidați le-au redactat potrivit 
regulamentului de concurs, au fost notate cu exact aceeași notă, 
9,33, titularul de curs a apreciat că A fost cel mai activ la cursurile de 
drept administrativ din anul |. 


22. Încadraţi în toate clasificările generale ale actelor admi- 
nistrative Decizia nr. 34/2018 prin care titularul cursului de drept 
administrativ interzice lui G. Bolnavu să participe la următoarele 6 
examene de drept administrativ (1), deci până în anul IV, decizie 
emisă la propunerea colegului de grupă al lui G.B., care a furnizat 
dovezi în sensul falsificării adeverinţei medicale prin care acesta își 
justifica absenţa la seminarul de drept administrativ pe tot parcursul 
semestrului. 


23. Potrivit art. 12 alin. (1) din O.U.G. nr. 77/2009 privind organi- 
zarea jocurilor de noroc, „Licenţa de organizare a jocurilor de noroc 
se acordă operatorului economic (...) și este valabilă 5 ani de la data 
acordării, cu condiţia plăţii taxei de autorizare anuală conform preve- 
derilor art. 14”. lar potrivit art. 14 alin. (2), „Taxa aferentă licenţei de 
organizare a jocurilor de noroc se plătește de către operatorii econo- 
mici organizatori, după cum urmează: (i) pentru primul an, până la 
data de 25 inclusiv a lunii următoare celei în care documentaţia a fost 
aprobată; (ii) pentru anii următori, cu 10 zile înainte de expirarea 
anului precedent [...]”. 

a) stabiliți motivat dacă licenţa este un act pur și simplu sau 
afectat de modalităţi; 

b) arătați care este consecinţa asupra legalității, respectiv eficaci- 
tăţii licenţei, a neplăţii de către operatorul economic a primei, res- 
pectiv a celei de-a doua tranșe din taxa aferentă licenţei. 


24. La 5 mai 2016, numitul Dorel Luzăreanu s-a adresat Consiliului 
Naţional al Audiovizualului cu plângere împotriva spotului publicitar 
al Rachiului Dezbinarea, arătând că i se vatămă dreptul la imagine, 
întrucât are același prenume cu cel mai retardat personaj din 
reclamă. În urma acestei plângeri, CNA emite Decizia nr. 14/2016 cu 
următorul conţinut: „Începând cu data de 10 mai 2016, se interzice 
difuzarea pe posturile de televiziune a spotului publicitar la Rachiul 
Dezbinarea”. 

(a) încadraţi decizia în toate clasificările și subclasificările actelor 
administrative, explicând alegerea făcută; 

(b) ulterior, la cererea postului Nulitatea TV, prin Decizia 
nr. 16/2016, CNA revocă prima decizie; Dorel L. atacă această decizie 
în contencios administrativ arătând că, întrucât i s-a creat un drept 
intangibil — acela la imagine, ea nu mai poate fi revocată. Comentaţi 
această susţinere. 


25. Prin H.G. nr. 5/2017, Guvernul României a stabilit că: 

Art. 1. „Toţi agenții din sistemul sanitar al României sunt obligaţi 
să achiziţioneze seringi de unică folosință numai de la SC Sanevit SA”. 

Art. 2. „SC Sanevit SA este obligată să stabilească prețurile între 
1-3 lei/seringă”. 

(a) H.G. nr. 5/2017 este un act normativ sau individual? Argu- 
mentați. 

(b) Este un act creator de drepturi sau de obligaţii? 

(c) Presupunând că aveţi pe masă textul Constituţiei (sau o me- 
morie foarte bună), este actul analizat unul legal sau ilegal? Explicaţi 
pe scurt. 

26. Având în vedere înscrisul de mai jos, intitulat „REGULAMENT 
DE DESFĂȘURARE A EXAMENULUI DE DREPT ADMINISTRATIV” 

Art. 1. Toţi studenții anului I sunt obligaţi, pe durata examenului de 
drept administrativ, să respecte prevederile prezentului regulament. 

Art. 2. (1) Studenţii au dreptul să utilizeze orice surse personale de 
informaţii pe care le consideră necesare. Împrumutul de înscrisuri 
între studenţi este interzis. 

(2) De asemenea, studenţii au dreptul să părăsească sala oricând 
înainte de expirarea termenului, cu excepţia ultimelor 5 minute 
înainte de acest moment. 

Art. 3. Pe durata desfășurării examenului, studenţii trebuie să 
respecte următoarele reguli: 

(1) să nu utilizeze surse neautorizate de informaţie (de exemplu: 
sistem hands free, wireless etc.); 

(2) să nu colaboreze între ei pentru rezolvarea subiectelor; 

(3) să închidă telefoanele mobile la începutul examenului. 

(4) să ţină toate foile conținând soluționarea speţelor una sub alta, 
astfel încât acestea să nu fie accesibile studentului din spatele său. 

Art. 4. La expirarea timpului alocat tratării subiectelor (2 ore) 
studenții sunt obligaţi: 

(1) să se oprească automat din scris; 

(2) să depună lucrările la marginea băncii dinspre culoarul din 
mijlocul sălii, în termen de 30 de secunde de la expirarea timpului de 
tratare a subiectelor; 

(3) să nu părăsească sala până în momentul adunării tuturor 
lucrărilor. 

Art. 5. Subiectele pot fi tratate în orice ordine. 

Este obligatorie menţionarea numelui, prenumelui și a grupei pe 
prima pagină a lucrării. Prin menţionarea numelui și prenumelui se 
consideră că studentul în cauză îşi dă acordul cu privire la aplicarea 
asupra propriei persoane, a prezentului regulament. 

Art. 6. Sancţiuni: 

Încălcarea obligaţiilor de la art. 3 alin. (1) sau substituirea de 
persoane atrage eliminarea din examen, însoțită de propunerea de 
exmatriculare adresată consiliului profesoral al Facultăţii de Drept. 

Încălcarea obligaţiei de la art. 2 alin. (1), art. 3 alin. (2), (3) (în 
situația în care sună telefonul mobil în examen) și (4) atrage elimi- 
narea din examen. 

Încălcarea obligaţiei de Ia art. 4 alin. (1) și (2) atrage sancţiunea 
neluării în considerare a lucrărilor în cauză. 

Art. 7. Punctajul este următorul: A. 1.- 3,5 p., 2.- 1,5 p., 3.-0,5 
p. în minus, 3 p. în plus, B. 1. — 1,75 p., 2. — 1,25 p. Un punct se acordă 
din oficiu. Acest punctaj valorează 2/3 din nota finală la disciplina 
Drept administrativ |. 

Art. 8. Notele vor fi afișate la data de 14 iunie 2023 ora 9.00. Orice 
student poate solicita informaţii cu privire la modul de corectare a 
lucrării sale, dar numai la data de 19 iunie 2023, ora 12.00, la sala 
103. Nerespectarea acestei date atrage pierderea oricărui drept de 
contestare a notei obținute. 


Având în vedere faptul că: 

(1) studenţilor li se prestează serviciul public de învățământ; 

(2) ţinând cont și de prevederea de la art. 4 din regulament, ară- 
taţi dacă prezentul regulament este un act: (a) juridic sau nejuridic; 
(b) emis în regim de drept comun ori în regim de putere publică; 
(c) individual sau normativ; (d) unilateral sau bilateral; respectiv, 
(e) simplu sau complex, în ultimele două cazuri având în vedere și 
existenţa acordului de la art. 5 alin. (2); (f) intern sau extern; (g) pur și 
simplu sau afectat de modalităţi; (h) scop, mijloc sau prin delegaţie; 
(i) ale cărui efecte se produc și consumă spontan sau necesită, pentru 
executare, o anumită perioadă de timp, determinată ori nedeter- 
minată. 


COMPETENȚA DE EMITERE 
A ACTELOR ADMINISTRATIVE 


A. Teoria. Fundamentele legale 


1. Capacitatea versus competența administrativă: dacă prima 
reprezintă aptitudinea unui subiect de drept de a exercita puterea 
publică, cea de-a doua reprezintă modalitatea de divizare legală a 
exerciţiului capacității administrative. 


2. Trăsăturile competenţei: 

(a) Legalitatea: competenţa este determinată strict de lege sau de 
acte normative cu forţă juridică superioară celor emise de titularul 
competenţei în cauză; 

(b) Exclusivitatea: regula este că una și aceeași atribuţie aparţine 
unui singur organ administrativ, însă pot exista competențe parta jate 
fie prin intermediul operaţiunilor material-tehnice, fie prin partajarea 
temporală a exerciţiului atribuţiei); 

(c) Exercitarea competenţei în nume propriu: De regulă atribuţiile 
stabilite de lege în sarcina unui anumit organ administrativ se exer- 
cită chiar de acel organ administrativ. Prin excepţie, există situaţii în 
care operează transferul de competenţă în favoarea unui alt organ 
administrativ: delegarea (de atribuții sau de semnătură) ori înlocuirea 
de funcţionari (supleanţța sau interimatul); 

(d) Caracterul de ordine publică: Sunt cel puţin trei consecinţe care 
rezultă din acest caracter: (i) exercitarea competenţei este obligatorie 
pentru titularul ei, (ii) ratificarea este exclusă în cazul unor nere- 

gularități legate de lipsa competenţei; (iii) problemele legate de com- 
petenţă pot fi ridicate în orice moment al unui litigiu de contencios 
administrativ, chiar și de către instanţă din oficiu. 


3. Dimensiunile competenţei. Sunt patru limite externe ale compe- 
tenţei (materiale, teritoriale, temporale și personale) și o limită 
internă dictată de marja de apreciere recunoscută (sau nu) de 
legiuitor în favoarea unui organ administrativ: 

(a) Competența materială — cuprinde totalitatea atribuţiilor unui 
organ administrativ; Competența teritorială — circumscrierea în spa- 
țiu a exercitării atribuţiilor; Competența temporală — dimensionarea 
în timp a exerciţiului atribuţiilor; Competența personală — limitarea 
exercitării atribuţiilor cu privire la anumite persoane cărora legea le 
cere o anumită calitate specială. 

(b) Competența legată — organul administrativ nu are alegerea 
decizie sale, ci aceasta este impusă de lege; Competența discreţio- 
nară — legiuitorul recunoaște în favoarea administraţiei o posibilitate 
de alegere a modului în care acesta își va exercita atribuţiile în funcţie 
de circumstanţe. 


4. Derogări excepţionale de la regulile de competență: 

Teoria funcţionarilor de fapt — aplicabilă în anumite situaţii în care 
o persoană exercită o funcţie publică deși nu a fost învestită deloc ori 
învestirea sa a fost nelegală sau perimată. 


B. Aplicaţii practice/Verificarea cunoștințelor 


1. Răspundeţi motivat la următoarele întrebări: 
(a) Există competenţă pur discreționară?; 
(b) Ce se înțelege prin sintagma „scindare de atribuţie”? 

(c) Ce înţelegeţi prin „competenţă personalizată”? Puteţi da un 
exemplu în acest sens (altul decât cele din manual)? 

(d) Un act administrativ emis de o autoritate română își poate 
produce efectele pe teritoriul Ungariei? Explicaţi; 

(e) Prin ce se aseamănă și se deosebește delegarea de semnătură 
de supleanţă? 

(f) Este posibil ca un act administrativ emis prin delegare, dacă a 
cauzat un prejudiciu unui terț, să atragă răspunderea patrimonială 
atât a delegantului, cât și a delegatarului? Explicaţi; 

(g) Cine răspunde personal pentru prejudiciile cauzate unei per- 
soane printr-un act administrativ adoptat în situaţia înlocuirii de 
funcționari (vacanţă)? Explicaţi; 

(h) Raportat la dispoziţiile Codului administrativ, este legală hotă- 
rârea Consiliului General al municipiului București de a delega con- 
siliilor de sectoare atribuția de a emite diverse autorizaţii? 

(i) În ipoteza în care un primar, prin dispoziţie, stabilește că „ÎI 
mandatez pe di viceprimar X ca, pe perioada în care subsemnatul sunt 
în delegaţie în străinătate, să exercite în mod liber prerogativa de 
emitere de autorizații de construire și autorizaţii de demolare”, 
suntem în prezenţa unei delegări de atribuţii, delegări de semnătură, 
supleanţă sau interimat? Explicaţi. 


2. Arătaţi și explicaţi dacă primarul, respectiv viceprimarul, ca 
entităţi de drept administrativ, au: 

(a) capacitate juridică civilă; 

(b) competenţa lor proprie, reglementată de lege; 

(c) organ ierarhic superior. 


3. Explicaţi ce inconveniente ar exista dacă la nivelul municipiului 
Cluj-Napoca (a) nu ar exista niciun organ administrativ cu competenţă 

generală, respectiv (b) ar exista două asemenea organe adminis- 
trative. 


4. Arătaţi ce tip de competenţă a fost încălcată prim emiterea 
următoarelor acte administrative indicând totodată sancţiunea apli- 
cabilă: 

(a) o autorizaţie de construire emisă de Consiliul local Cluj-Napo- 
ca, fără să fi cerut avizul de legalitate al secretarului municipiului; 

(b) o dispoziţie a primarului Cluj-Napoca prin care un anumit film, 
considerat extrem de violent, este interzis a se difuza în cinema- 
tografele din judeţul Cluj; 

(c) o dispoziţie a primarului municipiului Baia Mare prin care un 
teren este dat în administrarea SC Electrica SA; 

(d) o dispoziţie a prefectului judeţului Cluj emisă la o zi după 
revocarea sa din funcţie de către Guvern; 

(e) o Decizie a Curţii de Conturi cu privire la activitatea desfășurată 
de către Rosal Grup SA. 


5. Asemănări și deosebiri între un act administrativ prin delegaţie 
și un act administrativ emis prin delegare. 


6. Având în vedere reglementările de la art. 265 C. adm,., arătațţi 
motivat: (a) în ce constă (ce cuprinde) capacitatea despre care vor- 
bește alin. (7) al acestui text legal; (b) despre ce fel de transfer de 
competenţă vorbește alin. (8) al aceleiași reglementări. 


7. Pornind de la regimul juridic distinct al noţiunilor: funcţionar 
necompetent; funcţionar de fapt; funcţionar de drept; uzurpator, răs- 
pundeţi la următoarele întrebări: 

(a) Care este diferenţa dintre un funcţionar de fapt și unul necom- 
petent și care este consecinţa acestei diferenţe asupra actelor admi- 
nistrative emise de aceștia? 

(b) Cum se deosebește un funcţionar de fapt de: (i) unul de drept, 
respectiv de (ii) un uzurpator, și care sunt efectele acestei distincții în 
planul actelor administrative emise de aceștia? 

(c) Care sunt condiţiile pentru ca actele unui funcţionar nelegal 
învestit în funcţie să fie valabile? Explicaţi pe scurt; 

(d) Actele administrative defavorabile destinatarilor, emise de un 
funcționar de fapt, sunt valabile de principiu? Explicaţi; 

(e) Poate fi funcționar de fapt persoana care, cu rea-credinţă, 
ocupă o funcţie publică, respectiv pot fi actele acesteia considerate 
valabile din perspectiva competenţei de a le emite? 


8. Imaginaţi o situaţie (relativ plauzibilă) în care Primul ministru ar 
fi un funcţionar de fapt. Arătaţi în ce condiţii deciziile sale (acte admi- 
nistrative) ar fi valabile, și care ar fi diferenţa față de situaţia în care 
primul ministru ar fi doar necompetent (dar de drept în funcţie). 


9. Prin Decizia nr. 1234/2019, Primarul Municipiului Cluj-Napoca, a 
hotărât că, de la data de 1 august 2019, preţul biletelor de cinema se 
va majora cu 10% pentru toate reprezentațiile ce vor avea loc în raza 
teritorială a judeţelor Cluj, Sălaj și Alba. Primăria Alba-lulia a atacat în 
instanță acest act, chemând în judecată Primăria Cluj, arătând că 
aceasta nu este competentă teritorial să emită acte administrative pe 
raza județului Alba, decizia respectivă fiind lovită de nulitate parţială. 

Comentaţi situaţia juridică din speță, analizând competenţa orga- 
nului emitent din toate punctele de vedere care necesită discuţii. 


10. A.F. Meiatu, dorind să se căsătorească, se înfățișează în faţa 
ofițerului de stare civilă din comuna Raiu de Sus împreună cu con- 
soarta sa. Ulterior, existând motive de divorţ (provocate de infidelita- 
tea acestuia care, între timp, a făcut o pasiune pentru o doamnă 
dintr-o reclamă TV la un mop și s-a și căsătorit cu aceasta, devenind, 
astfel, bigam) și aflând că în realitate căsătoria a fost oficiată de 

fratele geamăn al primarului, A.F. Meiatu invocă nulitatea căsătoriei, 
ca act oficiat de o persoană necompetentă. 
Comentaţi situația juridică din speţă. 


11. K.E. Fliu, directorul unei școli din municipiul Cluj-Napoca, 
deplasându-se în București, la o altă școală, în cadrul unui program 
vizând un schimb de experienţă, săvârșește o faptă ilicită care aduce 
un prejudiciu moral școlii din care provine. Inspectoratul școlar Cluj, 
printr-o decizie, îl sancţionează aplicându-i o reducere de salariu de 
10% pe următoarele 3 luni. K.E. Fliu se adresează instanţei, solicitând 
anularea deciziei în cauză, susținând că aceasta este ilegală, pe motiv 
că organul competent și-a depășit competenţa teritorială în emiterea 
lui, Inspectoratul fiind limitat la raza judeţului Cluj. Comentaţi situaţia 
juridică din speţă. 

12. La 10 iulie 2019, numitul Mihail Șumăhăreanu, conducător 
auto, a solicitat prefectului județului Cluj emiterea unei decizii de 
atribuire a unui teren intravilan, pentru a-și putea construi și amenaja 
o spălătorie auto. Însă, întrucât prefectul era plecat într-o delegaţie în 
Congo pentru o săptămână, decizia a fost semnată de către sub- 
prefect. Suntem în prezenţa unei delegaţii de semnătură sau a uneia 
de atribuţii? Explicaţi. Pe cine trebuie să cheme în judecată cel care 
se consideră vătămat prin această dispoziție, dacă solicită anularea 
deciziei și despăgubiri? 


13. Potrivit art. 152 alin. (1) C. adm,, „Viceprimarul este subordo- 
nat primarului și, în situaţiile prevăzute de lege, înlocuitorul de drept 
al acestuia, situaţie în care exercită, în numele primarului, atribuţiile 
ce îi revin acestuia. Primarul poate delega o parte din atribuţiile sale 
viceprimarului”. 

(a) Ce tip de transmitere a competenţei unui organ administrativ 
este reglementat de acest text legal? 

(b) La 10 iulie 2019, primarul emite o dispoziţie prin care stabilește 
că, „începând cu data de 1 august 2019, viceprimarul va exercita atri- 
buţia de la art. 155 alin. (5) lit. g) C. adm”. În baza acesteia, vicepri- 
marul semnează Dispoziţia nr. 76/2019 câteva zile mai târziu. Aceasta 
vatămă dreptul lui Nicu Vătămatu. Pe cine cheamă în judecată pentru 
anularea Dispoziţiei nr. 76/2019 și pentru despăgubiri? 


14. Prin Contractul de concesiune nr. 234/2019 încheiat între Pri- 
măria Comunei Coptura de Jos și SC Rabla SA s-a stabilit că aceasta 
din urmă are dreptul să ridice de pe străzile comunale toate mașinile 
parcate neregulamentar și să le depoziteze în curtea proprie până 
când proprietarul plătește o taxă de 400 de lei și își ridică mașina. 
Prin înscrisul numit „proces-verbal de ridicare” s-a stabilit că 
autoturismul lui B.l. Zadea trebuie ridicat de pe locul de parcare 
pentru ca G. Rasu să poată intra în curtea primăriei cu un utilaj cu 
gabarit depășit. Acesta, revoltat, formulează acţiune în contencios 
administrativ solicitând anularea procesului-verbal și despăgubiri de 
100 de lei/zi (prețul închirierii unui autoturism similar) între mo- 
mentul ridicării și cel al eliberării autoturismului său. Prin întâm- 
pinare, SC Rabla SA arată că procesul-verbal nu este act administrativ, 
ci mai degrabă fapt (juridic), de vreme ce constă în ridicarea ma- 
terială a unui autoturism, prin urmare înscrisul e o simplă operaţiune 
care nu produce efecte juridice proprii. În plus însă, de vreme ce 
societatea este un subiect de drept civil, prin ridicare se poate spune 
că actul a intrat în circuitul civil, deci nu mai poate fi revocat, așa că 
acțiunea trebuie respinsă. 


(a) Ce fel de delegare conţine contractul de concesiune 
nr. 234/2019: de atribuţii sau de semnătură? Explicaţi și analizaţi 
legalitatea acestuia; 

(b) Stabiliți motivat natura juridică a procesului verbal de ridicare, 
comentând și susținerile părților; 

(c) Raportat la pretenţiile reclamantului [și, eventual, la răspunsul 
de la întrebarea (a)], pe cine trebuie să cheme el în judecată? 


C. Doctrină suplimentară 


OVIDIU PODARU, ANDREEA-CARLA LOGHIN, „Pârâtul în contenciosul 
administrativ: istoria romanţată a unei brambureli judiciare”, în 
SUBB, nr. 3/2020, Cluj Univeristy Press, pp. 5-54. 


9-10 


FORMA ŞI PROCEDURA DE 
EMITERE A ACTELOR ADMINISTRATIVE. 
PRINCIPIUL SIMETRIEI (AL 
PARALELISMULUI DE FORME ȘI 
COMPETENȚĂ) ÎN DREPT 


A. Teoria. Fundamentele legale 


1. Elemente ale formei actelor administrative: forma scrisă, sem- 
nătura, limba de redactare, semnătura, contrasemnătura, ștampila, 
numărul de înregistrare, data și locul emiterii, motivarea, alte men- 
țiuni obligatorii. 


2. Elemente ale procedurii de emitere a actelor administrative: (a) 
consultative, (b) competiţionale, (c) contradictorii, (d) deliberative, 
(e) de divulgare a actelor administrative, (f) jurământul. 


3. După scopul pentru care au fost instituite formalităţile pot fi 
clasificate în: 

(a) formalităţi menite să configureze voinţa administraţiei (esen- 
țiale); 

(b) formalități care creează garanţii pentru particulari (esenţiale); 

(c) formalităţi care au rolul de a asigura operativitatea activităţii 
administraţiei (neesențiale). 


4. Viciile rezultate din nerespectarea formalităţilor prevăzute de 
lege pentru emiterea unui act administrativ vor fi: (a) esenţiale — dacă 

s-a încălcat o formalitate esențială şi în concret neîndeplinirea forma- 
lităţii a alterat voinţa administraţiei ori a afectat garanţiile oferite de 
lege particularilor; (b) neesenţiale — dacă s-a încălcat o formalitate 
neesenţială ori, deși s-a încălcat o formalitate esenţială, în concret, 
neîndeplinire acesteia nu a alterat voinţa administraţiei și nici nu a 
afectat garanţiile oferite de lege particularilor. 


5. În principiu, actele administrative afectate de vicii esenţiale de 
formă sau de procedură vor fi inexistente sau nule, însă în unele 
situaţii va fi afectată doar eficacitatea actului administrativ și nu vala- 
bilitatea acestuia. Actele administrative afectate de vicii neesenţiale 
sunt considerate valabile. 


6. Principiul simetriei/al paralelismului de formă și competenţă la 
acte juridice în dreptul privat și în dreptul public. Principiul simetriei/ 
paralelismului de formă și competenţă aplicat actelor de numire a 
persoanelor într-o funcţie publică. 


B. Aplicaţii practice/Verificarea cunoștințelor 


1. Potrivit art. 5 pct. 32 lit. dd) C. adm, prin majoritate calificată 
se înțelege, „Primul număr natural care este mai mare decât valoarea 
numerică rezultată în urma aplicării fracţiei/procentului stabilite/sta- 
bilit prin lege la totalul membrilor organului colegial stabilit în condi- 
ţiile legii”. Arătaţi de ce este incompletă această definiţie. 


2. Daţi câte un exemplu de formalitate (element de procedură) 
specific adoptării actelor administrative de către organele pluriper- 
sonale: (a) neesențţial; (b) esenţial; (c) existenţial (care să atragă 
sancţiunea inexistenţei actului în caz de încălcare). Explicaţi pe scurt 
alegerile făcute. 

3. Arătaţi dacă viciile care afectează următoarele acte sunt esen- 
ţiale sau neesențţiale. Daţi câte un exemplu concret de act administra- 
tiv pentru fiecare dintre situaţiile descrise mai jos: (a) un act admi- 
nistrativ emis de un organ pluripersonal cu încălcarea termenului 
minim stabilit de lege pentru convocare; (b) un act administrativ emis 
în considerarea unui aviz facultativ viciat; (c) un act administrativ 
emis cu încălcarea competenţei primarului și a regulilor privind majo- 
rităţile de vot. 


4. Având în vedere acele situaţii în care pentru emiterea unui act 
administrativ este necesar acordul unui particular: 

(a) Explicaţi de ce acest acord este necesar în anumite situaţii; 

(b) Ce sancţiune/consecinţă juridică este incidentă în cazul lipsei 
acestui acord atunci când legea îl cere? Poate fi vorba despre impo- 
sibilitatea intrării în vigoare a actului? 

(c) Arătaţi dacă poate fi atacat refuzul unei persoane de drept 
privat de a-și da acordul impropriu la emiterea unui act adminis- 
trativ. În cazul unui răspuns afirmativ, arătaţi care este instanţa com- 
petentă (cea de drept comun sau cea de contencios administrativ) și 
ce anume ar trebui să solicite reclamantul? 


5. Arătaţi care dintre următoarele acte administrative se bucură 
de privilegiul prealabilului. Explicaţi: 

(a) Un act căruia îi lipsește un aviz sau un acord cerut de lege 
pentru emiterea lui valabilă; 

(b) Un act administrativ nesemnat, dar contrasemnat; 

(c) Un act administrativ semnat, dar căruia îi lipsește contrasem- 
nătura; 

(d) Un act administrativ căruia îi lipsește ștampila. 


6. Explicaţi ce semnificaţie are contrasemnătura aplicată pe un act 
administrativ și care sunt efectele lipsei acesteia apoi stabiliți dacă 

semnătura secretarului pe o dispoziţie a primarului, atestând legali- 
tatea acesteia, reprezintă un aviz sau o contrasemnătură. 


7. Arătaţi care dintre următoarele acte administrative sunt legale 
și care sunt ilegale (în acest din urmă caz indicând și condiţia de lega- 
litate încălcată, respectiv sancţiunea care se va aplica). Argumentaţi 
pe scurt: 

(a) O dispoziţie a primarului, prin care, în temeiul art. 157 C. adm, 
deleagă directorului Serviciului Administrare Creșe din primărie 
atribuţia de emitere a autorizaţiilor de construire; 

(b) O dispoziţie a Rectorului UBB prin care numitul Ș.M. Cherașu, 
care a copiat cu căști la examenul de drept administrativ, a fost 
exmatriculat, act căruia îi lipsește aprobarea Senatului UBB, necesară 
potrivit Legii învățământului; 

(c) O hotărâre a Consiliului Local Cluj-Napoca, nepublicată, prin 
care se stabilește că fapta de a circula cu mijloacele de transport în 
comun fără bilet de călătorie sau abonament este contravenţie și se 
sancţionează cu amendă contravenţională; 

(d) O hotărâre de Guvern de numire în funcţie a Prefectului jude- 
ţului Cluj dacă persoana numită refuză să depună jurământul; 

(e) O dispoziţie a primarului municipiului Bistriţa prin care s-au 
stabilit criteriile de acordare a locuinţelor sociale; 

(f) Un act al Prefectului judeţului Cluj, denumit „Dispoziţie”, emis 
fără a se cere avizul de legalitate al secretarului judeţului; 

(g) O hotărâre a Consiliului local Constanţa prin care s-au stabilit 
condiţiile în care pot fi concesionate plajele Mării Negre din judeţul 
Constanţa; 

(h) Un decret de grațiere semnat de prim-ministru, dar care nu 
poartă contrasemnătura ministrului administraţiei și internelor; 

(i) O decizie a secretarului municipiului Cluj-Napoca prin care func- 
ţionarii din primărie primesc câte o primă de 200 lei de Paște; 

(j) O hotărâre de Guvern nepublicată în Monitorul Oficial; 

(k) O hotărâre de consiliu local prin care s-a stabilit o taxă de 
intrare într-un muzeu, cu 4 voturi „pentru”, 1 contra, o abţinere și 3 
consilieri absenţi. 


8. Explicaţi ce vicii de nelegalitate ale actelor administrative nu pot 
fi confirmate, care vicii pot fi confirmate și care vicii nu trebuie să fie 
confirmate și apoi răspundeţi la următoarele întrebări: 

(a) În ce situaţii un viciu legat de un aviz facultativ/consulta- 
tiv/conform (care trebuie să preceadă un act administrativ) atrage 
nulitatea unui asemenea act și în ce situaţii acest viciu poate fi 
acoperit prin confirmare? 

(b) Daţi 3 exemple de vicii de formă sau procedură ale actelor 
administrative care reprezintă, la o analiză mai atentă, vicii de com- 
petenţă. Arătaţi care este sancţiunea în acest caz și explicaţi ce se 
întâmplă dacă autoritatea emitentă confirmă viciul în cauză. 


9. Arătaţi care este consecinţa lipsei unei confirmări (în sensul ei 
propriu-zis) din procedura de adoptare a unui act administrativ, 
respectiv a „confirmării” (în sensul acoperirii acestui viciu) sale prin 
obținerea ulterioară, după 1 an de la emiterea actului, a acestei mani- 
festări de voinţă a organului administrativ competent să emită con- 
firmarea în cauză. 


10. Arătaţi și explicați dacă confirmarea, privită în sensul de aco- 
perire a unui viciu de care suferă un act anterior emis, reprezintă, în 
sine, un act administrativ sau o operaţiune administrativă, adică dacă 
produce sau nu, prin sine însăși, efecte juridice. 


11. Explicaţi dacă manifestarea de voinţă a ministrului sănătăţii, 
emisă la 23 octombrie 2019, cu următorul conţinut „Se confirmă 
Ordinul nr. 123/10.08.2019”, viciat prin aceea că pune în aplicare un 
text de lege care intrase în vigoare abia la data de 18 septembrie 

2019, reprezintă o confirmare (așa cum este înțeleasă această 
noţiune în dreptul administrativ) și, în caz afirmativ, despre ce tip de 
confirmare este vorba. 


12. Explicaţi ce fel de aprobare reprezintă manifestarea de voinţă 
a Guvernului României, cu următorul conţinut „Se aprobă Ordinul 
nr. 123 /10.08.2019 al Prefectului judeţului Cluj”. S-ar schimba ceva 
dacă această aprobare ar fi emisă în temeiul art. 29 alin. (2) C. adm.? 
Explicaţi, pe scurt, pe cine trebuie să cheme în judecată, pentru anu- 
larea unui asemenea ordin, particularul vătămat prin acesta? 


13. Stabiliţi natura juridică a unui înscris numit „aprobare”, 
adoptat cu votul unanimităţii consilierilor locali prezenţi, cu 
următorul conţinut: „Se aprobă organizarea festivalului Untold, Ediţia 
II, în perioada 4-7 august 2019”. 


14. Pe cine chemăm în judecată pentru anularea unei dispoziţii 
semnate de viceprimar, cu aprobarea „substitutivă” a primarului? 
Explicați. 


15. Comentaţi afirmaţia: „Pentru a anula un act administrativ 
ilegal, întotdeauna semnatarul actului are calitate procesuală pasivă”. 


16. Arătaţi care sunt excepţiile de la principiul formei scrise care 
caracterizează actele administrative. 


17. Principiul simetriei: 

(a) la acte juridice; 

— în dreptul civil: mutuus consensus — mutuus dissensus. 
Explicaţie: 


— în dreptul administrativ: principiul revocabilității actelor admi- 
nistrative. 

Explicaţie: 


(b) la persoanele numite într-o funcţie publică; 
— Președintele României: 


Excepţii de la principiul paralelismului de forme și competenţă: 
— Președintele României: 


Raţiuni ale acestor situaţii de excepţie 
— în primul caz: 


— în al doilea caz: 

18. Arătaţi ce se înțelege prin principiul paralelismului de com- 
petenţă, formă și procedură. Enumeraţi (fără explicaţii) situaţiile de 
excepție (în care acest principiu nu se aplică, făcând, eventual, loc 
altor principii de drept administrativ). 


19. 0 hotărâre de consiliu local adoptată cu unanimitate (de 
9 consilieri) este, din punct de vedere teoretic, revocabilă cu votul a 3 
consilieri? Explicaţi. 


20. Prin HCL nr. 234/2019, Consiliul local al Comunei Pâţâligeni a 
hotărât, cu 5 voturi „pentru”, 4 „contra” și o abţinere (un consilier 
fiind absent), încheierea unui contract de asociere în participaţiune 
cu SC „Șpaga forever” SRL în vederea edificării unui proiect de interes 
local. Hotărârea a fost atacată în contencios administrativ de către 
numitul Ț. Puitu, care și el intenţiona să participe la edificarea 
proiectului în cauză, solicitându-se anularea acesteia, pentru 
următoarele considerente: 

(a) s-au încălcat dispoziţiile art. 228 C. adm,, prin aceea că admi- 
nistrator la SC „Ș$paga forever” SRL este numita A., soţia lui B,, 
consilier local; 

(b) hotărârea a fost semnată numai de 3 consilieri din cei 5 care au 
votat pentru, deci voinţa acestora de a adopta această hotărâre este 
discutabilă; 

(c) sesizând și el conflictul de interese arătat, secretarul comunei a 
refuzat să contrasemneze hotărârea în cauză, emițând un aviz ne- 
gativ, deci această hotărâre este afectată și de un viciu de procedură; 

Intervenind în proces, consilierul B. a arătat că dispoziţiile art. 321 
C. adm. nu sunt aplicabile, de vreme ce el, chiar dacă a participat la 
ședință, s-a abținut de la vot. 

Comentaţi susţinerile părților din proces. 

21. Prin Hotărârea nr. 34/2020, Consiliul local al municipiului 
Cluj-Napoca a stabilit mutarea statuii reprezentând „Lupoaica cu 
puii”, de pe B-dul Eroilor, în P-ţa Lucian Blaga. Prefectul judeţului Cluj 
a atacat în contencios administrativ această hotărâre, arătând că: (a) 
nu există avizul Comisiei de protejare a monumentelor istorice; (b) 
din totalul de 27 de consilieri au votat pentru doar 13 (în condiţiile în 
care unul a lipsit și unul s-a abținut), deci nu a fost respectată majo- 
ritatea absolută prevăzută de lege. Stabiliți natura juridică a hotărârii. 
Analizaţi legalitatea actului administrativ prin prisma susţinerilor 
prefectului. 


22. La 10 iulie 2019, în temeiul art. 258 lit. f) C. adm., Guvernul a 
însărcinat prefectul județului Cluj să administreze, prin ordine, anu- 
mite bunuri proprietatea publică a Statului Român. Potrivit art. 25 
lit. m) C. adm., Guvernul „asigură administrarea proprietăţii publice și 
private a statului”. În hotărârea de delegare s-a arătat că ordinul 
prefectului trebuie aprobat în toate cazurile prin hotărâre de 
Guvern. O asemenea hotărâre este emisă la data de 5 octombrie 
2019, la 5 zile după comunicarea către Guvern a unui ordin al prefec- 
tului. Considerându-se vătămat în drepturile sale, numitul M.S. Riașu 
se adresează Guvernului solicitând revocarea hotărârii. La 24 octom- 
brie 2019, Guvernul îi răspunde, printr-un act întitulat tot „hotărâre”, 
că pretenţia lui este neîntemeiată și că, în consecinţă, nu înţelege 
să-și modifice propriul act. Această ultimă hotărâre este atacată în 
contencios administrativ. 

Este corectă atacarea celei de-a doua hotărâri a Guvernului? Argu- 
mentați. 

23. Având în vedere Regulamentul de la seminarul 6, speța 3, 
soluționaţi următoarea speţă: 


A. Știind că: 

(a) potrivit Regulamentului Facultăţii de Drept, Consiliul profesoral 
al facultății (organul administrativ cu competenţă generală la nivelul 
acesteia) adoptă hotărâri cu majoritate simplă; 

(b) că acest organ administrativ are 17 membri; 

(c) că, la ședința din data de 12 mai 2016, fiind prezenţi 9 membri, 
s-a supus la vot Hotărârea nr. 7/2016 potrivit căreia: „Art. 1: Se 
împuternicește titularul disciplinei de Drept administrativ să redac- 
teze un regulament de examen aplicabil tuturor examenelor la disci- 
plinele înscrise în programa de învăţământ. Art. 2: Vor fi 3 variante de 
regulament: pentru examenele orale, cele scrise și cele tip grilă. 
Fiecare titular va alege varianta pe care o va crede potrivită pentru 
disciplina pe care o predă, anunțând, în acest sens, studenţii în cel 
mult 3 săptămâni de la începerea semestrului. Art. 3: Regulamentul 
de examen astfel redactat va fi supus aprobării Consiliului profesoral, 
moment de la care va intra în vigoare”; 

(d) că Ov.P.a declarat că nu participă la deliberări și la vot, 
întrucât Hotărârea nr. 7/2016 îl vizează direct; și 

(e) că 6 membri au votat „pentru” și 2 „contra”; 


Răspundeţi la următoarele întrebări: 

(a) Este legală Hotărârea nr. 7/2016 din punctul de vedere al pro- 
cedurii (cvorumul de prezenţă și de vot)? 

(b) Hotărârea nr. 7/2016 este un act normativ sau individual? 

(c) Care este natura juridică a aprobării prevăzute la art. 3 din 
Hotărârea nr. 7/2016? 


B. Dudu Platfus, student în anul |, nemulţumit de faptul că exa- 
menul la drept administrativ nu a fost susţinut oral, atacă în conten- 

cios administrativ Hotărârea nr. 7/2016, precum și Hotărârea 
nr. 8/2016 (prin care acest regulament a fost aprobat), solicitând 
anularea celor două hotărâri și despăgubiri. Pe cine trebuie să cheme 
în judecată? Analizaţi legalitatea celor două hotărâri. 


24. La data de 10 februarie 2020, numitul B.Țivu, conferenţiar 
universitar la Facultatea de Pomicultură și Viticultură din cadrul Uni- 
versităţii de Științe Agricole și Medicină Veterinară din Cluj-Napoca, a 
susținut cursul de Cultivarea viței de vie sub influenţa băuturilor 
alcoolice. În consecinţă, în urma raportului Comisiei de Eti(li)că și Dis- 
ciplină din cadrul Universităţii, Senatul Universităţii a emis Hotărârea 
nr. 18/2020, prin care, în temeiul art. 2 din Carta Universităţiill, l-a 
sancţionat cu mustrare cu avertisment. Ulterior, la 1 martie 2020, au 
loc noi alegeri în urma cărora este ales un nou rector, în persoana lui 
Alco O. Licu (cu care B.Țivu avusese câteva altercaţii verbale în 
trecut), și un nou senat al universităţii. În consecință, după ce în pri- 
ma ședință a Senatului este modificat art. 2 din Carta Universităţii[?l, 
în cea de-a doua ședință de senat, prin Hotărârea nr. 27/20.05.2020, 
B. Țivu este sancţionat, pentru aceeași faptă din 10 februarie 2020, cu 
reducerea salariului cu 20% pe o perioadă de 3 luni. Acesta se adre- 
sează instanţei de contencios administrativ competente, solicitând 
anularea Hotărârii nr. 27/2020 și despăgubiri constând în salariul 


1] Potrivit art. 2 din Cartă, „Susținerea cursurilor ori seminarelor de 
către un cadru didactic aflat în stare de ebrietate se sancţionează cu 
mustrare însoţită de avertismentul că la următoarea abatere poate fi 
sancţionat cu diminuarea salariului cu 20% timp de 3 luni sau, după caz, 
cu demiterea din funcţie”. 

2] Potrivit noii reglementări, „Susținerea cursurilor ori seminarelor de 
către un cadru didactic aflat în stare de ebrietate se sancţionează cu 
mustrare cu avertisment sau, după caz, cu diminuarea salariului cu 20% 
timp de 3 luni sau, după caz, cu demiterea din funcţie”. 

neîncasat (20% timp de 3 luni). Acesta invocă următoarele vicii de 
nulitate ale actului atacat: 

a) Există un viciu de cvorum de vot, încălcându-se dispoziţiile 
art. 17 din Carta Universităţiili!, căci din numărul total de 51 de 
membri ai Senatului au fost prezenţi 33, iar din aceștia, 24 au votat 
pentru sancţionare, în vreme ce ceilalți s-au abținut; 

b) Noul senat și-a încălcat competenţa temporală, sancționând — 
în noua componenţă — fapte săvârșite mai înainte de alegeri; 

c) S-a încălcat și principiul de drept potrivit căruia nimeni nu poate 
fi sancţionat de două ori pentru aceeași faptă; 


Reprezentanţii universităţii se apără arătând că: 

a) În aceeași ședință a senatului din 20 mai 2020, mai înainte de 
adoptarea Hotărârii nr. 27/2020, s-a adoptat, cu unanimitate de 
voturi, Hotărârea nr. 25/2020 prin care a fost abrogat alin. (2) al 
art. 17 din Carta Universităţii; prin urmare, cum orice hotărâre poate 
fi adoptată cu majoritate simplă, nu există viciu de procedură; 

b) Reclamantul nu a fost sancţionat de două ori pentru aceeași 
faptă, întrucât, mai înainte de adoptarea Hotărârii nr. 27/2020, a fost 
adoptată Hotărârea nr. 26/2020 prin care s-a revocat Hotărârea 
nr. 18/2020. 


Răspundeţi la următoarele întrebări: 


1] Potrivit art. 17 alin. (1), „Hotărârile senatului se adoptă cu majori- 
tate simplă”, iar potrivit alin. (2)., „Prin excepţie, hotărârile de sancțio- 
nare a cadrelor didactice se adoptă cu majoritate absolută, în vreme ce 
hotărârile de modificare a Cartei Universității se adoptă cu majoritatea 
calificată de 2/3”. 

(a) Raportat la art.15 din Carta Universităţiil!!, și știind că, în 
speță, o asemenea „solicitare” nu a existat, pe cine trebuie să cheme 
reclamantul în judecată, având în vedere pretenţiile sale? 

(b) Care este natura juridică a „solicitării” de mai sus? Explicaţi. 

(c) Analizaţi actul atacat sub toate aspectele (competenţă, formă 
și procedură, obiect și cauză), ţinând cont de toate susţinerile părţilor 
(dar nu numai). 


25. Numitul Lentzi Tarenbrand, ciclist profesionist, a câștigat Turul 
României de șapte ori consecutiv, între anii 2006-2012. În luna august 
2019 însă, Federaţia Română de Ciclism (FRC), un organ colegial 
format din 9 membri, prin Hotărârea nr. 13/2019, i-a revocat cele 
șapte titluri pe motivul descoperirii între timp a faptului că ciclistul 
utilizase, pentru a le câștiga, substanţe dopante (interzise). 

Hotărârea a fost atacată în contencios administrativ de către 
destinatarul acesteia, care a invocat următoarele vicii de nelegalitate, 
solicitând, pe aceste considerente, anularea actului: 

(a) Hotărârea nu i-a fost comunicată niciodată, el aflând din presă 
și de la televiziune conţinutul acesteia, ziarele și posturile de televi- 
ziune realizând multiple prim-planuri ale conţinutului ei; 

(b) Eritropoietina, care i-a fost găsită în sânge, a fost trecută pe 
lista substanţelor interzise în anul 2007, deci primele două titluri nu 
se impunea a fi retrase; 

(c) Oricum, niciun titlu nu putea să-i fie retras, întrucât este vorba 
despre drepturi dobândite. Or, de vreme ce dopajul nu a fost desco- 
perit cu ocazia controalelor anti-doping efectuate în cursul compe- 
tițiilor respective, descoperirea ulterioară a dopajului este irelevantă, 
dreptul dobândit fiind intangibil; 


1] Potrivit acestui text, „Hotărârile de sancționare a cadrelor didactice 
pot fi adoptate de Senat numai la solicitarea rectorului universităţii”. 

(d) Hotărârea este nevalabilă și din punctul de vedere al proce- 
durii de adoptare, astfel: 

— după cum i-a spus și vărul său, Dudu Biceps-Țapăn, membru în 
comisie, nici în convocator și nici pe ordinea de zi iniţială a FRC nu 
figura această problemă a retragerii celor șapte titluri, deci voinţa 
administrativă a fost luată prin surprindere, motiv de nulitate; 

— întrucât vărul său a fost prezent la dezbateri și a votat, au fost 
încălcate prevederile art. 228 C. adm;; 

— nici cvorumul de vot nu a fost respectat. Astfel, pe de o parte, 
Regulamentul FRC nu stabilește cu ce majoritate trebuia adoptată 
hotărârea în cauză, deci ar trebui să se aplice principiul, regula în 
materie, adică jumătate din numărul membrilor acestui organ. Or, din 
cei nouă membri, trei au votat pentru și doi contra, ceilalţi fiind 
absenţi. Mai mult, vărul său nici nu trebuia calculat la cvorum în 
situaţia dată. 


Soluţionaţi următoarele probleme juridice: 

(a) Arătaţi care este natura juridică a actului care cuprinde lista 
substanţelor dopante și anabolizante, explicaţi-vă pe scurt opţiunea; 

(b) Analizaţi toate susţinerile reclamantului; 

(c) Daţi soluţia la acţiunea acestuia. 


26. Prin H.G. nr. 666/06.08.2019 s-a introdus programul „Rabla” la 
maidanezi: Potrivit art. 1, „orice persoană care aduce la centrele de 
colectare unul eutanasiat primește în schimb un cupon valoric de 
50 RON pe care îl poate utiliza la achiziţionarea unui pui cu 
pedigree. Numărul cupoanelor pe care poate să îl obţină o persoană 
este nelimitat”. Potrivit art. 2, „Dreptul exclusiv de colectare și 
eliberare cupoane se deleagă către SC Baibai Potăi SRL, care își va 
deschide puncte de lucru în toată ţara, și care nu-și poate cesiona 
acest drept altei persoane fizice sau juridice”. În fine, potrivit art. 3, 

„Cererile de preschimbare a cupoanelor se depun la primării, iar 
primarii, prin dispoziţii, le vor soluţiona prin atribuirea unuia sau mai 
multor pui cu pedigree, în funcţie de valoarea cupoanelor depuse”. 

(a) Arătaţi dacă H.G. nr. 666/06.08.2019 este un act: (i) norma- 
tiv/individual/particular; (ii) pozitiv/negativ; (iii) scop/mijloc/prin 
delegaţie. Explicaţi pe scurt. 

(b) Numitul Chow, cetățean coreean, a chemat în judecată Gu- 
vernul României solicitând anularea H.G. nr. 666/06.08.2019, pentru 
următoarele vicii de ilegalitate: (i) convocarea s-a făcut telefonic; or, 
potrivit art. 25 din Regulamentul de funcţionare al Guvernului, con- 
vocarea membrilor acestora se face în scris, la sediul ministerului, cu 
cel puţin două zile înainte de ședința de Guvern; (ii) din cei 17 
membri ai Guvernului, trei au absentat pe motive medicale, șapte au 
fost contra hotărârii, iar primul-ministru împreună cu alţi șase 
miniștri au fost pentru, deci nu a fost întrunit cvorumul de vot; (iii) în 
esenţă, hotărârea încalcă art. 22 din Constituţie, căci va declanșa o 
veritabilă vânătoare a câinilor fără stăpân. 

(c) Numitul Labrador Dali a chemat în judecată Primăria Pucioasa, 
solicitând instanţei anularea dispoziției emise pe numele său. Astfel, 
acesta a arătat că, având la dispoziţie câteva cupoane, a formulat 
cerere (așa cum prevedea H.G. nr. 666/06.08.2019) pentru preschim- 
barea acestora, optând pentru un Saint-Bernard; în schimb, a primit 
un chihuahua, iar acesta nu va putea, cu siguranţă, să poarte o sticlă 
cu alcool la gât. Analizaţi admisibilitatea acţiunii din toate punctele 
de vedere. 

(d) Arătaţi dacă delegarea din speţă este una de atribuţii sau de 
semnătură. Explicaţi pe scurt. 


27. Prin H.G.nr.123/2019 (adoptată cu 7 voturi „pentru” și 
7 abţineri, un ministru fiind absent) s-a stabilit că, în cazurile în care 
primul-ministru va absenta pentru cazuri de boală, locul său va fi 


SEMINARELE 9-10 85 


ţinut de ministrul de finanţe pe toată perioada imposibilității de 
exercitare a funcţiei. La 7 august 2019, întrucât primul-ministru se 
operează de varice, iar ministrul de finanţe tocmai se pregătea să 
meargă în concediu în străinătate, acesta din urmă emite Ordinul 
nr. 456/2019, prin care „se mandatează ministrul de interne să exer- 
cite competenţa primului-ministru până la întoarcerea subsemnatului 
din concediu ori până la încetarea interimatului, după caz”. În exerci- 
ţiul acestei competenţe transferate, ministrul de interne emite, la 
rândul său, două ordine: (a) unul prin care subprefectul Județului 
lalomiţa este demis din funcţie; (b) altul prin care Comuna Flămânzi 
primește o subvenție financiară pentru a evita falimentul. Răspundeţi 
la următoarele întrebări: 

(a) Ce fel de transfer de competenţă se realizează prin H.G. 
nr. 123/2019, respectiv prin Ordinul nr. 456/2019? 

(b) Analizaţi legalitatea H.G. nr. 123/2019, respectiv a Ordinului 
nr. 456/2019 din punctul de vedere al competenţei și formei/pro- 
cedurii. 

(c) Dacă subprefectul Judeţului Ialomiţa intenţionează să formu- 
leze acţiune în contencios administrativ pentru anularea ordinului de 
demitere și daune morale, pe cine poate el chema în judecată? 

(d) Denumirea „ordin” pentru cele două acte emise de ministrul 
de interne este corectă? Argumentațţi. Dacă ar fi greșită, care este 
sancţiunea acestui viciu de formă? Argumentați. 

(e) Presupunând că s-ar pune problema anulării celui de-al doilea 
ordin emis de ministrul de interne, Comuna Flămânzi, pentru a-și 
putea menţine avantajul patrimonial, ar putea invoca teoria funcţio- 
narului de fapt? Argumentați. 


28. La 21 februarie 2020, într-o ședință extraordinară, Consiliul 
Local Bonţida a adoptat HCL nr. 777/2020, potrivit căreia: „Art. 1: În 
perioada 25-28 iunie la Castelul Banffy din Comuna Bonţida urmează 

a se organiza Festivalul „Electric Castle; Art. 2: Organizatorii acestuia 
sunt: Consiliul local Bonţida; Consiliul local Cluj-Napoca și Consiliul 
judeţean Cluj; Art. 3: „Costurile acestuia se ridică la 300.000 lei și vor 
fi suportate în felul următor: 15% — Comuna Bonţida (bugetul local); 
30% — municipiul Cluj-Napoca; 30% — judeţul Cluj; 25% — sponsorizări 
diverse; Art. 4: Profitul rezultat se va împărți în cote egale între cele 
trei unităţi administrativ-teritoriale; Art. 5: Celelalte chestiuni legate 
de organizare vor fi rezolvate prin hotărâri separate. 

Hotărârea a fost adoptată cu votul a 6 din cei 7 consilieri prezenţi 
(comuna Bonţida având, la 1 ianuarie 2016, 4.856 de locuitori și la 1 
ianuarie 2020, 5.567 de locuitori), unul abţinându-se. 


A. HCL nr. 777/2020 este un act normativ sau individual? Explicaţi! 

B. Împotriva HCL nr. 777/2020 formulează acţiune în contencios 
administrativ municipiul Cluj-Napoca, prin primar, arătând că actul 
atacat este afectat de următoarele motive de nelegalitate: 

1. s-a încălcat competenţa teritorială a Consiliului local Cluj-Napo- 
ca de vreme ce actul își produce efectele și cu privire la bugetul 
acestuia; 

2. nu există raportul compartimentului de resort în cadrul primă- 
riei care în mod obligatoriu trebuie să însoțească orice proiect de act 
administrativ, potrivit Codului Administrativ; 

3. nu s-a respectat nici cvorumul de prezenţă, nici cvorumul de 
vot; 

4. hotărârea nu a fost comunicată prefectului pentru ca acesta 
să-și poată exercita controlul de legalitate. 


(a) Analizaţi toate susținerile reclamantei și, în consecinţă, stabiliţi 
dacă actul adoptat este legal sau nu. 

(b) Pe cine trebuie să cheme reclamantul în judecată pentru anu- 
larea actului? 

29. La 15 mai 2020, având în vedere faptul că România organi- 
zează unele meciuri din Campionatul European de Fotbal, Guvernul 
României a adoptat H.G. nr. 123/2020 prin care a stabilit unele mă- 
suri de securitate specială care trebuie luate în zona Stadionului 
Naţional. Hotărârea a fost adoptată cu votul a 7 membri ai Guver- 
nului din cei 14 prezenţi. Ea a cuprins 7 asemenea măsuri, plus preve- 
derea specială în sensul că, „se deleagă Consiliului General al munici- 
piului București competența de a adopta, în completare, și alte 
asemenea măsuri, în intervalul de timp 7-12 iunie 2020”, adică cu 3 
zile înainte și după primul meci care urma să se desfășoare pe Arena 
Naţională. Consiliului General al municipiului București adoptă, cu 
votul a 23 din cei 40 de consilieri prezenţi, HCGMB nr. 333/2020 prin 
care impune intrarea pe stadion exclusiv în tricou și pantaloni scurți 
(afară fiind oricum caniculă). Împotriva celor două acte formulează 
acțiune în contencios, solicitând anularea actelor și despăgubiri pen- 
tru prejudiciul suferit (pentru că nu a fost lăsat să intre cu vesti- 
mentațţia specifică, islamică), numitul A.R. Abu, arătând că: (a) primul 
act este ilegal pentru că încalcă principiul autonomiei locale și regulile 
delegării; (b) al doilea act este ilegal pentru că îi încalcă dreptul la 
libertatea religioasă. 


Răspundeţi al următoarele întrebări: 

(a) Pe cine trebuie să cheme în judecată reclamantul? 

(b) Sunt legale cele două acte din perspectivele invocate, respectiv 
a cvorumului de vot? 

(c) H.G. nr. 123/2020 este un act pur și simplu sau afectat de 
modalități? 


30. La alegerile locale din 5 iunie 2020, în comuna Aprozaru s-au 
înscris 3 candidați pentru funcţia de primar: Usturoi Vasile (PSD), 
Usturoi Vasile (PNL) și Usturoi Vasile (PMP).Pentru a se putea 

deosebi de ceilalți contracandidaţi pe buletinele de vot, primarul în 
funcţie, Usturoi Vasile (PSD) a emis, la 1 mai 2020, o dispoziţie prin 
care își modifica numele pe cale administrativă, noul său nume fiind 
Usturoi Vasile-Lică. În consecinţă, principalul său contracandidat, 
Usturoi Vasile (PNL), formulează acţiune în contencios administrativ, 
solicitând anularea dispoziţiei și daune materiale — indemnizaţia de 
primar pe 4 ani, arătând că, prin intermediul dispoziţiei ilegale (căci 
încalcă prevederile art. 228 C. adm., precum și prevederile legale în 
materie de competenţă), primarul în funcţie a câștigat în mod 
fraudulos alegerile, căci ceilalți doi contracandidaţi nu s-au putut 
distinge între ei, așa că alegătorii i-au confundat. Prin întâmpinare, 
primarul i-a răspuns că, pe de o parte, nu a încălcat competenţa 
consiliului local, căci după emiterea dispoziţiei a cerut aprobarea 
consiliului local, care i-a și dat-o, cu votul a 7 consilieri, 3 „contra”, 1 
consilier fiind absent — comuna având 6.543 de locuitori, din care 
5.912 având drept de vot. 


Ținând cont și de prevederile art. 129 și art. 155 C. adm, răspun- 
deți la următoarele întrebări: 

(a) Cine are calitate procesuală pasivă în speţă? 

(b) Cine are atribuţia exercitată de primar prin emiterea dispoziţiei 
în cauză? 

(c) Care este natura juridică a dispoziţiei, respectiv a aprobării din 
speţă? 

(d) Este dispoziţia viciată din perspectiva cauzei sale, ţinând cont și 
de conţinutul prevederii legale invocate de către reclamant? 

(e) Este „aprobarea” consiliului legală din perspectiva cvorumului 
de vot? 


31. Numitul V. Surdu a chemat în judecată Administraţia Naţională 
de Meteorologie (ANM), Primăria municipiului Cluj-Napoca și pe 

Armin Van Buuren — persoană fizică, solicitând, pe de o parte, anula- 
rea HCL nr. 323/2019 prin care a fost aprobată organizarea concer- 
tului Untold de către SC Euvaranudorm SRL, precum și daune morale 
în valoare de 1 milion euro pentru prejudiciul cauzat pe perioada 3-6 
august 2019. Astfel, acesta a arătat că ANM este în culpă pentru că 
nu a prognozat canicula (cod roșu) cu cel puţin două săptămâni înain- 
te (astfel încât el să știe că nu poate dormi decât cu gemurile des- 
chise), Primăria ca organizator al evenimentului (cum scria în presă și 
pe multe bannere), iar A.V.B. persoana fizică direct vinovată de preju- 
diciu, mai ales că, deși concertul era programat între orele 3.00-5.00, 
acesta s-a întins până la ora 8.00 dimineaţa, așa că, întrucât la ora 
9.00 era din nou caniculă, nu a reușit să doarmă aproape deloc în 
acea noapte, ceea ce i-a creat o stare fizică și psihică îngrozitoare. 
Acesta a mai arătat că HCL nr. 323/2019 este ilegală din mai multe 
puncte de vedere: 

(a) s-a adoptat cu votul a 17 consilieri din cei 26 prezenţi (unul 
depunând un act medical care îi justifica absenţa), în condiţiile în care 
prin aceasta se aproba inclusiv închirierea Sălii Polivalente, care face 
parte din domeniul public local; 

(b) a fost adoptată într-o ședință extraordinară, fără ca în pro- 
cesul-verbal de ședință să se arate ce motive au justificat caracterul 
extraordinar al hotărârii; 

(c) nu a fost inițiată de primar care are, în această situație, com- 
petenţă exclusivă în acest sens; 

(d) unul dintre asociaţii de la SC Euvaranudorm SRL este vărul 
viceprimarului, iar acesta din urmă a fost prezent la ședință și i-a 
îndemnat pe ceilalţi consilieri să voteze hotărârea. 


Soluţionaţi următoarele probleme juridice: 
(a) Arătaţi cine are și cine nu are calitate procesuală pasivă, rapor- 
tat la petitele acțiunii. 


90 DREPT ADMINISTRATIV 


(b) Încadraţi hotărârea consiliului local atacată în următoarele 
clasificări: (i) act normativ/individual/particular; (ii) simplu sau afectat 
de modalităţi; (iii) scop, mijloc sau prin delegaţie, ţinând cont că 
societatea organizatoare este o persoană juridică, având capital 
exclusiv privat; 

(c) Analizaţi legalitatea acestei hotărâri, din datele speţei; 

(d) Daţi soluţia motivată, raportat la concluziile la care aţi ajuns 
mai sus. 


32. Prin HCGMB nr. 234/2019, Consiliul General al municipiului 
București a interzis difuzarea, pe teritoriul său administrativ, a seria- 
lului „Urzeala Tronurilor”, înainte de ora 23.00, considerându-l „exce- 
siv de violent și vulgar” (art. 1). Prin același act (art. 2), consiliul a 
interzis accesul în cinematografe la acest film a minorilor. A mai sta- 
bilit, de asemenea (art. 3), că se transmite consiliilor de sector com- 
petenţa de a stabili și sancţiona contravenţii în acest domeniu. În 
aplicarea acestei prevederi, Consiliul local al Sectorului 6 a stabilit că 
fapta minorului de a viziona acest film reprezintă o dublă contra- 
venţie, cinematograful urmând a fi sancționat cu amendă de la 2.000 
la 10.000 de lei, iar minorul cu amendă de la 100 la 1.000 de lei. 

(a) Ce tip de transfer de competenţă avem în speță? Explicaţi pe 
scurt; 

(b) Cine trebuie chemat în judecată în cazul în care Nea lon solicită 
instanţei de contencios anularea HCGMB nr.234/2019 și HCLS6 
nr. 88/2019, respectiv despăgubiri; 

(c) Încadraţi primul act în clasificarea: (i) normativ/individual/par- 
ticular, respectiv cel de-al doilea în clasificarea (ii) acte simple/ 
complexe; 

(d) Este primul act unul mixt, respectiv colectiv? Explicaţi pe scurt; 

(e) Știind că prima hotărâre a fost adoptată cu votul a 23 consilieri 
din cei 45 prezenţi, fără a avea avizul de legalitate al secretarului 

potrivit art. 140 C. adm. și fără a fi fost comunicat prefectului, arătați 
în ce măsură actul este legal sau nu, respectiv dacă, atacat fiind în 
contencios administrativ, s-ar impune sancţiunea nulităţii sale. 


C. Doctrină suplimentară 


NICOLAE MIHU, „Forma și procedura adoptării hotărârilor consiliului 
local”, în SUBB, nr. 1/2006; 

LILIANA VIȘAN, „Principiul motivării în materia procedurii admi- 
nistrative. Aspecte de drept comparat”, în RDP, nr. 4/2005. 

Tema I. Obiectul și cauza actului administrativ. 
Problema oportunității actului administrativ 


A. Teoria. Fundamentele legale 


1. Obiectul actului administrativ trebuie să fie conform cu legea pe 
care o pune în aplicare și cu celelalte acte normative cu forţă juridică 
superioară (a se vedea problematica Seminarului 2). În funcţie de 
libertatea de apreciere recunoscută (sau nu) de norma superioară, 
organul emitent va trebui să asigure fie conformitatea, fie doar com- 
patibilitatea actului administrativ cu prescripţiile legii superioare. 


2. Cauza actului administrativ trebuie să fie conformă cu realitatea 
de fapt și cu cea juridică, precum și cu interesul public. Formele de 
exercitare anormală a puterii administraţiei se referă fie la motivul 
care a fundamentat actul, situaţie în care actul a fost emis din eroare, 
fie la scopul în care a fost emis, caz în care suntem în prezenţa detur- 
nării de putere. 

În analiza cauzei, respectiv a oportunității actului administrativ, o 
importanţă deosebită o are principiul proporţionalităţii. Controlul de 
proporționalitate al unei măsuri implică patru etape: (a) identificarea 
scopului legitim, (b) adecvarea măsurii, (c) necesitatea măsurii, (d) 
justa proporţie. 

B. Aplicaţii practice/Verificarea cunoștințelor 


1. Prin Dispoziţia nr. 234 din 10 ianuarie 2020, primarul muni- 
cipiului Cluj-Napoca a acordat titlul de cetățean de onoare al Clujului 
lui Maradona și G.B.La 24 ianuarie 2020, au atacat acest act în 
contencios administrativ prefectul judeţului Cluj și G.B., solicitând 
anularea acestuia, întrucât: 

(i) în viziunea prefectului, aceștia nu pot primi titlul, întrucât nu au 
merite deosebite în legătură cu municipiul Cluj-Napoca; 

(ii) G.B. s-a simţit lezat în demnitatea sa de europarlamentar prin 
faptul că a obținut cetăţenia de onoare prin același act împreună cu 
un fotbalist. 

Prin întâmpinare, pârâtul a cerut respingerea acţiunilor, arătând 
că: 

(a) Este o chestiune de pură oportunitate cui i se acordă titlul de 
cetățean de onoare al unui municipiu, deci prefectul nu are calitatea 
de a ataca în contencios administrativ actul în cauză; 

(b) Acţiunea lui G.B. trebuie respinsă ca fiind lipsită de obiect, 
întrucât Maradona a refuzat titlul de cetățean de onoare al Clujului. 

Comentaţi susținerile părţilor, soluționând cele două acţiuni. 


2. La 1 martie 2018, titularul cursului de drept administrativ, 
Ov. Pescaru-Groparu i-a anunţat (Decizia nr. 1) pe studenţii din anul | 
că, deși, potrivit art. 72 din Regulamentul Facultăţii de Drept, pentru 
a intra în examen, aceștia au nevoie de 75% prezenţe la seminar, la 
această materie sunt suficiente 10 prezenţe din 14 (deși 75% repre- 
zintă 10,5, deci 11 prezenţe ar fi necesare conform regulamentului). 
La ultimul curs însă, manifestându-și supărarea că a fost parodiat prin 
asemănarea cu unele personaje din desene animate ori jocuri pe 
calculator, acesta i-a anunţat public că derogarea în cauză nu se 
aplică acelor studenţi care au contribuit la activităţile denigratoare 

respective, în măsura în care vor fi identificaţi. Prin urmare, cei care 
știu că intră în această categorie nici nu are rost să se prezinte la 
examenul din prima sesiune, în caz contrar urmând a le fi interzis 
accesul și în sesiunea din toamnă (Decizia nr. 2). La 5 iulie, numitul 
N.K. Alexandrescu, student în grupa 101, a formulat acţiune în 
contencios administrativ solicitând anularea Deciziei nr. 2 și daune 
morale — 1.000 de euro, reprezentând stresul și supărarea cauzate 
prin aceea că se va prezenta la examenul de drept administrativ 
direct în toamnă. A arătat că nu s-a prezentat la examenul din 30 
iunie 2018, fiind sigur că a fost deja identificat de titularul de curs, 
întrucât la ultimul curs acesta a îndreptat exact înspre el o armă de 
jucărie și l-a ameninţat sec: „Vine sesiunea...” Arată că are cca. 200 de 
martori în acest sens, colegi prezenţi la curs. 


Răspundeţi la următoarele întrebări: 

(a) Pe cine trebuie să cheme reclamantul în judecată? Argu- 
mentați. 

(b) Analizaţi legalitatea celor două decizii luate de titularul de curs 
din perspectiva tuturor condiţiilor de legalitate care ridică probleme, 
tratând separat atât situaţia în care cele două decizii au fost emise 
verbal, cât și aceea în care ele au fost afișate pe ușa amfiteatrului de 
curs, imediat după emiterea lor. 

(c) Daţi soluţia și motivarea acţiunii în contencios administrativ. 


3. Consiliul local al comunei J.M. a adoptat Hotărârea nr. 53/2020, 
prin care s-a decis înfrățirea acesteia cu comuna franceză Miserables. 
În aplicarea acestei hotărâri, la 20 de zile, s-a adoptat o a doua (HCL 
nr. 54/2020), potrivit căreia toți cetăţenii care au domiciliul în comu- 
na înfrățită sunt scutiţi de impozite și taxe locale în situaţia în care 
sunt în vizită în comuna J.M. 

La 5 mai 2020, numitul G.M., consilier local, i-a invitat pe verii 
acestuia, J.G. și R.l., care aveau reședința în comuna franceză înfră- 
ţită, la o vizită în comuna J.M. Dorind să viziteze Muzeul Satului „G.”, 
acestora li s-a solicitat la intrare plata taxei locale de intrare în mu- 
zeu, 5 RON. Cei doi au refuzat, invocând prevederile HCL nr. 54/2020, 
și au solicitat accesul gratuit în muzeu. 

Administraţia muzeului refuză să le permită accesul în aceste 
condiţii, arătând că: 

A. Hotărârea este ilegală, pentru mai multe considerente: 

(a) S-a încălcat art. 228 C. adm., întrucât consilierul G.M. a fost 
prezent la adoptarea hotărârii și a votat pentru, deci este vorba 
despre o cauză ilicită; 

(b) Cvorumul a fost viciat, întrucât, din totalul de 17 consilieri 
locali, 15 au fost prezenți la ședință. Dintre aceștia, 8 au votat pentru, 
5 contra, 2 s-au abținut, iar alţi 2 au ieșit din sală înainte de dezbateri 
considerând că au un interes personal în adoptarea hotărârii; 

(c) A fost încălcată flagrant și o altă condiţie de procedură. Astfel, 
în Raportul compartimentului de resort din cadrul Primăriei se arată: 
„Se recomandă insistent să se renunţe la adoptarea unei asemenea 
hotărâri, întrucât la nivelul comunei există un deficit major de fon- 
duri”; cu toate acestea, hotărârea de scutire de taxe a fost adoptată; 

(d) Și în conţinutul său hotărârea este ilegală, încălcând Constitu- 
ţia României. 

B. Întrucât este ilegală, hotărârea nu poate fi aplicată. 

Analizaţi toate susţinerile administraţiei Muzeului. Au dreptul cele 
două persoane să intre gratuit în Muzeu? 


4. La 10 martie 2020, numitul Giumbușluk Bulan-Peșkeș, cetățean 
român de etnie turcă, a formulat cerere către primarul comunei Mah- 
mudia pentru emiterea unei autorizații de demolare a unui grajd 
vechi și insalubru, respectiv a uneia de construire, pe locul viran 

rezultat urmând a ridica o moschee pentru slava lui Allah. Având o 
documentație completă, o lună mai târziu se emit atât autorizaţia de 
demolare, cât și o autorizație de construire „Lăcaș de cult — Sala 
Regatului”. Potrivit reglementărilor în vigoare, aceste autorizaţii se 
semnează de către arhitectul-șef al unităţii administrativ-teritoriale, 
acesta asumându-și răspunderea pentru conformitatea conţinutului 
autorizaţiei cu regulile de urbanism aplicabile, și de către primar. 

Nemulțumit de conţinutul autorizaţiei de construire, reclamantul 
formulează acţiune în contencios administrativ împotriva „Instituţiei 
Primarului” și „Instituţiei Primăriei” comunei Mahmudia, solicitând 
anularea actului, obligarea la emiterea unei autorizaţii de construire a 
unei moschei și daune morale pentru prejudiciul suferit, constând în 
atingerea adusă libertăţii sale religioase. 

(a) Arătaţi care sunt toate persoanele/entitățile administrative 
care pot avea calitate procesuală pasivă în speţă; 

(b) Autorităţile locale se apără arătând că autorizaţia nu a fost 
emisă în acest fel cu intenţie, ci mai degrabă din culpă, fiind vorba de 
o neatențţie a administraţiei, care nu poate fi cenzurată de instanţă, 
căci ţine mai degrabă de oportunitatea actului administrativ. Co- 
mentaţi această susţinere. 

(c) Cu privire la cererea de obligare la emiterea unei autorizaţii de 
construire a unei moschei, Primăria se apără invocând Tratatul de Pace 
încheiat în anul 1415 între Mircea cel Bătrân și Sultanul Mahomed |, 
potrivit căruia nicio moschee nu va fi construită, vreodată, pe teritoriul 
numit Dobrogea. Oricât au căutat pe programele legislative și în mo- 
nitoarele oficiale, funcţionarii din primărie nu au găsit vreun text legal 
care să abroge expres acest Tratat. Comentaţi această situație. 


5. La 12 iunie 2019, numitul R.R. Martinescu a fost sancţionat de 
CNA (Consiliul Naţional al Audiovizualului, o autoritate publică auto- 
nomă sub control parlamentar) pentru că a difuzat la cinematografe 

o miniserie de 3 episoade numită „Gâlceava jilțurilor”, plină de 
neadevăruri istorice la adresa celor 3 principate române, așa cum au 
fost ele conduse în Evul Mediu, respectiv plină de reclame la produse 
din tutun făcute de personaje care aruncau chiștoace de ţigări pe jos, 
în pădure. Sancţiunea (amendă 10.000 de lei și interdicția de a mai 
difuza miniseria) a fost adoptată prin decizie, cu votul a jumătate plus 
unu din cei 10 membri prezenţi, restul abținându-se, motivând că le-a 
plăcut filmul. Temeiul legal a fost art.15 alin.(1) din Legea 
nr. 504/2002 a audiovizualului, potrivit căruia, „Consiliul emite deci- 
zii, instrucţiuni și recomandări, în prezenţa a cel puţin 8 membri și cu 
votul a cel puţin 6 membri”, respectiv art. 11 alin. (1) potrivit căruia, 
„Consiliul este compus din 11 membri și este numit de Parlament”. 
Reclamantul R.R. Martinescu s-a adresat instanţei de contencios 
administrativ solicitând revocarea deciziei pe motiv de ilegalitate, 
arătând că nu numai cvorumul a fost încălcat, ci și celelalte condiţii 
ale actelor administrative, sancţiunea fiind complet inoportună, căci a 
fost audiență maximă. De asemenea, reclamantul a solicitat daune 
materiale de 10.000 de euro pentru pagubele suferite prin inter- 
zicerea difuzării. Prin întâmpinare, autoritatea s-a apărat arătând că 
acțiunea este inadmisibilă de vreme ce, întrucât interdicţia este pen- 
tru toate cinematografele din România, actul atacat e un act norma- 
tiv supus abrogării, iar nu revocării (deci acţiunea e inadmisibilă, așa 
cum a fost formulată). Reclamantul a răspuns acestei întâmpinări 
invocând inexistenţa deciziei de sancţionare pentru nerespectarea 
prevederilor art. 15 alin. (5) din lege potrivit cărora, „Deciziile Consi- 
liului având caracter normativ, inclusiv motivarea acestora, se publică 
în Monitorul Oficial al României, Partea |”; or, decizia din speţă nu 
fusese încă publicată în monitor. Soluţionaţi următoarele probleme 
juridice: 
(a) Pe cine trebuie să cheme reclamantul în judecată”? Explicaţi. 

(b) Stabiliți motivat legalitatea actului atacat și, dacă este cazul, 
sancţiunea care i se aplică. 

(c) Stabiliți motivat natura deciziei atacate și analizaţi problemele 
legate de divulgarea actului. 

(d) daţi soluţia și motivarea acţiunii. 


6. La 20 februarie 2020, prin HCL nr. 68/2020, Consiliul local al 
Municipiului Cluj-Napoca [473.000 de locuitori dintre care 
cca. 100.000 de studenţi care și-au declarat reședința („flotant”) în 
municipiu și 195.000 de persoane cu drept de vot] a stabilit că Sala 
Polivalentă va fi atribuită Facultăţii de Drept a UBB în vederea orga- 
nizării festivității de absolvire la data de 7 iulie 2020. Hotărârea 
prevedea și faptul că, în ipoteza în care, până la 1 iunie 2020 va 
apărea un eveniment sportiv de anvergură, prin altă hotărâre este 
posibilă fie mutarea festivităţii pe stadion, fie schimbarea datei cu 
câteva zile în Sala polivalentă. La 15 iunie 2020 este informată 
Facultatea de Drept să se prezinte la primărie în vederea discutării 
situaţiei ivite în urma rezervării sălii pe perioada 7-15 iulie pentru 
spectacolul „Kings on ice”, devansat cu 6 luni la cererea organiza- 
torilor. Ajungând la sediul primăriei, reprezentanţii facultăţii primesc 
Dispoziţia nr. 767/13.06.2020 a Primarului municipiului cu următorul 
conținut: „Având în vedere evenimentele culturale și sportive din Sala 
Polivalentă și Stadionul Central, se va stabili ca dată a festivităţii de 
absolvire a Facultăţii de drept 1 septembrie 2020, urmând ca bene- 
ficiarul să aleagă liber locul desfășurării festivităţii dintre cele două 
locaţii posibile”. Absolvenţii facultăţii de drept formulează acţiune în 
contencios administrativ solicitând anularea Dispoziţiei și despăgubiri 
pentru paguba cauzată prin amânarea festivităţii. Invocă lipsa com- 
petenţei primarului de a emite dispoziţia în cauză. Prin întâmpinare 
se arată că, prin HCL nr. 287/11.06.2020, Consiliul local a stabilit că 
„Se împuternicește Primarul Municipiului să analizeze problema 

suprapunerii evenimentelor din Sala Polivalentă din data de 7 iulie 
2020, urmând ca propunerea aleasă să fie supusă aprobării consiliului 


gi 


local”. Prin urmare, primarul are această competenţă de emitere a 
dispoziţiei. Răspundeţi la următoarele întrebări: 

(1) Cine trebuie chemat în judecată? Argumentaţi; 

(2) Ce fel de „aprobare” este aceea din speţă? Argumentaţi; 

(3) Analizaţi legalitatea dispoziţiei atacate; 

(4) Ce ar fi fost diferit cu privire la legalitatea acestei dispoziţii 
dacă HCL nr. 287 ar fi fost adoptată la 15.06.2019 cu votul a 13 
consilieri din cei 14 prezenţi și ar fi avut următorul conţinut: „Se 


recunoaște dreptul Primarului Municipiului de a analiza (...) etc.”. 
C. Doctrină suplimentară 


DACIAN COSMIN DRAGOȘ, „Discuţii privind posibilitatea anulării unui 
act administrativ pe motiv de inoportunitate”, în Dreptul, nr. 8/2004; 

OVIDIU PODARU, „Școala de la București versus Școala de la Cluj: 
război troian sau pseudoconflict? Eseu despre variile viziuni asupra 
oportunității actului administrativ (mitologie pentru juriști)”, în SUBB, 
nr. 2/2009. 


Tema II. Intrarea în vigoare a actelor 
administrative 


A. Teoria. Fundamentele legale 


Actul administrativ intră în vigoare la momentul divulgării sale în 
modalitatea prevăzută de lege. De regulă, divulgarea în cazul actelor 
normative presupune aducerea acestora la cunoștință publică prin 
publicare, în vreme ce în cazul actelor individuale este suficientă 

comunicarea către persoana interesate/vizată de act. Există însă 
unele situaţii de excepţie în care regula este inversată. 

Momentul intrării în vigoare al actului administrativ nu trebuie 
confundat cu momentul în care un act administrativ îndeplinește 
toate elementele de existență. Astfel, actul administrativ există ori de 
câte ori sunt îndeplinite cele patru condiţii de existenţă: (a) mani- 
festare de voinţă unilaterală, (b) a administraţiei publice, (c) exterio- 
rizată în forma prevăzută de lege — adică, cuprinsă într-un înscris 
semnat, (d) făcută cu scopul de a produce efecte juridice. Intrarea în 
vigoare nu coincide, așadar, cu momentul începând cu care un act 
administrativ se consideră că există, iar efectele intrării în vigoare se 
regăsesc în planul obligativităţii și opozabilităţii actului administrativ. 


B. Aplicaţii practice/Verificarea cunoștințelor 


1. Arătați care este corelaţia dintre existenţa, intrarea în vigoare și 
opozabilitatea unui act administrativ. Coincid aceste trei momente? 


2. Arătaţi care este diferenţa dintre noţiunile de „terț la normă” și 
„terţ la act” în dreptul administrativ și ilustraţi această diferenţă cu 
două exemple concrete, unul de act normativ și unul de act indi- 
vidual. 


3. Arătaţi care dintre următoarele momente marchează intrarea în 
vigoare a unui act administrativ. Explicaţi pe scurt: 

(a) Momentul comunicării lui către persoanele interesate, dar 
numai în cazul actelor administrative individuale; 

(b) Momentul adoptării normelor de interpretare, dar numai dacă 
norma interpretată este neclară; 

(c) Un moment anterior publicării lui, în ipoteza actelor normative 
mai favorabile, emise în materie contravenţională; 

(d) Momentul de la care terţul a aflat pe orice cale de existenţa și 
conţinutul actului administrativ. 


4. Arătaţi care sunt raţiunile pentru care un act administrativ indi- 
vidual trebuie publicat și va intra în vigoare de la acest moment. 


5. Comentaţi următoarele afirmaţii: 

(a) „Toate actele administrative se bucură de privilegiul prealabi- 
lului, astfel încât, de la publicare ori comunicare, devin obligatorii 
inclusiv faţă de organul emitent și cel ierarhic superior”; 

(b) „Intrarea în vigoare a unui act administrativ este întotdeauna 
condiționată de publicarea sa prealabilă”. 


6. Acordul particularului condiționează intrarea în vigoare a unui 
act administrativ pentru care acesta este necesar? Explicaţi. 


7. Stabiliți motivat care este momentul intrării în vigoare a unei 
hotărâri de Guvern semnată de primul-ministru la 4 mai 2020, 
contrasemnat de ministrul de resort la 5 mai 2020, publicată în 
Monitorul Oficial la 7 mai 2020, care reglementează contravenţii 
într-o manieră mai blândă decât reglementarea precedentă, astfel 
încât, la 20 mai 2020, numitul Gigi o invocă într-un litigiu privitor la o 
contravențţie săvârșită la 15 decembrie 2019. 


8. La data de 10 august 2019, T.B., primar al municipiului Bucu- 
rești, a dispus, prin Decizia nr. 4321/2019, ridicarea tuturor tonetelor 
și chioșcurilor amplasate ilegal pe domeniul public, acestea fiind 
arătate în Anexa care însoțește actul. Acest act este comunicat celor 
în cauză prin intermediul unor adrese. La 1 septembrie, A. și B., doi 
asemenea proprietari, atacă în contencios administrativ actul prima- 
rului împreună cu adresele aferente, arătând că: 

(a) decizia primarului este ilegală pentru că, potrivit legii, primarul 
nu are voie să emită acte administrative normative decât în situaţii 
de urgenţă; 

(b) fiind un act normativ, decizia trebuia publicată, iar nu comuni- 
cată, pentru a putea produce efecte juridice; 

(c) adresa fiind emisă în baza unui act administrativ nul, este și ea, 
de asemenea, nulă; 

(d) ei au oricum autorizaţii de amplasare a chioșcurilor de beton 
pe domeniul public așa că, și din acest motiv, acţiunea primăriei este 
ilegală. 

Comentaţi susţinerile reclamanților. 


12-13 


REVOCAREA ACTELOR 
ADMINISTRATIVE 


A. Teoria. Fundamentele legale 


Revocarea actelor administrative ar trebui să urmeze următoarele 
reguli, în așa fel încât să fie garantată respectarea principiilor lega- 
lităţii și al adaptării serviciilor publice, cât și cel al securității raportu- 
rilor juridice și al încrederii legitime. Aceste reguli se desprind din 
art. 1 alin. (6) din Legea nr. 554/2004, dar și din alte texte speciale 
precum art.22 din 0.G.nr.43/1997, art. 32 alin.(2) din O.G. 
nr. 2/2001, art. III alin. (1) din Legea nr. 169/1997 și altele asemenea, 
precum și din jurisprudenţa CEDO. 


În ceea ce privește regulile în materia competenţei și a procedurii 
aplicabile în cazul revocării actelor administrative relevante sunt 
principiile paralelismului de competenţă, formă şi de procedură și al 
utilității formelor. 


1. Actele normative 


Regula: revocarea este permisă oricând, cu efecte, în principiu, 
pentru viitor (ex nunc). Prin excepție, efectele revocării se vor pro- 
duce retroactiv (ex tunc) în materia dreptului contravenţional |excep- 
ţie reglementată de art. 15 alin. (2) din Constituţie]. De asemenea, ar 
putea fi admisă și revocarea cu efecte retroactive a actelor adminis- 
trative normative și nelegale. 

2. Actele individuale 


a) nelegale 


(i) favorabile particularului. 

i.1. acte emise prin fraudă sau sunt afectate de un viciu grav 
(destinatar de rea-credință) — revocabile cu efecte pentru trecut (ex 
tunc); 

i.2. acte ale căror efecte se produc continuu/periodic (destinatar 
de bună credință) — revocabile cu efecte pentru viitor (ex nunc); 

i.3. acte ale căror efecte se produc continuu, emise în anumite do- 
menii care impun o protecţie sporită a particularului (destinatar de 
bună credinţă): revocabile cu efecte pentruviitor (ex nunc) cu respec- 
tarea unui termen de preaviz; 

i.4. acte ale căror efecte s-au epuizat (destinatar de bună-cre- 
dință): irevocabile. 


(ii) defavorabile particularului. Regula: revocabile cu efecte pentru 
trecut (ex tunc). Prin excepţie, actele ar putea fi menținute dacă inte- 
resul public impune acest lucru, însă particularul lezat va fi îndreptăţit 
la o indemnizaţie ori atunci când actul administrativ este irevocabil. 


b) legale 


(i) favorabile particularului. Regula: irevocabile. Prin excepţie, se 
admit unele situații în care un asemenea act ar putea fi revocat cu 
efecte pentruviitor (ex nunc): 

i.1. actul conţine o clauză de revocare; 

i.2. beneficiarul nu execută o sarcină prevăzută în act considerată 
esențială; 

i.3. situaţia de drept sau de fapt pe care s-a întemeiat s-a schimbat 
în mod radical; 

i.4. există un interes imperativ al societăţii; 
i.5. beneficiarul renunţă la dreptul (avantajul) conferit de act. 


(ii) defavorabile particularului. Regula: irevocabile. Prin excepţie, 
este posibilă revocarea cu efecte pentru viitor (ex nunc) în situaţia 
schimbării circumstanțelor de fapt ori de drept pe care s-a întemeiat 
actul. 


3. Actele particulare 


Regula: revocabile, efectele urmând să se producă pentru trecut 
(ex tunc) în cazul actelor nelegale, respectiv pentru viitor (ex nunc) în 
cazul celor legale. 


B. Aplicaţii practice/Verificarea cunoștințelor 


1. În ce condiţii poate fi revocat cu efecte ex tunc un act admi- 
nistrativ emis la cerere? 


2. Care sunt organele administrative care pot revoca o hotărâre a 
consiliului local, dacă aceasta ar fi un act individual, respectiv nor- 
mativ? 


3. De ce este important, din perspectiva revocării actelor admi- 
nistrative, dacă un asemenea act își produce toate efectele simultan 
ori, dimpotrivă, produce efecte continue în timp? 


4. Arătaţi ce este un act administrativ colectiv. Daţi un exemplu. 
Arătaţi cum poate fi acesta revocat de organul emitent. 


5. Daţi un exemplu concret de act administrativ individual, ilegal, 
favorabil și revocabil și unul individual, legal, nefavorabil și irevocabil. 

6. Arătaţi care din următoarele acte sunt revocabile (și, în caz 
afirmativ, cum își produce efectele revocarea)? Argumentaţi pe scurt: 

(a) o autorizaţie de construire a unei vile care, dintr-o neatenţie a 
arhitectului șef al municipiului, nu respectă planul urbanistic local; 

(b) o autorizaţie de amplasare a unui tonomat de cafea pe holurile 
Universității, obținută pe o perioadă de 5 ani; 

(c) un proces-verbal de aplicare a unei amenzi contravenţionale de 
100 de lei; 

(d) o diplomă de bacalaureat emisă în favoarea lui X., care a copiat 
la examenul de limba română, dar a fost descoperit numai după 
emiterea diplomei; 

(e) o decizie a Casei de pensii Cluj prin care lui X.i s-a calculat 
greșit pensia (cu 100 de lei mai mult), fără ca acestuia să i se poată 
imputa vreo culpă; 

(f) un ordin la prefectului de sancţionare a secretarului unui 
municipiu, emis fără o cercetare prealabilă; 

(g) decretul de grațiere a lui M.C:; 

(h) decret de dizolvare a Parlamentului; 

(i) un act administrativ complex, emis la cerere; 

(j) o decizie a primului-ministru prin care I.M. este demisă din 
funcţia de subprefect al județului Călărași; 

(k) o hotărâre de Guvern prin care se stabilește că, de la data de 1 
octombrie 2009, toate universităţile de stat din România vor înscrie 
studenţi numai în regim cu taxă; 

(1) o dispoziţie a primarului municipiului Cluj-Napoca prin care i se 
acordă post mortem numitului Lulu decorația Sfântul Andrei cu 
spade; 

(m) o decizie prin care decanul Facultăţii de Drept l-a sancţionat 
pe titularul cursului de drept administrativ Ov.P. cu reducerea sala- 

riului cu 10% pe o perioadă de 3 luni pe motivcă a formulat subiecte 
prea dificile la examenul anului |; 

(n) o dispoziţie a primarului prin care se reglementează contra- 
venţii în domeniul curăţeniei pe străzile orașului; 

(0) o hotărâre de Guvern prin care se acordă cetăţenia română lui 
Dumbo Mutamba, care nu vorbește limba română; 

(p) o autorizaţie de amplasare a unei terase în aer liber pe B-dul 
Eroilor, pe o perioadă de 5 ani; 

(q) o decizie emisă de ANAF (Agenţia Naţională a Finanţelor Pu- 
blice) prin care lui Norocel Chioru, câștigătorul la loto al marelui 
premiu de 12.000.000 de euro, i s-a stabilit un impozit pe venit de 
2.000.000 de euro (cota de impunere fiind 16%), iar Norocel a achitat 
impozitul; 

(r) o decizie a unui primar de a nu mai ridica gunoaiele menajere 
casnice în comuna Soioasa de Jos, din cauza faptului că mai mulţi 
localnici nu și-au plătit taxa de salubritate; 

(s) o hotărâre a consiliului local prin care s-a diminuat o taxă 
specială pentru oficierea căsătoriei în afara programului de lucru al 
primăriei. 

(ș) unei dispoziții a primarului prin care X. a primit o subvenție de 
căldură de 300 de lei/lună, dacă după două luni de la emiterea 
acesteia se descoperă (analizându-se încă o dată actele depuse de X.) 
că acesta nu îndeplinește condiţia venitului maxim lunar de 300 de 
lei/lună, condiţie afișată anterior la sediul primăriei; 

(t) o dispoziţie a primarului municipiului Cluj-Napoca prin care 
Piaţa Lucian Blaga își schimbă numele în Piaţa Fidel Castro; 

(ţ) o hotărâre de consiliu local pe care nu este aplicată ștampila și 
nici nu are număr de ieșire, prin care o suprafață de teren din dome- 
niul public (Piaţa Avram lancu) este atribuită în folosință Crucii Roșii, 

pentru a se amplasa acolo, pe perioada verii, un punct de prim-ajutor 
împotriva caniculei; 

(u) un act întitulat „dispoziţie” prin care ministrul administraţiei și 
internelor îl numește în funcţia de prefect al judeţului Ialomiţa pe 
D. Fectu; 

(v) un act semnat de primar care poartă denumirea de „hotărâre” 
și căruia îi lipsesc antetul și ștampila și nici nu e contrasemnat de 
către viceprimar, prin care lui X.i s-a acordat o locuinţă socială pe 
perioadă nedeterminată; 

(w) o hotărâre de Guvern prin care X., prefect al judeţului Arad, 
numit politic în funcţie, a fost demis pentru că a dat unele declaraţii 
incompatibile cu programul de Guvernare; 

(x) o hotărâre a consiliului local prin care s-a repartizat unica 
locuință socială a comunei către X., în condiţiile în care au fost doi 
solicitanţi, X. și Y., iar punctajul lui X. a fost greșit calculat, funcţio- 
narul însărcinat cu analiza dosarelor confundând masteratul lui X. cu 
un doctorat care l-ar fi îndreptăţit la un punctaj mai mare; 

(y) permisul de conducere a lui Coco, în condiţiile în care la exa- 
menul teoretic s-a prezentat în locul său fratele lui Dodo, însă la 
proba practică, prin oraș, s-a prezentat personal și s-a comportat 
ireproșabil la volan. 


7. Explicaţi dacă, și cum, și de cine poate fi revocată o autorizaţie 
de funcţionare a unei discoteci emise de Consiliul local al orașului 
Babadag, fără consimţământul proprietarului de la etajul 1 al ace- 
luiași imobil, P.N. Sionaru. Poate fi această autorizaţie confirmată 
astfel încât să fie valabilă? Explicaţi pe scurt. 


8. Arătaţi dacă următoarele acte administrative sunt revocabile, în 
caz afirmativ, explicaţi cum își produce efectele revocarea și, în fine, 

care sunt posibilele organe administrative care ar putea dispune 
revocarea: 

(a) o dispoziţie a primarului municipiului Botoșani prin care 
numita Tut Anca Mona, fostul primar, primește titlul de cetățean de 
onoare al municipiului; 

(b) o hotărâre de consiliu judeţean prin care se stabilește contra- 
venţia de „a emana mirosuri insuportabile în mijloacele intrajudeţțene 
de transport în comun, cauzate de lipsa igienei personale” și se sanc- 
ţionează cu amendă între 200-1.000 de lei; 

(c) o autorizație de demolare a unei clădiri insalubre, încă neco- 
municată destinatarului, emisă de prefectul judeţului Teleorman; 

(d) o hotărâre de consiliu local prin care a fost aprobat bugetul 
comunei Lihniţi pe anul 2020, cu o majoritate de 6 consilieri din cei 
11 prezenţi, consiliul având un total de 13 consilieri. 


9. Comisia Judeţeană de fond funciar Cluj, constituită pe baza Legii 
nr. 18/1991, a emis în favoarea lui A. un titlu de proprietate asupra 
unui teren. Ulterior, constatând că terenul respectiv nu putea face 
obiectul împroprietăririi, a revocat actul. Între timp însă, A. a înstrăi- 
nat terenul lui B. 

Ce poate face B. pentru a păstra terenul înstrăinat? 


10. A., obţinând autorizaţia de practicare a meseriei de croitor, în- 
cheie cu B. un contract de antrepriză având ca obiect un costum. 
Înainte de a-și executa obligaţia contractuală, autorizaţia îi este 
revocată. 

Este legală, în speţă, această revocare, raportat la faptul că în 
urma obținerii autorizaţiei s-a încheiat contractul de antrepriză? Ce 
efect are revocarea asupra obligaţiei contractuale neexecutate? 


11. În speţă s-a dovedit că A. și B., titularii unor diplome univer- 
sitare, au obținut aceste diplome prin fraudă. Mai exact, aceasta a 

fost săvârșită la concursul de admitere în facultate. Instanţa de fond a 
decis că revocarea diplomelor de absolvire este valabilă. A. și B. au 
făcut recurs arătând că, chiar dacă au intrat la facultate în mod 
fraudulos, diplomele le-au obţinut în urma unei activități înfăptuite în 
mod legal, pe durata facultăţii. 

Comentațţi afirmaţia celor doi. Analizaţi revocabilitatea diplomelor 
universitare din speţă. 


12.La 10 mai 2017, prin Ordinul ministrului învățământului 
nr. 28/2017, Gigel Blăniţă (G.B.), profesor de gimnaziu, este numit în 
funcția de director al unei școli. Ulterior, în baza acestui ordin se 
încheie și un contract de muncă pe perioadă determinată de 4 ani. La 
7 iulie 2018, prin Decizia nr. 14/2018, Inspectoratul judeţean Cluj a 
dispus numirea lui G.B. în postul de inspector școlar adjunct. La emi- 
terea acestei decizii a avut o anumită influenţă și faptul că G.B. era 
membru PNL. În consecinţă, activitatea sa ca director a fost sus- 
pendată pe durata exercitării funcţiei de inspector adjunct. Ulterior, 
la 5 septembrie 2018, inspectorul școlar general emite Decizia 
nr. 17/2018, cu următorul conţinut: „se revocă Decizia nr. 14/2018 și, 
în consecinţă, G.B. va reveni pe postul său de profesor de gimnaziu”. 
În aceeași zi se emite și Decizia nr. 18/2018, prin care Titel Ciubuc 
este numit inspector adjunct, iar Ninel Peșcheș este numit directorul 
interimar al școlii, până la organizarea unui nou concurs. 

(a) G.B. vă consultă în calitate de avocat. Pe cine trebuie să cheme 
în judecată pentru anularea Deciziilor nr. 17 și nr. 18 și pentru despă- 
gubiri? 

(b) Este Decizia nr. 14/2018 un act revocabil? 

(c) În cazul în care acţiunea se admite parţial, iar Decizia nr. 17 
este anulată, ce efecte va avea acest lucru asupra Deciziei nr. 18? 

13. La data de 10 iunie 2015, numita Mânărean Aurica a solicitat 
Comisiei judeţene pentru stabilirea dreptului de proprietate Buzău 
reconstituirea dreptului de proprietate asupra a trei parcele de teren 
aflate în raza județului Buzău, solicitând emiterea titlului de proprie- 
tate asupra acestor parcele care în anul 1960 fuseseră preluate de 
către Statul Român în urma procesului de colectivizare. Astfel, solici- 
tanta a arătat că este moștenitoarea numitei Zgâr-Coman A., de la 
care au fost preluate terenurile în 1960. În susţinerea pretențiilor 
sale, a depus și un testament al defunctei în favoarea sa. Ulterior, în 
urma denunţului unui terţ s-a dovedit că testamentul în cauză este 
fals. 

(a) Comisia vă cere o consultanță de specialitate întrebându-vă 
dacă poate revoca cele trei titluri de proprietate emise în favoarea 
acesteia, arătând că unul dintre ele a fost comunicat deja beneficia- 
rei, un al doilea a fost semnat însă nu a fost încă comunicat, iar cel 
de-al treilea urma să fie semnat a doua zi; 

(b) Știind că această Comisie judeţeană este un organ adminis- 
trativ fără personalitate juridică aflat în subordinea prefectului, pe 
cine trebuie să cheme în judecată o persoană dacă dorește anularea 
unui titlu de proprietate și despăgubiri? 


14. Primarul municipiului Turda emite o decizie prin care îl de- 
leagă pe viceprimar să stabilească criteriile de repartizare a locuin- 
ţelor sociale și să le atribuie potrivit acestora. În baza acestei decizii, 
viceprimarul elaborează un regulament și, ulterior, încheie un 
asemenea contract cu numitul D.R. Glatu, în calitate de chiriaș. Ulte- 
rior, primarul revocă prima decizie, considerând-o ilegală și îl notifică 
pe noul chiriaș să părăsească imobilul închiriat, întrucât, decizia fiind 
revocată cu efecte retroactive, și contractul de închiriere se desfi- 
inţează. Știind că, potrivit Anexei nr. 4 la Codul administrativ, locuin- 


112 DREPT ADMINISTRATIV 


ţele sociale fac parte din domeniul public local, răspundeţi la urmă- 
toarele întrebări: 

(a) Decizia de delegare este legală, raportat și la dispoziţiile Codu- 
lui administrativ? 

(b) Contractul de închiriere este valabil încheiat? 

(c) Mai poate fi revocată prima decizie dat fiind faptul că în baza ei 
s-a încheiat un contract de închiriere? 


15. La data de 5 iunie 2019, Gelu Vijelie a obţinut de la primarul 
municipiului Dej autorizaţia de practicare a taximetriei nr. 58/2019, 
având o valabilitate de 5 ani. În consecinţă, a început să practice 
meseria de taximetrist pe raza municipiului. În anul 2020, o nouă lege 
prevedea că toate autorizaţiile taxi trebuie depuse la autoritatea 
emitentă în vederea preschimbării lor cu unele emise într-un format 
nou. Pe de altă parte, noua lege prevedea și un număr maxim de 
autorizaţii taxi ce pot fi emise într-o unitate administrativ-teritorială, 
în funcţie de numărul de locuitori. Acolo unde fuseseră deja emise 
mai multe autorizaţii taxi decât numărul maxim permis de noua lege, 
era necesară revocarea surplusului de autorizaţii, pentru acest lucru 
urmând a fi făcute departajări pe baza unor punctaje obţinute de 
fiecare, în funcţie de tipul autoturismului, vechimea autorizaţiei, 
vechimea în profesia de taximetrist a titularului etc. În consecinţă, la 
nivelul municipiului Dej se formează Comisia de analiză a autoriza- 
ţiilor taxi, care avea rolul de a analiza toate autorizaţiile depuse în 
vederea preschimbării și propunerii preschimbării ori retragerii 
autorizaţiilor analizate. În consecinţă, Comisia a propus și primarul a 
aprobat revocarea autorizaţiei nr. 58/2019, pe motiv că aceasta a fost 
ilegal emisă, întrucât la 5 iunie 2019 era deja depășit numărul maxim 
de autorizaţii de taxi posibil a fi emise în municipiul Dej; în conse- 
cință, emiterea oricărei autorizații taxi peste acest număr constituia, 
în sine, o ilegalitate. 

Răspundeţi la următoarele întrebări: 

(b) Arătaţi în ce condiţii ar putea fi ea revocată, date fiind con- 
diţiile speţei. Unde se încadrează ipoteza de revocare prevăzută de 
legea din 2020? 

(c) Pe cine poate chema în judecată reclamantul dacă dorește să 
obțină anularea măsurii de revocare și despăgubiri? Argumentaţi pe 
scurt. 

(d) Ce fel de aprobare este cea care duce la revocarea unei auto- 
rizaţii taxi? Explicaţi. 


16. La data de 20 iulie 2019, după o întrerupere de doi ani, la 
reputatul post de televiziune ZEROTV era în derulare al 286-lea 
episod al serialului „Elodia”. La emisiune a participat și clarvăzătoarea 
Chitanţa de la Constanţa (cumnata nurorii verișoarei Mamei Omida), 
care, aplicându-și o autohipnoză în direct, a afirmat că Elodia este în 
viață, dar că, pentru a menţine audiența postului ZEROTV ridicată, stă 
ascunsă contra cost, urmând să apară imediat înainte de alegerile 
generale, astfel încât Partidul P.să obţină majoritatea absolută în 
Parlament. Considerând aceste afirmaţii ca fiind denigratoare pentru 
postul de televiziune, moderatorul emisiunii a invitat-o pe clarvăză- 
toare să părăsească emisiunea de îndată. Refuzul acesteia de a da 
curs cererii a iscat un scandal monstru în platou, cu înjurături, bleste- 
me etc., lăsându-se la un moment dat și cu câţiva pumni și palme. La 
scandal au participat toţi invitații în emisiune, dar nu și moderatorul, 
care tot timpul a stat deoparte, mulţumit de ratingul în creștere al 
postului. 

La 28 iulie, prin Decizia nr. 123/2019, Consiliul Naţional al Audiovi- 
zualului, organ administrativ autonom format din 9 membri și condus 
de un președinte numit prin decret al Președintelui României, a sanc- 
ţionat postul de televiziune ZEROTV cu retragerea licenţei de emisie 
și suspendarea dreptului de a mai obţine o asemenea licenţă pe o 

perioadă de 1 an, pentru faptele arătate mai sus, care au adus atin- 
gere moralei și liniștii publice, mai ales că au avut loc la o oră cu 
audienţă maximă (21.00). La 18 septembrie 2019, a formulat acţiune 
în contencios administrativ numitul D.A. Konescu, moderatorul emi- 
siunii în cauză și, totodată, acționarul majoritar al SC DDD SRL, deţină- 
toarea postului de televiziune, solicitând anularea deciziei de sancţio- 
nare și daune morale pentru atingeri aduse imaginii postului TV, 
arătând că decizia este ilegală, întrucât: 

(a) potrivit art. 19 din Legea de funcţionare a CNA, acest organ 
administrativ emite hotărâri cu votul secret al majorităţii membrilor 
săi. Prin urmare, cel puţin două motive de nulitate pot fi observate. 
Pe de o parte, denumirea greșită iar, pe de alta, deși decizia a fost 
adoptată cu 4 voturi „pentru” și 4 abţineri (numitul Mitu ltu fiind 
absent), ea nu poartă decât semnătura lui Rodd Ciolanu, președintele 
CNA, deci avem un viciu de semnare, de vreme ce nu toţi cei care au 
votat „pentru” au și semnat-o; în plus, și data de ieșire este greșită; 

(b) pe fond, oricum decizia este ilegală, întrucât, licenţa fiind un 
act legal creator de drepturi, ea nu mai poate fi revocată, trebuind să 
fie menţinută pe întreaga perioadă pentru care a fost acordată. 

Prin întâmpinare, CNA a solicitat respingerea acţiunii, întrucât: 

a) reclamantul nu are calitate procesuală activă de a ataca decizia 
în cauză, căci ea se referă (și, implicit, vatămă) la societatea care 
deţine postul de televiziune, și nu la persoana fizică; prin urmare, 
fiind vorba despre o nulitate relativă, ea nu poate fi invocată de către 
reclamant; 

b) oricum acţiunea este lipsită de interes, întrucât, imediat după 
introducerea acţiunii, președintele semnatar al actului, R.C., a dece- 
dat, deci actul este lipsit de orice efecte juridice. 

Soluţionaţi următoarele probleme juridice: 

(1) Având în vedere petitele acţiunii, cine poate fi chemat în jude- 
cată? 

(2) Analizaţi legalitatea actului atacat, din punctul de vedere al 
formei și procedurii sale de emitere. 

(3) Analizaţi problema revocabilităţii licenţei de emisie TV. 

(4) Ținând cont de viciile de care suferă licenţa în cauză, arătaţi 
care este sancţiunea care ar trebui să i se aplice actului. 


17. Numiţii Igor Știrbu și lurie Carie sunt doi absolvenţi ai Facultăţii 
de Stomatologie a Universităţii (private) Șpilu Haret, promoţia 2007. 
La 20 aprilie 2012, prietenii le-au atras atenţia că, potrivit articolelor 
din presa de scandal din România, diplomele universitare ale acestora 
ar fi fost revocate prin decizii ale rectorului universităţii, numitul 
Halim Ștrudel. Astfel, potrivit reputatului tabloid Can, ambele decizii 
au la bază prevederile art. 47 din Legea nr. 1/2011 a educaţiei naţio- 
nale (potrivit acestuia, „senatul universităţii revocă, la propunerea 
rectorului, diplomele universitare obţinute prin fraudă”), arătân- 
du-se, totodată, că actele în cauză au fost adoptate ca urmare a unui 
raport întocmit de corpul de control al ministrului educaţiei, cer- 
cetării și inovării, potrivit căruia Igor Știrbu ar fi copiat la un examen 
din facultate, iar lurie Carie a obţinut diploma de bacalaureat abia în 
anul Il de facultate, astfel cum i-a permis un regulament al univer- 
sității, în vigoare la data respectivă, declarat ilegal și ulterior abrogat. 
Și, întrucât cei doi aveau domiciliile în Republica Moldova, Universita- 
tea a decis să publice actele de revocare în Monitorul Oficial, pentru 
a le face cunoscute. Cei doi au formulat acţiune în contencios admi- 
nistrativ împotriva Ministerului Educaţiei, Cercetării și Inovării, res- 
pectiv a Universităţii, solicitând anularea actelor de revocare, care, în 
opinia celor doi, suferă de anumite vicii de nelegalitate: 

(a) Rectorul actual nu avea competenţa să revoce cele două diplo- 
me, întrucât acesta a fost ales numai la 1 ianuarie 2012, deci nu el 
le-a emis. 

(b) Potrivit prevederilor Legii nr. 1/2011, rectorul emite dispoziţii. 

(c) Chiar dacă admitem că cele două diplome ar fi afectate de un 
viciu de nelegalitate, acesta nu este atât de grav încât să atragă nuli- 
tatea absolută a acestora; or, nulitatea relativă s-a prescris deja, tre- 
când mai mult de 3 ani de la emiterea actelor. 

(d) Oricum cele două diplome nu mai puteau fi revocate, întrucât 
ele au intrat în circuitul civil odată cu exercitarea profesiei de medic 
stomatolog de către titularii acestora, începând cu anul 2007, deci 
actele de revocare au încălcat prevederile art. 1 alin. (6) din Legea 
nr. 554/2004 a contenciosului administrativ. 

Prin întâmpinare, universitatea a solicitat respingerea acţiunii ca 
inadmisibilă, întrucât, fiind vorba despre o universitate privată, ori- 
cum nu poate sta în judecată în contencios administrativ, actele sale 
nefiind veritabile acte administrative. Răspundeţi la următoarele 
întrebări: 

(a) Cine poate avea (în abstract) calitate procesuală pasivă în 
speţă? 

(b) Analizaţi legalitatea actelor de revocare ţinând cont de toate 
datele din speţă. 

(c) De când intră în vigoare actele de revocare? 

(d) Comentaţi susținerea universităţii cu privire la admisibilitatea 
acţiunii. 

(e) Analizaţi aplicabilitatea art. 146 din Legea nr. 1/2011 la diplo- 
mele universitare emise înainte de intrarea în vigoare a acestei legi. 
(Articolul 146: „Rectorul poate anula, cu aprobarea senatului uni- 
versitar, un certificat sau o diplomă de studii atunci când se dove- 

dește că s-a obţinut prin mijloace frauduloase sau prin încălcarea 
prevederilor Codului de etică și deontologie universitară.”). 


18. Numitul Compilat din Pont, de profesie medic veterinar, a 
obţinut în anul 2003 titlul de doctor în zootehnie, susținând teza cu 
titlul „Furajarea corectă la vaci”, primind și cea mai înaltă distincţie, 
„Gluma cum laudae”. În 2012, după ce este desemnat primar într-o 
comună de munte, în presă apar articole potrivit cărora lucrarea sa 
este copiată în proporţie de 30% dintr-o teză anterioară, semnată 
N. Ciurdaru-Văcăroiu, cu titlul „Despre vaci cu accente pe tauri”, 
căreia i se acordase, în anul 1996, distincţia „Numa cum laudae”. Po- 
trivit reglementării existente în 15 iulie 2012 (cuprinse în Legea 
educației naţionale nr. 1/2011), orice abatere de la normele de etică 
și deontologie profesională (între care se înscrie și plagiatul) se 
constată și se sancţionează de către Comisia Superioară de Etică, 
Onoare și Verticalitate (CSEOV), organ administrativ aflat în subor- 
dinea Ministerului Educaţiei, Cercetării, Tineretului și Sportului, 
format din 23 de membri, din toate domeniile de specialitate ale 
învățământului, funcţiile trebuind să fie distribuite în mod uniform. La 
capitolul dedicat învățământului superior, subcapitolul „Doctoratul”, 
s-a stabilit că toate tipurile de fraude legate de tezele de doctorat se 
constată și se sancţionează de către Comisia Superioară de Doctorate 
Cinstite și Corecte (CSDCC), din subordinea aceluiași minister. La 1 
iulie 2012, N. Ciurdaru-Văcăroiu formulează o cerere către CSDCC de 
sancţionare a lui C.P. cu retragerea titlului de doctor pentru motiv de 
plagiat. 

Ipoteza |: La 15 iulie, ora 9.00, CSDCC începe deliberarea. La ora 
10.00 se publică în Monitorul Oficial o hotărâre de Guvern (H.G. 
nr. 1313/2012) prin care CSDCC este desființată, toate atribuţiile sale 
fiind preluate de către CSEOV. De asemenea, potrivit aceleiași hotă- 


118 DREPT ADMINISTRATIV 


râri, această din urmă comisie își sporește numărul la 45 de membri, 
celor 23 deja existenți adăugându-li-se încă 22 de medici veterinari. 

(a) Analizaţi legalitatea H.G. nr. 1313/2012 din toate punctele de 
vedere care ridică probleme. Comisia deliberează în continuare și 
stabilește, la ora 11.30, că a fost plagiat. 

(b) A avut această comisie competenţă, știind că, deliberând cu 
ușile închise, a aflat de hotărâre abia după pronunţarea „verdictului”? 

Ipoteza a II-a: CSDCC respinge cererea petentului considerând că 
nu este competentă, recomandând acestuia să se adreseze CSEOV. 

(a) Raportat la principiile dreptului administrativ, care dintre cele 
două comisii este competentă să soluţioneze cererea petentului? 

(b) Pe cine trebuie să cheme în instanţă petentul pentru a obține 
pe cale jurisdicțională satisfacerea pretenţiei sale? Explicaţi pe scurt. 

(c) Știind că diploma de doctor a fost emisă de Universitatea de 
Vaci și alte Rumegătoare din Miticești, fiind ulterior confirmată (sub 
aspectul legalităţii procedurii) de către CSDCC, arătaţi și explicați cum 
se revocă o asemenea diplomă în lipsa unei prevederi legale exprese. 


19. La 18 februarie 2015, Consiliul general al Asociaţiei Vânătorilor 
și Pescarilor din România a stabilit prin Hotărârea nr. 255/2015 că, 
timp de un an calendaristic, începând cu 1 mai 2015, nu se vor mai 
emite permise de vânătoare sau de pescuit, raportat la faptul că, 
oricum sunt foarte mulţi vânători și pescari care au acest drept, în 
vreme ce fondul cinegetic, respectiv cel piscicol sunt, la acest 
moment, deficitare. Consiliul este format din 25 de membri și este 
condus de un președinte (care, potrivit regulamentului, emite și 
permisele de vânătoare și pescuit) și un vicepreședinte. 

La 15 mai 2015, numitul Barbaru K. Conan formulează acţiune în 
contencios administrativ solicitând anularea Hotărârii nr. 255/2015, 
obligarea autorităţii la emiterea pe numele său a unui permis de 
pescuit și daune materiale de 1000 de lei, reprezentând contra- 

valoarea peștilor pe care nu îi va prinde, întrucât nu are permis, 
arătând următoarele: 

(a) Hotărârea este ilegală pentru că a fost semnată numai de vice- 
președinte, nu de toţi ce 12 membri care au votat „pentru”, în con- 
diţiile în care președintele a lipsit, dar nu i-a delegat vicepreședintelui 
atribuţiile sale, iar ceilalți membri s-au abținut de la vot. Prin urmare, 
avem un viciu de competenţă și unul de formă, legat de semnătură; 

(b) Oricum hotărârea nu ar fi trebuit să i se aplice, întrucât el a mai 
avut permis de pescuit cu câţiva ani în urmă, care i-a expirat însă 
după un an, așa că cererea pe care a formulat-o el la 12 martie tre- 
buia să fie soluţionată favorabil, iar nu negativ de către vicepre- 
ședinte. 

Prin întâmpinare, autoritatea pârâtă a susţinut că acţiunea trebuie 
respinsă ca inadmisibilă, întrucât actul atacat nu este un act adminis- 
trativ, acesta fiind emis de o asociaţie privată. Răspundeţi la urmă- 
toarele întrebări: 

(i) Hotărârea nr. 255/2015 este un act administrativ pur și simplu 
sau afectat de modalităţi? Explicaţi. 

(ii) Cine are calitate procesuală pasivă în speţă raportat la petitele 
acţiunii? 

(iii) Analizaţi legalitatea Hotărârii nr. 255/2015, raportat la datele 
care există în speţă. 

(iv) Puteţi să vă imaginaţi două situaţii juridice diferite în care un 
permis de vânătoare, legal emis, poate fi revocat? 


20. La 10 iunie 2020, reclamantul P.P. a chemat în judecată Con- 
siliul judeţean Satu-Mare, reprezentat prin președintele acestuia, 
solicitând anularea unei autorizaţii semnate de acesta din urmă, 
precum și despăgubiri de 10.000 de lei pentru stresul produs de ideea 
că lângă proprietatea sa personală s-ar putea construi un crematoriu 
de animale (obiectul autorizaţiei). Pârâtul a invocat, pe de o parte, 

excepţia lipsei calității sale procesuale pasive, arătând că, neavând 
patrimoniu, nu poate fi obligat la plata despăgubirilor iar, pe de alta, 
că autorizaţia în cauză a fost emisă în baza HCJ nr. 666/2020, prin 
care s-a stabilit că pe parcela imediat învecinată reclamantului 
urmează a se edifica un asemenea obiectiv, după scoaterea la licitaţie 
publică. Or, de vreme ce hotărârea nu a fost atacată de reclamant în 
contencios administrativ, ea se bucură de prezumția de legalitate, 
prin urmare, din acest punct de vedere, și autorizaţia subsecventă e 
legală. Reclamantul, în apărare, invocă prevederile art. 173 alin. (3) 
lit. a) și alin. (4) lit. a) și b) C.adm,, din care rezultă că acest organ 
administrativ dispune atât de buget, cât și de bunuri, arătând, deci, 
că pârâtul are calitate procesuală pasivă, putând fi pârât în speţă. Pe 
de altă parte, având în vedere populaţia judeţului (375.000 de locui- 
tori), precum și faptul că, din cei 30 consilieri prezenţi, au votat hotă- 
rârea doar 20, printre care și numitul V.T. Rinaru, soțul beneficiarului 
hotărârii și al autorizaţiei, așadar, raportat la gravitatea acestor vicii 
cele două acte administrative trebuie să fie considerate inexistente. 

(a) Analizaţi problema calităţii procesuale pasive în speţă, stabilind 
cine trebuie și cine nu poate fi chemat în judecată, raportat la cererile 
formulate de reclamant; 

(b) Analizaţi legalitatea celor două acte administrative raportat la 
datele din speţă și la susţinerile părţilor, precum și eventualele sanc- 
ţiuni aplicabile; 

(c) Presupunând că vătămarea reclamantului e una reală, arătaţi 
dacă și cum e revocabilă autorizația din speţă. 


C. Doctrină suplimentară 


ION BRAD, „Caracteristicile juridice specifice ale actului adminis- 
trativ de revocare”, în SUBB, nr. 2/2007. 

Tema l. Suspendarea, abrogarea, anularea 
actelor administrative. Raporturile acestor noţiuni cu 
revocarea actelor administrative 


A. Teoria. Fundamentele legale 


1. Suspendarea actelor administrative este o stare tranzitorie inci- 
dentă în aplicarea unui act administrativ, o așa-numită „revocare 
parțială” cu efecte temporare, limitate cronologic între momentul 
emiterii deciziei de suspendare și a celei de repunere în vigoare ori de 
revocare definitivă, după caz. Cauza suspendării este reprezentată de 
dubiul care planează asupra legalităţii/oportunităţii actului. 

În funcţie de autoritatea care poate dispune suspendarea unui act 
administrativ, aceasta poate fi (a) administrativă (art. 66 din Legea 
nr. 24/2000), (b) judiciară (art. 14-15 din Legea nr. 554/2004), (c) 
legală (de drept) [art. 3 alin. (3) din Legea nr. 554/2004, art. 32 alin 
(3) din O.G. nr. 2/2001]. 


2. Abrogarea actelor administrative reprezintă o specie a revocării 
care operează cu privire la actele normative, cu efecte pentru viitor, 
de principiu pentru considerente de inoportunitate survenită. 


3. Anularea actelor administrative reprezintă o operaţiune juris- 
dicțională. Actul de anulare este o hotărâre judecătorească ale căror 
efecte se vor produce ex tunc în cazul actelor individuale, respectiv ex 
nunc în cazul actelor normative. Cauza pronunțării unei asemenea 
hotărâri judecătorești de anulare o constituie întotdeauna i/egalita- 
tea actului la momentul emiterii sale. Sancţiunile actelor administra- 

tive nelegale: În dreptul administrativ există un singur tip de nulitate 
instituită, în primul rând, pentru a apăra un interes public, putând fi 
invocată de orice persoană interesată. Nulitatea actelor administra- 
tive se aseamănă cu nulitatea absolută a actului juridic civil cu 
deosebirea că nu poate fi invocată decât într-un termen fix stabilit de 
lege. Totuși, ar trebui recunoscută și sancţiunea inexistenţei atunci 
când viciul de legalitate care afectează actul administrativ este atât 
de grav încât nici măcar nu se bucură de o aparenţă de legalitate. 


B. Aplicaţii practice/Verificarea cunoștințelor 


1. Stabiliți o paralelă între revocarea, abrogarea și anularea acte- 
lor administrative. 


2. Analizaţi ipotezele revocării actelor inexistente (a) și a inexis- 
tenţei actelor de revocare (b). 


3. Arătaţi și explicaţi, pe scurt, care este importanţa practică a dis- 
tincției dintre nulitatea și inexistenţa actelor administrative, respectiv 
dintre nulitatea absolută și nulitatea relativă a acestora. 


4. Răspundeţi motivat la următoarele întrebări: 

(a) Care sunt posibilităţile, reale sau aparente, prin care un act 
administrativ să fie salvat de la nulitate? 

(b) Un act administrativ afectat de termen extinctiv, mai are rost 
să fie revocat de organul emitent după ajungerea la termen? 

(c) Un act administrativ executat material mai poate fi abrogat? 

(d) Care este modalitatea prin care își încetează efectele juridice 
un act individual de numire în funcţie? 

(e) O autorizaţie de construire care nu ar mai putea fi revocată 
pentru că beneficiarul, de bună-credinţă fiind, a început deja să edi- 
fice construcția autorizată, poate fi abrogată? 

(f) Un act nul poate fi inexistent? 

(g) Care sunt modalităţile juridice aflate la îndemâna Guvernului 
pentru a determina scoaterea din vigoare, pe orice cale, a unei hotă- 
râri de consiliu local pe care o apreciază ca fiind ilegală /inoportună? 

(h) Este posibil ca o anumită modalitate de ieșire din vigoare a 
unui act administrativ să acţioneze mai înainte ca acest act să intre în 
vigoare? Care ar fi consecința? Exemplificaţi (un exemplu este 
suficient). 

(i) Actele administrative, care se încadrează într-una dintre excep- 
ţiile de la principiul revocabilităţii, pot fi suspendate, abrogate sau 
anulate? 

(j) Care este criteriul după care o anumită condiţie de validitate 
este încadrată în rândul celor a căror lipsă atrage inexistenţa actului 
administrativ astfel emis? Daţi exemple concrete de asemenea acte 
administrative. 


5. Asemănări și deosebiri între: 

(a) un act administrativ suspendat și un act administrativ revocat. 
Cine poate suspenda și cine poate revoca un act administrativ? 
Explicaţi; 

(b) anularea și revocarea actelor administrative. Poate fi un ase- 
menea act anulat pentru oricare dintre motivele pentru care poate fi 
revocat? 


6. Potrivit art. 106 din Constituţia României, funcţia de membru al 
Guvernului încetează și prin demisie. În acest caz, decretul prezi- 
denţial de numire în funcţie va fi, prin demisia titularului: (a) revocat; 
(b) anulat sau (c) abrogat. Explicaţi pe scurt atât răspunsul corect, cât 
și cele greșite. 

7. Potrivit art. 114 alin. (2) din O.U.G. nr. 195/2002, permisul de 
conducere se anulează în cazul în care titularul acestuia a decedat. 

(a) Arătaţi care este natura juridică a permisului de conducere. 

(b) Comentaţi critic textul de lege de mai sus. 


8. Comentaţi critic: (a) următorul anunţ de la mica publicitate, din 
punctul de vedere al terminologiei juridice utilizate în dreptul admi- 
nistrativ: „Pierdut permis de conducere seria (...) nr. (...), pe numele 
Dorel. îl declar nul”; (b) următorul text: „Este de reţinut că abrogarea 
unui act administrativ normativ, după declanșarea controlului judecă- 
toresc de legalitate, nu lipsește de obiect acţiunea în contencios 
administrativ, pentru că legalitatea actului se cenzurează în raport cu 
prevederile legale în vigoare la data emiterii sau adoptării lui” 
(1.C.C.]., Dec. nr. 3324/2007); (c) următoarea prevedere existentă în 
conţinutul unei autorizaţii de demolare: „În cazul în care construcţia 
insalubră nu va fi desfiinţată în termen de 1 an de la comunicarea 
autorizaţiei, aceasta se consideră abrogată”. 


9. Daţi câte un exemplu de viciu de formă, respectiv de procedură, 
esenţiale in abstracto, dar care pot fi confirmate, arătând totodată și 
modalitatea concretă în care se face confirmarea. 


10. Daţi 5 exemple de vicii de nelegalitate a actelor administrative 
care atrag o altă sancţiune/consecinţă juridică decât nulitatea. Expli- 
cați pe scurt. 


11. La data de 15 mai 2001, prin Decizia nr. 2143/2001, primarul 
municipiului Cluj-Napoca, dl Gh. Primar a dispus restituirea în natură 
a imobilului situat în Cluj-Napoca, str. Amăgirii nr. 13, dlui Blăniță 
Gigel, în temeiul Legii nr. 10/2001. Ulterior însă, în cursul lunii sep- 
tembrie 2002, această lege a fost modificată printr-o alta care sta- 
bilea un criteriu în plus pentru restituirea în natură, criteriu pe care 

beneficiarul actului nu îl îndeplinea. În cursul lunii mai 2003, printr-o 
hotărâre de Guvern s-a reglementat și această situaţie neclară, în 
sensul că cei care au primit deja imobile în natură, deși nu îndepli- 
neau criteriul în cauză, vor restitui imobilul primit. În consecinţă, la 10 
octombrie 2003, primarul îl somează pe Blăniţă Gigel să părăsească 
imobilul, arătând că, practic, prin hotărârea de Guvern respectivă a 
fost abrogată (sau revocată) Decizia nr. 2143/2001. 

Comentaţi susţinerile primarului. Poate fi hotărârea respectivă 
abrogată prin modificarea legii? Dar revocată? Este legală hotărârea 
de Guvern din speţă? 


12. La data de 25 iulie 2019 Consiliul local al Comunei Ceru Gurii 
(9.999 de locuitori) a stabilit, prin HCL nr. 23/2019, că fapta locuito- 
rilor comunei de a suna abuziv la 1122 (varianta locală a numărului 
național 112) reprezintă infracţiune și se sancţionează cu amendă 
penală de la 10.000 la 12.000 de lei, sumele urmând a se face venit la 
bugetul local. La ședință au fost prezenţi 8 consilieri din care numitul 
T.L. Fonistu a declarat că se abţine de la deliberări și de la vot întrucât 
el este cel care răspunde la telefonul local, deci ar putea avea un 
interes, motiv pentru care a și părăsit sala. La 1 septembrie, numitul 
E.U. Picasso, cu domiciliul în comună, a sunat la 1122 deoarece nu își 
găsea autoturismul în parcarea târgului din Comuna vecină — Buricu 
Pământului; prin urmare, a fost sancţionat cu amendă maximă. În 
consecinţă, pentru a avea succes în litigiul contravenţional, a chemat 
în judecată consiliul local, solicitând instanţei de contencios adminis- 
trativ anularea HCL nr. 23/2019 și despăgubiri (amenda achitată 
benevol) arătând că: 

(a) Consiliul local nu are competenţa materială de a reglementa o 
asemenea contravenţie pentru că art. 129 C. adm. nu prevede aceas- 
tă atribuţie în mod expres; 

(b) S-a încălcat și competenţa teritorială a emitentului de vreme 
ce fapta a fost săvârșită pe raza comunei vecine; 

(c) Hotărârea nu a fost adoptată cu majoritatea absolută, așa cum 
prevede legea; 

(d) Președintele de ședință a refuzat să o semneze; motiv pentru 
care în locul acestuia a semnat-o consilierul D.O. Relu. Pârâtul se 
apără arătând că hotărârea este legală de vreme ce a primit avizul de 
legalitate al secretarului; în plus, cum nu se încadrează în nicio 
situaţie de excepţie, hotărârea trebuia adoptată cu majoritate simplă, 
îndeplinită în speţă. 


Răspundeţi la următoarele întrebări: 

(a) Cine are calitate pasivă în speţă? 

(b) Analizaţi legalitatea HCL nr. 23/2019 din toate punctele de 
vedere; 

(c) Analizaţi problema revocabilităţii aceluiași act administrativ; 

(d) Daţi soluţia și motivarea. 


C. Doctrină suplimentară 


ANTON TRĂILESCU, „Unele consideraţii referitoare la necesitatea 
unei mai stricte delimitări a nulităţilor în dreptul administrativ”, în 
Dreptul, nr. 12/2001; 

ANA ROZALIA LAZĂR, „Consideraţii privind nulitatea și inexistența 
actului administrativ”, în RDP, nr. 1/2002. 

Tema II. Ieșirea din vigoare a actelor 
administrative printr-un fapt juridic extinctiv 


A. Teoria. Fundamentele legale 


1. Executarea actelor administrative presupune realizarea ma- 
terială a conţinutului lor. Domeniul de aplicare: executarea nu este 
posibilă decât în cazul actelor administrativ individuale cu conținut 
epuizabil. Aceasta deoarece actele normative se aplică, iar actele 
individuale nu toate sunt susceptibile de executare materială. 


2. Ajungerea la termen reprezintă acea situaţie în care actul admi- 
nistrativ își încetează efectele ca urmare a împlinirii termenului pen- 
tru care a fost emis. Domeniul de aplicare: actele afectate de termen 
extinctiv. 


3. Caducitatea presupune încetarea pentru viitor a efectelor 
juridice ale unui act administrativ ca urmare a dispariţiei unuia dintre 
elementele sale esenţiale. Domeniul de aplicare: poate afecta orice 
act administrativ. 


4. Prescripția este o cauză extinctivă care are ca și consecinţă pier- 
derea dreptului material la acţiune, respectiv a dreptului de a cere 
executare silită sau de a executa silit ca urmare a scurgerii timpului. 
Domeniul de aplicare: (a) în materie fiscală — decizia de impunere; (b) 
în materie contravenţională — procesul-verbal de constatare a contra- 
venţiei și de aplicare a sancţiunii contravenţionale; (c) actele adminis- 
trative care recunosc în favoarea particularului un drept supus 
prescripției extinctive. 

B. Aplicaţii practice/Verificarea cunoștințelor 


1. Răspundeţi motivat la următoarele întrebări: 

(a) Este posibilă întreruperea sau suspendarea prescripţiei în drep- 
tul public? 

(b) Un act administrativ devenit caduc mai are sens să fie revocat 
de către organul emitent? 

(c) Care sunt efectele nedepunerii jurământului asupra (1) vala- 
bilităţii, respectiv (2) eficacităţii unui act administrativ (de numire 
într-o funcţie publică)? 

(d) Care dintre modalităţile actului administrativ (termen suspen- 
siv/extinctiv; condiție suspensivă/extinctivă/rezolutorie; sarcină) pot 
antrena caducitatea actului în cauză? În cazul situaţiilor în care 
aceasta nu este incidentă, arătaţi care sunt consecinţele juridice ale 
acestor modalităţi? 

(e) Este posibil ca un proces-verbal de sancţionare contravenţio- 
nală a lui A. Viteză să cadă, la un moment dat, în desuetudine? 

(f) Este posibil ca un act administrativ (normativ, respectiv indivi- 
dual) să devină caduc la un moment ulterior abrogării sale exprese de 
către organul emitent? 

(g) Ce efecte juridice produce schimbarea ulterioară a legii asupra 
următoarelor acte administrative emise anterior: (i) un proces-verbal 
de contravenţie; (ii) Decizie de acordare a unui premiu de 2.000 euro 
pentru activitatea științifică din ultimii 5 ani, a lui X.R.? 

(h) Este posibil ca un act administrativ să iasă din vigoare mai 
înainte de a intra efectiv în vigoare? 

(i) Ce s-ar putea întâmpla cu un act individual în momentul în care 
a fost abrogat actul normativ în temeiul căruia acesta a fost emis? 


2. Stabiliţi care sunt asemănările și deosebirile esenţiale dintre: 
(a) un act administrativ ilegal și un act administrativ caduc; 

(b) confirmarea unui act administrativ și conversiunea acestuia; 

(c) caducitatea și prescripţia unui act administrativ; 

(d) ajungerea la termen cu prescripţia în materia actelor admi- 
nistrative; 

(e) un act administrativ afectat de un motiv de nulitate și un act 
administrativ afectat de prescripţie. 


3. Stabiliți următoarele: 

(a) trăsătura comună (asemănarea) dintre anularea, revocarea și 
caducitatea actelor administrative; 

(b) asemănarea dintre anulare și revocare, dar care le deosebește 
de caducitate; 

(c) asemănarea dintre abrogare și caducitate, dar care le deose- 
bește de anulare; 

(d) trăsătura care deosebește abrogarea de anulare și caducitate, 
dar care nu face diferenţa între ultimele două. 


4. Comentaţi următoarele afirmaţii: 

(a) „Orice act administrativ își încetează efectele prin prescripţie, 
dar numai dacă este afectat de modalităţi”. 

(b) „În situaţia în care beneficiarul autorizaţiei de construire nu în- 
cepe lucrările în termenul de valabilitate al acesteia, autorizaţia este 
căzută în desuetudine, ca urmare a împlinirii termenului extinctiv”. 

(c) „Demisia unui funcţionar public atrage abrogarea actului admi- 
nistrativ de numire în funcţie”. 

(d) „În situaţia în care un automobilist își pierde un braț în urma 
unui accident de circulaţie, permisul său de conducere este căzut în 
desuetudine”. 

(e) „Intrarea în vigoare a unui act administrativ este întotdeauna 
condiţionată de publicarea sa prealabilă”. 

5. Arătaţi care dintre următoarele situaţii sunt cauze de caducitate 
a actelor administrative. Explicaţi pe scurt: 

(a) decesul beneficiarului, în cazul unui titlu de proprietate emis în 
baza Legii nr. 18/1991; 

(b) declaraţia de renunțare la cetățenia română a titularului, în 
cazul unui permis de conducere eliberat de Poliţia Română; 

(c) lipsa cererii de reînnoire înainte de expirarea termenului, în 
cazul unei autorizaţii de transport de materiale radioactive, emisă pe 
durată de un an; 

(d) neînceperea construcţiei în termen de un an, așa cum pre- 
vedea autorizaţia de construire emisă în favoarea lui X. 


6. Daţi două exemple de acte administrative concrete care să 
poată fi atât revocate în mod legal, cât și caduce. 


7. Daţi câte un exemplu concret, cu scurte explicații, de act admi- 
nistrativ care: (a) nu poate fi supus prescripţiei; (b) nu poate fi 
abrogat prin hotărâre de consiliu judeţean; (c) nu poate fi executat 
material; (d) nu poate intra în vigoare în mod legal la momentul 
publicării sau comunicării sale. 


8. Potrivit art.|l din Legea nr.286/2006 de modificare a Legii 
nr.215/2001 (o reglementare anterioară Codului administrativ), 
„Secretarii comunelor care, la data intrării în vigoare a prezentei legi, 
nu au studii superioare, își pot păstra funcţia publică cu obligaţia ca, 
în termen de 3 ani de la data intrării în vigoare a prezentei legi, să 
absolve o formă de învățământ superior de lungă durată în specia- 
litatea științe juridice sau administraţie publică, sub sancţiunea elibe- 
rării din funcţie”. Ordinul prefectului prin care Gigi Bazatu a fost 
numit în funcţia de secretar al comunei Bogata este: (a) un act pur și 
simplu sau afectat de modalităţi? Explicaţi. (b) caduc sau abrogat la 3 
ani după intrarea în vigoare a noii legi? Explicaţi. 

9. Un act administrativ normativ emis în materie contravenţională, 
prin care limitele amenzii se reduc la jumătate (faţă de reglemen- 
tarea anterioară) a fost adoptat la 1 martie 2019 și publicat la 5 mar- 
tie 2019. Se poate afirma despre acesta că, raportat la prevederile 
Constituţiei, a fost în vigoare și la 1 februarie 2019, fiind aplicabil 
tuturor contravenţiilor săvârșite în acea zi? Explicaţi pe scurt. 


10. Arătaţi care este cauza caducităţii unui act administrativ și daţi 
câte un exemplu (diferit în fiecare situație, din perspectiva cauzei 
concrete) de caducitate: (a) a unei autorizaţii; (b) a unui act de nu- 
mire în funcţie; (c) a unui proces-verbal de contravenţie. 


C. Doctrină suplimentară 


ANTON TRĂILESCU, „Câteva consideraţii în legătură cu ineficiența 
actelor administrative de autoritate”, în Dreptul, nr. 1/2000; 

OVIDIU PODARU, „Analiza unei posibile drame: capitularea dreptului 
în faţa faptului împlinit. Realizarea materială a actului administrativ — 
cauză de inadmisibilitate a acţiunii în contencios administrativ?”, în 
CJ, nr. 11/2008, respectiv nr. 12/2008. 


Tema III. Aplicaţii practice recapitulative 


1. Direcţia de Muncă și Protecţie Socială, în urma solicitării unei 
persoane fizice A. Mărâtu, emite în beneficiul acesteia un act admi- 
nistrativ. Ministerul Muncii și Protecţiei Sociale, considerând că actul 
este ilegal, îl atacă în instanţa de contencios. Direcţia Muncii și Pro- 
tecţiei Sociale, printr-o adresă, comunică ministerului că, întrucât 
A. Mărâtua renunţat la dreptul conferit de act, acest act este 
ineficace și, prin urmare, acţiunea ministerului este lipsită de interes. 

(a) Este adevărat că, prin renunţarea de către particular la bene- 
ficiul conferit prin actul administrativ, acesta devine ineficace? Ce 
situaţie de ineficacitate poate fi pusă în discuţie? 

(b) Mai are sens continuarea litigiului de contencios în situaţia din 
speţă? 


2. Numitul Argintar Alendelon Spartacus s-a adresat instanţei de 
contencios administrativ, chemând în judecată Instituţia Primarului 
municipiului Cluj-Napoca și pe primarul E.B., ca persoană fizică, 
solicitând: 

(i) obligarea acestora să-i încheie căsătoria cu numita Aurar Van- 
dana Esmeralda, prietena sa; și 

(ii) plata a 1 milion de euro daune materiale și morale pentru 
prejudiciul pe care l-a suferit, prin aceea că pârâtul nu a vrut să le 
încheie căsătoria la data fixată. În apărare, pârâţii arată că: 

a) atribuţia a fost delegată numitului Gicu Tâmpu, funcţionar din 
primărie, prin urmare, decizia de refuz de a încheia căsătoria îi apar- 
ţine acestuia; în consecinţă, cum primarul nu o mai poate exercita, 
nici nu poate fi chemat în judecată; 

b) refuzul se datorează chiar conduitei reclamantului care, în mo- 
mentul în care a fost întrebat dacă este de acord să se căsătorească, 
a răspuns „Yes-Da-lgen-Oui-Si-Jawoh!”, prin urmare, nu a respectat 
solemnitatea momentului. 

Analizaţi problemele din speţă. Acţiunea reclamantului a fost în- 
dreptată corect împotriva pârâţilor respectivi? Comportarea recla- 
mantului din momentul oficierii ceremoniei are importanţă în speță? 


3. Potrivit art. 58 din Regulamentul de funcţionare a Facultăţii de 
Drept din cadrul Universităţii Babeș-Bolyai din Cluj-Napoca, „Fiecare 
titular de curs va stabili un regulament de examinare la propria 
materie, pe care îl va supune spre aprobare Consiliului Profesoral al 

facultăţii” [alin. (1)]; „După aprobare, regulamentele vor fi afișate pe 
pagina internet a facultăţii, în termen de maximum o lună de la înce- 
perea semestrului” [alin. (2)]; „Din acest moment, orice modificare a 
regulamentelor de examen, în cursul semestrului, sunt permise 
numai dacă sunt mai favorabile pentru studenți” [alin. (3)]. 

La 15 februarie 2009, titularul cursului de drept administrativ, 
anul |, seria a l|l-a afișează pe pagina de internet a facultăţii (după 
aprobarea sa de către consiliu), Regulamentul de examen la această 
disciplină stabilind, printre altele (art. 5) că nota finală la această 
disciplină se compune din punctajul obținut la testul teoretic, la care 
se adaugă punctajul obţinut la speță, un punct din oficiu, plus, acolo 
unde este cazul, până la un punct — notarea activităţii de la seminar. 
În plus însă, punctajul de la speţă va fi adiţionat celui obţinut la teorie 
numai în cazul studenţilor care au obţinut jumătate din punctajul 
total acordat pentru teorie (de exemplu, din 4 puncte maxim a fi 
obținute, lucrarea teoretică este de cel puţin două puncte). 

La 23 mai, la penultimul curs de drept administrativ, titularul 
cursului lansează o provocare anunțând că, pe lângă punctajele deja 
anunţate, va acorda un bonus de maximum 3 puncte studenţilor 
care, în termen de o săptămână, vor răspunde în scris la o întrebare 
(destul de dificilă). La 30 mai, la ultimul curs de drept administrativ, 
după depunerea a cca.20 de răspunsuri scrise, titularul cursului 
punctează cu 0,5 p., respectiv 1,5 p., trei lucrări, dintre care una 
nesemnată, și face totuși precizarea că aceste punctaje se vor acorda 
numai dacă studenții în cauză au îndeplinit punctajul minim (de 50 %) 
la teorie. 

La 12 iunie 2009 formulează acţiune în contencios administrativ 
A.V., N.S., |.R. și Gigel Blăniță, solicitând instanţei următoarele: 

(a) A.V. solicită anularea modificării regulamentului din data de 
30 mai, ca fiind contrară regulamentului facultăţii. În esenţă, susţine 

că, întrucât prin modificarea din 23 mai, studenţii au obținut un drept 
(modificare favorabilă), prin aceea din 30 mai există riscul pierderii 
acestuia (mai ales pentru sine, care a obţinut un bonus de 1,5 p.); în 
consecinţă, ultima modificare trebuie anulată; 

(b) N.S. solicită obligarea titularului de curs la acordarea puncta- 
jului suplimentar de 0,5 p. Arată astfel că, deși a omis să-și scrie nu- 
mele pe o lucrare (din cele 3) punctată cu 0,5 p., poate dovedi că îi 
aparține, printr-o expertiză grafică (a scrisului); 

(c) I.R. solicită obligarea titularului la modificarea punctajului 
obținut suplimentar de la 0,5 p. la minim 2 p., arătând că punctarea 
propriei lucrări s-a făcut cu exces de putere: este astfel anormal și 
disproporționat (eroare manifestă în apreciere) ca lucrarea proprie, 
care are cca.o pagină (30 de rânduri) să fie punctată cu 0,5 p., în 
vreme ce A.V. a obținut 1,5 puncte cu numai 10 rânduri. 

(d) Gigel Blăniţă solicită obligarea titularului la acordarea puncta- 
jului maxim de 3 puncte, cu următoarea motivare: el nu a fost 
prezent la penultimul curs, prin urmare nu a avut de unde să cu- 
noască modificarea (favorabilă) a regulamentului de examen (care nu 
a fost publicată pe site-un internet al facultăţii). În consecinţă, văzând 
întrebarea, precum și răspunsul corect, și cunoscându-și aptitudinile 
deosebite, el apreciază că ar fi putut răspunde perfect la întrebare; 
însă, cum a fost lipsit de această șansă prin atitudinea cadrului 
didactic care l-a pus într-o poziţie de inferioritate față de colegii 
prezenţi, apreciază că singura modalitate de acoperire a prejudiciului 
suferit este acordarea celor trei puncte în plus. 

Toţi cei 4 reclamanțţi au solicitat, în plus, și daune morale pentru 
stresul la care au fost supuși. 


Răspundeţi la următoarele întrebări: 
(i) Încadraţi Regulamentul de examen într-una dintre următoarele 
categorii: (1) act simplu/complex; (2) act normativ/individual; (3) act 

care creează un avantaj/impune o sarcină. Explicaţi pe scurt alegerea 
făcută. 

(ii) Ținând cont de obiectul (pretenţiile) acţiunilor celor patru 
reclamanţi, pe cine trebuie să cheme aceștia în judecată? Dar cineva 
care ar dori anularea Regulamentului de examen la drept admi- 
nistrativ? 

(iii) Analizaţi legalitatea celor două modificări ale Regulamentului 
de examen la drept administrativ. 

(iv) Raportat la cele stabilite la punctul anterior (c), precum și la 
susținerile celor patru reclamanţi (în măsura în care le apreciaţi ca 
fiind pertinente), stabiliți dacă cele 4 acţiuni în contencios adminis- 
trativ vor fi admise sau respinse. 


4. La 21 martie 2020, dorind ca pășunea comunală a comunei 
Bătrâna (2.183 de locuitori, din care 1245 cu drept de vot) să fie par- 
celată în loturi de 250 mp care să fie vândute la prețuri foarte reduse 
tinerilor sub 30 de ani, pentru ca aceștia să își construiască câte o 
casă unde să își stabilească domiciliul, consilierul local Gigi Matu- 
salem a iniţiat un proiect de hotărâre în acest sens.La 5 aprilie se 
solicită raportul Compartimentului Administrarea Bunurilor din 
Patrimoniul Comunei, respectiv avizul Comisiei juridice din cadrul 
consiliului local. După ce, la 1 mai sosește cel de-al doilea înscris, 
favorabil, la 7 mai, în ședința ordinară a consiliului local, Hotărârea 
nr. 28/2020 este adoptată cu votul a 6 consilieri din cei 7 prezenţi. 

La 1 iunie, numitul P.N. Sionaru formulează acțiune în contencios 
administrativ solicitând anularea hotărârii și daune materiale și 
morale arătând că este proprietarul unei vaci care îi asigură mijloa- 
cele de subzistență, dar care, dată fiind situaţia, nu mai are de unde 
să pască iarbă. În consecinţă, invocă următoarele motive de nulitate 
ale hotărării: 

(a) se încalcă competenţa primarului în a propune asemenea hotă- 
râri, consilierul local în cauză neavând o asemenea prerogativă; 

(b) lipsește raportul Compartimentului Administrarea Bunurilor 
din Patrimoniul Comunei; 

(c) la vota participat și numitul Adrian Paul (din clanul Mecla Udă) 
care are un interes personal în adoptarea hotărârii, întrucât are un fiu 
sub 30 de ani care, se zvonește, dorește să participe la licitaţie. 

Răspundeţi la următoarele întrebări: 

(a) Stabiliți natura juridică a Hotărârii nr. 28/2020, așa cum a fost 
ea adoptată: act simplu sau complex; act normativ sau individual; 

(b) Cine are calitate procesuală pasivă în această acţiune? 

(c) Analizaţi legalitatea actului atacat din toate perspectivele, 
raportat la datele oferite mai sus; 

(d) Analizaţi revocabilitatea HCL nr. 28/2020; 

(e) Daţi soluţia și motivarea acţiunii. 


5. La 1 iunie 2020, având în vedere ploile abundente, precum și 
prognozele nefavorabile, Consiliul local Cluj-Napoca (un municipiu cu 
325.000 de locuitori) prin HCL nr. 216/2020 a stabilit, cu votul a 20 de 
consilieri din cei 25 prezenţi, care sunt măsurile principale care 
trebuie luate în această situaţie de urgenţă: (a) darea în folosință 
gratuită a tuturor terenurilor aparţinând municipiului, pe o perioadă 
de o lună, și care sunt disponibile, către 1.S.U., pentru a fi folosite în 
combaterea dezastrelor naturale și (b) obligarea tuturor proprieta- 
rilor de clădiri izolate, mai înalte de 10 m, să achiziţioneze paratrăs- 
nete omologate, obligatoriu de la SC Trăzniţi în NATO SRL. Totodată, 
prin aceeași HCL nr. 216/2020, primarul municipiului este împuterni- 
cit de consiliu să emită autorizaţii de construire pentru aceste para- 
trăsnete. Împotriva unei asemenea autorizaţii, emisă de viceprimar 
pe perioada cât primarul era în vizită de lucru în Venezuela, numitul 
Anti Fokk formulează acţiune în contencios administrativ solicitând 

anularea ei și despăgubiri — 1.000 de lei, căci vecinul i-a distrus o 
parte din grădină când a realizat împământarea. 


Răspundeţi al următoarele întrebări: 

(a) Pe cine trebuie să cheme reclamantul în judecată? 

(b) HCL nr. 216/2020 este un act normativ sau individual? 

(c) Ce fel de tipuri de transfer de competenţă avem în speță? 

(d) Analizaţi legalitatea HCL nr. 216/2016 din toate punctele de 
vedere. 


6. La 28 martie 2020 Consiliul local al comunei Lungești (localitate 
cu 5.532 de locuitori dintre care 3.657 au drept de vot) a stabilit prin 
HCL nr. 126/2020 că se suspendă procedura de emitere, de către 
primar, a celor 10 autorizaţii taxi care ar mai fi trebuit emise în 
comună, până la adoptarea, de către același consiliu, a regulamen- 
tului de emitere a acestora. Totodată a dispus revocarea celor două 
autorizaţii deja emise de viceprimarul comunei cu trei zile înainte, 
într-o perioadă în care primarul a fost spitalizat ca urmare a fractu- 
rării septului nazal în barul din comună, pe același motiv al lipsei 
Regulamentului. La 17 mai 2020, X și Y formulează acţiune în con- 
tencios administrativ împotriva primarului și consiliului local, solici- 
tând anularea HCL nr. 126/2020, adoptată cu votul a 6 consilieri din 
cei 7 prezenţi, precum și daune în cuantum de 170 de lei/zi constând 
în profitul pe care l-ar fi obţinut din activitatea de taximetrie în 
perioada dintre revocarea autorizaţiilor și anularea acestui act de 
revocare. Arată totodată că există un regulament de taximetrie, 
aprobat prin HCL nr. 345/2004. Prin întâmpinare, Consiliul local arată 
că această hotărâre nu mai este în vigoare întrucât a căzut în 
desuetudine ca urmare a împlinirii termenului de prescripţie de 3 ani, 
căci după anul 2013 nu a mai fost emisă nicio autorizaţie în baza 
acestui regulament. Răspundeţi la următoarele întrebări: 

(a) Ce fel de delegare există în speță? Pe cine trebuie să cheme 
reclamanţii în judecată? 

(b) Analizaţi legalitatea actelor atacate din perspectiva condiţiilor 
de valabilitate care ridică probleme în speţă, comentând totodată 
susţinerile consiliului local cu privire la ieșirea din vigoare a HCL 
nr. 345/2004. 

(c) Analizaţi revocabilitatea HCL nr. 126/2020. 

(d) Daţi soluția și motivarea acţiunii. 


ANEXA NR.1 


Legea nr. 47 din 7 iulie 1994 


privind serviciile din subordinea 
Preşedintelui României, republicatălii 


Art. 1 

(1) Pentru exercitarea de către Președintele României a prero- 
gativelor care îi sunt stabilite prin Constituţia României și alte legi se 
organizează și funcționează Administraţia prezidenţială, instituţie 
publică cu personalitate juridică, cu sediul în municipiul București, 
Palatul Cotroceni. 

(2) În sensul prezentei legi, prin Administraţia prezidenţială se 
înţelege serviciile publice aflate la dispoziţia Președintelui României, 
pentru îndeplinirea atribuţiilor sale. 


Art. 2 

Compartimentele din structura Administraţiei prezidenţiale, orga- 
nizarea, funcţionarea și atribuţiile acestora se stabilesc prin regu- 
lamentul de organizare și funcţionare. Numărul maxim de posturi, 
structura organizatorică, precum și regulamentul de organizare și 
funcționare ale Administraţiei prezidenţiale se aprobă de Președin- 
tele României. 


Art. 3 

(1) Funcţiile de conducere specifice din cadrul Administraţiei 
prezidenţiale sunt următoarele: consilier prezidenţial, cu rang de 
ministru, și consilier de stat, cu rang de secretar de stat. 


1] Republicată în M. Of. nr. 372 din 18 mai 2017. 

(2) Consilierul prezidenţial pentru apărare și siguranță naţională 
este membru în Consiliul Suprem de Apărare a Ţării. 

(3) Ordonatorul principal de credite al Administraţiei prezidenţiale 
este desemnat de Președintele României în condiţiile legii. 


Art. 4 

(1) Numirea sau eliberarea din funcţie a consilierilor prezidenţiali 
se face de către Președintele României. 

(2) Numirea sau eliberarea din celelalte funcţii ale Administraţiei 
prezidenţiale se face potrivit regulamentului prevăzut la art. 2. 


Art. 5 

(1) Personalul Administraţiei prezidenţiale este alcătuit din per- 
soane detașate, la cererea Președintelui României, din ministere și 
alte autorități publice, precum și din persoane încadrate direct pe 
funcţiile sau posturile pe care urmează să le îndeplinească. 

(2) Personalul prevăzut la alin. (1) poate fi încadrat numai pe baza 
încrederii acordate de Președintele României și cu condiția semnării 
unui angajament de loialitate stabilit prin regulamentul prevăzut la 
art. 2. Retragerea încrederii are ca efect revocarea încadrării, precum 
și încetarea detașării, eliberarea sau destituirea din funcţie ori des- 
facerea contractului de muncă, după caz. 

(3) Încadrarea, eliberarea/destituirea din funcţie ori desfacerea 
contractului individual de muncă, precum și detașarea în și din cadrul 
Administraţiei prezidenţiale se fac prin ordin al ordonatorului princi- 
pal de credite, cu respectarea prevederilor alin. (1). Perioada de înca- 
drare în Administraţia prezidenţială se consideră vechime în spe- 
cialitate dacă atribuţiile sunt conforme cu studiile deţinute sau cu 
funcția din care persoana este detașată. 

(4) Prevederile alin. (1) și (2) se aplică în mod corespunzător și 
personalului de ordine și pază afectat Administraţiei prezidenţiale. 

Art. 6 

Administraţia prezidenţială stabilește relaţii de colaborare cu 
autorităţile publice și primește sprijinul acestora în vederea înfăptuirii 
prerogativelor și exercitării competenţelor ce revin Președintelui 
României. 

Art. 7 

Finanţarea cheltuielilor de funcţionare a Administraţiei prezi- 
dențţiale se asigură de la bugetul de stat și din venituri extrabugetare, 
realizate, administrate și contabilizate, potrivit legii. 


Art. 8 

(1) Administraţia prezidenţială, pe lângă sediul său, poate admi- 
nistra și alte spaţii repartizate prin hotărâri ale Guvernului. 

(2) Începând cu 1 ianuarie 2002 Muzeul Naţional Cotroceni 
funcționează în spaţiile repartizate în latura veche a Palatului Cotro- 
ceni, ca instituţie publică de cultură, în subordinea Administraţiei pre- 
zidenţiale. 

(3) Cheltuielile curente și de capital ale Muzeului Naţional Cotro- 
ceni se finanţează din venituri proprii și din subvenţii de la bugetul de 
stat, prin bugetul Administraţiei prezidenţiale. 

(4) Structura organizatorică, atribuţiile, precum și numărul maxim 
de posturi ale Muzeului Naţional Cotroceni se stabilesc prin regu- 
lamentul de organizare și funcționare, aprobat de ordonatorul prin- 
cipal de credite al Administraţiei prezidenţiale. 

(5) Muzeul Naţional Cotroceni este condus de un director general, 
ordonator terțiar de credite, încadrat potrivit prevederilor art. 5. 

(6) Administrarea întregului complex al Palatului Cotroceni se 
asigură prin compartimentele Administraţiei prezidenţiale. 

Art. 9 

Pe data intrării în vigoare a prezentei legi“ se abrogă Legea 
nr. 1/1990 privind organizarea și funcționarea serviciilor Președinției 
României*, precum și orice alte dispoziţii contrare. 


* Legea nr. 47/1994 a fost publicată în Monitorul Oficial al României, 
Partea |, nr. 175 din 11 iulie 1994. 

* Legea nr. 1/1990 a fost publicată în Monitorul Oficial al României, 
Partea |, nr. 88 din 2 iulie 1990. 

Cartea cuprinde Codul administrativ adoptat prin O.U.G. nr. 57/2019, precum și unele 
acte normative utile atât celor care activează în cadrul administraţiei, dar și tuturor 
celor interesați de acest domeniu. Astfel, a fost inclusă legislaţia privind: 

serviciile comunitare de utilităţi publice; 

contractele de concesiune de lucrări și de servicii; 

parteneriatul public-privat; 

exproprierea; 

contenciosul administrativ; 

soluţionarea contestaţiilor și a petițiilor; 

procedura aprobării tacite; 

accesul la informaţiile de interes public; 

» taxe judiciare de timbru specifice materiei contenciosului administrativ. 

La fel ca în cazul tuturor codurilor din colecţia Legislație a Editurii Hamangiu, au fost 
întocmite o tablă de materii și un index alfabetic ale Codului administrativ, pentru a 
facilita orientarea și identificarea mai rapidă a instituţiilor/cuvintelor-cheie căutate. 
De asemenea, acolo unde este cazul, au fost făcute trimiteri la legislația conexă, la 
deciziile Curţii Constituționale de admitere a unor excepţii de neconstituționalitate, 
precum și la deciziile obligatorii ale Înaltei Curți de Casaţie și Justiţie pronunţate în 
soluţionarea recursurilor în interesul legii și a chestiunilor de drept în materie. Această 
ediție include ultimele modificări și completări aduse în materia funcției publice prin 
O.U.G. nr. 191/2022 (M. Of. nr. 1280 din 30 decembrie 2022), care vizează cadrele 
de competenţe generale și specifice și organizarea și desfășurarea proiectului-pilot al 
concursului de ocupare a unor funcții publice vacante și modalitatea de previzionare 
a necesarului de funcţii publice pentru organizarea proiectului-pilot. 

Cartea este tipărită în format X4 (165x235 mm), pe hârtie ofset și este legată cu spiră. 

„Repere noi pentru o teorie altfel...” 


La mai bine de 10 ani de la apariția primei ediţii, cea de față, în două volume, a rămas 
(încă) la stadiul de „repere”: cu toate îmbunătățirile aduse, am simţit că, totuși, până 
la o teorie pe deplin închegată, mai sunt destule retușuri de făcut. 

Multe dintre aceste repere sunt însă „noi”: au apărut fie treptat, prin evoluţia 
lentă a interpretărilor doctrinare și jurisprudenţiale, din ce în ce mai mature, în 
materia contenciosului administrativ, fie subit, prin intrarea în vigoare a Codului 
administrativ: o analiză mult aprofundată a distincţiei dintre actul administrativ 
și operațiunea administrativă; o critică severă a privilegiului de jurisdicție de care 
se bucură administraţia publică; demistificarea caracterului executoriu al actelor 
administrative; analiza sarcinii, ca modalitate a actului administrativ, alături de termen 
și condiție; subclasificările actelor normative, care ajută la delimitarea lor netă de cele 
individuale; argumente suplimentare în favoarea necesității de a renunţa la conceptul 
de „capacitate administrativă (restrânsă)” a autorităţilor publice; o reordonare și, în 
multe locuri, o rescriere a condiţiilor de formă și procedură a actelor administrative. 
lar la final, o propunere (poate) surprinzătoare: utilizarea principiului proporționalităţii 
(art. 9 C. adm.) ca instrument eficient de cenzură jurisdicțională a oportunității 
actului administrativ! 

Totul este menit să pregătească terenul pentru tomul al doilea, care trebuie să apară 
și el în viitorul apropiat, și care va cuprinde o teorie consolidată a revocării actului 
administrativ, împreună cu o nouă teorie a nulităţii acestuia. 

Acest al doilea volum al Actului administrativ abordează „viața” acestuia dintr-o 
perspectivă dinamică: din primul moment în care actul „există”, dublat imediat de 
cel al „intrării sale în vigoare”, și până la ieșirea din vigoare, fie printr-o manifestare 
de voinţă contrară, fie printr-un fapt juridic extinctiv. 

Sunt și în acest volum destule repere noi: sistemul regulilor de revocare a actelor 
administrative a fost ranforsat prin indicarea mai multor texte de lege din dreptul 
pozitiv prin care ideile susţinute în ediţia anterioară a lucrării își confirmă valoarea 
de adevăr. Apoi, suspendarea de drept și cea administrativă, instituţii de regulă 
marginalizate în doctrina noastră, își găsesc aici o analiză interesantă. Completări 
substanţiale se regăsesc și cu privire la caducitate, respectiv prescripţie, ca fapte 
juridice extinctive în materia actului administrativ. 

Capitolul cu cele mai multe elemente de noutate este, fără îndoială, cel dedicat 
nulității actului administrativ. Există nulitate relativă și în această materie! Dar 
nu din perspectiva materială (a Codului civil), ci din cea procedurală (a Codului 
de procedură civilă, cu care, potrivit art. 28 din Legea nr. 554/2004, materia 
contenciosului administrativ, de asemenea, se completează). Adaptarea regulilor 
acestui cod la materia administrativă a fost însă o misiune (aproape) imposibilă. 
În fine, angajarea răspunderii (administrativ-patrimoniale, dar nu numai), privită 
ca o consecinţă a nulităţii, reprezintă un final (poate) neașteptat, al unei lucrări 
care, înainte de toate, speră să convingă. 

Un procent substanţial dintre persoanele expropriate în prezent își văd dusă pe apa 
sâmbetei întreaga agoniseală de-o viaţă, dar majoritatea acestora se resemnează 
cu situaţia și încearcă să privească înainte. Pecuniar vorbind, acest lucru este posibil 
numai dacă despăgubirea primită în schimb le permite asta: Constituţia și spiritul Legii 
nr. 33/1994 oferă un suport legal mai mult decât suficient. Însă, în cele din urmă, aceste 
acte normative conţin doar principii de drept a căror generozitate nu ţine de foame: 
în realitate, suma concretă care urmează a fi primită este stabilită de un funcţionar 
public ori, după caz, de un judecător. 

Văd aceștia lucrurile în profunzime, dând fiecăruia ce i se cuvine, potrivit unor principii 
care nu pot fi ignorate într-un stat de drept? Uneori da, alteori nu, așa cum se poate 
observa inclusiv din jurisprudenţa citată în lucrare. Parcă prea adesea justiţia îi pare 
justițiabilului o fortăreață blindată pe ale cărei porţi ferecate sunt inscripţionate cuvinte 
greu de silabisit, care-i dau fiori: inadmisibilitate... prematuritate... tardivitate... Marile 
principii de drept sunt recunoscute, vasăzică, dar nu aici, ori nu așa, ori nu acum. Tot 
ceea ce rămâne, în fața acestei stări de lucruri, este speranța: aceea că, în cele din urmă, 
conștiința juridică va determina actorii principali să-și schimbe modul de a privi lucrurile. 

Pornind de la aceste principii, autorul construiește în această carte o adevărată frescă a 
activității administrației publice din România, față în faţă cu bunurile — ale sale, îndeosebi, 
dar și ale particularilor — în nuanțele sale esenţiale: domeniul public, în coloritul său viu, 
și domeniul privat, ceva mai cenușiu, ambele alcătuite din bunuri aparținând statului 
ori unităților administrativ-teritoriale, furnizate la nevoie de „doamna în negru” care 
invadează din când în când circuitul civil: exproprierea pentru cauză de utilitate publică. 


Lucrarea Drept administrativ. Administraţia publică. Actul 
administrativ, elaborată sub forma unor note de curs și seminar, 
cuprinde și tratează partea dreptului administrativ referitoare la 
știința dreptului administrativ, la actele administraţiei publice 
locale și centrale, precum și teoria actului administrativ. 


Prezenta ediție este împărțită în 14 seminare structurate astfel: 
tema abordată, teoria și fundamentele legale, aplicaţii 
practice/verificarea cunoștințelor, doctrină suplimentară; pentru o 
aprofundare mai ușoară a materiei în cadrul orelor de seminar. 


Notele de curs și seminar se adresează, în special, studenților și 
reprezintă un suport util în fixarea cunoștințelor dobândite la 
materia dreptului administrativ. 

